(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΚΔ΄

Πέμπτη, 14 Νοεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Χ. Θεοχάρης , σελ.
3. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί καθηγητές από το 8ο Γυμνάσιο Αχαρνών, το 4ο Δημοτικό Σχολείο Αγίου Δημητρίου, το 4ο Δημοτικό Σχολείο Θήβας, το 8ο Δημοτικό Σχολείο Χαλκίδας, το 6ο Δημοτικό Σχολείο Λιβαδειάς και το 2ο Γυμνάσιο Λιβαδειάς. , σελ.
4. Κατάθεση Εκθέσεως Ειδικής Μόνιμης Επιτροπής: Η Ειδική Μόνιμη Επιτροπή Κοινοβουλευτικής Δεοντολογίας καταθέτει την Έκθεσή της στην αίτηση της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών. , σελ.
5. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
 Ανακοίνωση του δελτίου επικαίρων ερωτήσεων της Παρασκευής 15 Νοεμβρίου 2024, σελ.

Γ. ΝΟΜΟΘΕΤΙΚΗ ΕΡΓΑΣΙΑ
 Μόνη συζήτηση και ψήφιση επί των σχεδίων νόμων του Υπουργείου Εθνικής Οικονομίας και Οικονομικών:α. Κύρωση του Απολογισμού του Κράτους οικονομικού έτους 2022.β. Κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς 1/1/2022 έως 31/12/2022., σελ.

ΠΡΟΕΔΡΕΥΩΝΤΕΣ

ΓΕΩΡΓΑΝΤΑΣ Γ. , σελ.

ΠΛΑΚΙΩΤΚΗΣ Ι. , σελ.

ΟΜΙΛΗΤΕΣ

Α. Επί διαδικαστικού θέματος:

 ΓΕΩΡΓΑΝΤΑΣ Γ. , σελ.
 ΠΛΑΚΙΩΤΑΚΗΣ Ι. , σελ.

Β. Επί των σχεδίων νόμων του Υπουργείου Οικονομικών:

 ΑΚΤΥΠΗΣ Δ. , σελ.
 ΑΛΕΞΟΠΟΥΛΟΥ Χ. , σελ.
 ΒΙΛΙΑΡΔΟΣ Β. , σελ.
 ΒΟΡΥΛΛΑΣ Α. , σελ.
 ΕΥΘΥΜΙΟΥ Ά. , σελ.
 ΚΑΖΑΜΙΑΣ Α. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΕΦΑΛΑ Γ. , σελ.
 ΚΟΝΤΗΣ Ι. , σελ.
 ΚΟΥΚΟΥΛΟΠΟΥΛΟΣ Π. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΚΩΤΣΟΣ Γ. , σελ.
 ΛΟΒΕΡΔΟΣ Ι. , σελ.
 ΜΑΜΟΥΛΑΚΗΣ Χ. , σελ.
 ΜΑΝΤΖΟΣ Δ. , σελ.
 ΜΑΝΩΛΑΚΟΥ Δ. , σελ.
 ΝΑΤΣΙΟΣ Δ. , σελ.
 ΠΕΡΚΑ Θ. , σελ.
 ΠΕΤΡΑΛΙΑΣ Α. , σελ.
 ΤΣΑΚΑΛΩΤΟΣ Ε. , σελ.
 ΧΑΛΚΙΑΣ Α. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΚΔ**΄**

Πέμπτη 14 Νοεμβρίου 2024

Αθήνα, σήμερα στις 14 Νοεμβρίου, ημέρα Πέμπτη και ώρα 9.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του A΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 13-11-2024 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΚΓ΄ συνεδριάσεώς του, της Τετάρτης 13 Νοεμβρίου 2024, σε ό,τι αφορά: 1. την ψήφιση στο σύνολο του σχεδίου νόμου: «Αναμόρφωση του θεσμού του Προσωπικού Ιατρού - Σύσταση Πανεπιστημιακών Κέντρων Υγείας – Σύνταξη αναπηρίας από κοινή νόσο και άλλες διατάξεις»

2. την ψήφιση του Σχεδίου Προϋπολογισμού Δαπανών της Βουλής, οικονομικού έτους 2025 και την έγκριση του Απολογισμού Δαπανών της Βουλής, οικονομικού έτους 2023 και του παραρτήματος αυτού (Απολογισμός 2023 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία)

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση των σχεδίων νόμου του Υπουργείου Εθνικής Οικονομίας και Οικονομικών:

α. Κύρωση του Απολογισμού του Κράτους οικονομικού έτους 2022.

β. Κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης περιόδου αναφοράς 1/1/2022 έως 31/12/2022.

Η συζήτηση του απολογισμού και του ισολογισμού του κράτους γίνεται όπως ορίζει ο Κανονισμός της Βουλής, με ανάλογη εφαρμογή των άρθρων 122, 123, παράγραφος 8, 107 και 97.

Σύμφωνα, λοιπόν, με το άρθρο 107 που εφαρμόζεται αναλόγως, η Διάσκεψη των Προέδρων στη συνεδρίασή της στις 7 Νοεμβρίου 2024 αποφάσισε να διεξαχθεί η συζήτηση σε μία συνεδρίαση, με οργανωμένη συζήτηση.

Ειδικότερα, στη σημερινή συνεδρίαση θα τοποθετηθούν οι εισηγητές, οι ειδικοί αγορητές, οι Κοινοβουλευτικοί Εκπρόσωποι, οι Υπουργοί και όσοι τυχόν ομιλητές εγγραφούν ηλεκτρονικά. Δικαίωμα δευτερολογίας στη διαδικασία αυτή έχουν μόνο οι εισηγητές και ειδικοί αγορητές, μετά βεβαίως την ολοκλήρωση της ομιλίας του τελευταίου ομιλητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Διονύσιος Ακτύπης για δεκαπέντε λεπτά.

Παρακαλώ να ανοίξει το ηλεκτρονικό σύστημα.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κατ’ αρχάς, θέλω να ευχαριστήσω τα στελέχη του Γενικού Λογιστηρίου καθώς και όλους τους παράγοντες του Υπουργείου Οικονομικών για την πολύ σκληρή και καλή δουλειά που κάνουν όλα αυτά τα χρόνια. Σήμερα πιστεύουμε –και είναι αποδεκτό διεθνώς- ότι η ελληνική οικονομία έχει μπει σε μια δυναμική τροχιά ανάπτυξης και μείωσης του δημοσίου χρέους. Πλέον, κυρίες και κύριοι συνάδελφοι, το γνωρίζουμε όλοι αυτό, ότι η ελληνική οικονομία είναι πολύ πιο ασφαλής. Πατάει σε πολύ πιο στέρεα πόδια σε σχέση με την κατάσταση στην οποία βρισκόταν όταν ήρθαμε στα πράγματα. Πράγματι κληθήκαμε να διαχειριστούμε μια εξαιρετικά δύσκολη και σύνθετη συγκυρία. Πόλεμοι, ενεργειακή κρίση και πληθωρισμός δημιούργησαν μια παγκόσμια καταιγίδα, την οποία όμως, όπως αποδείχθηκε στην πράξη, η Κυβέρνηση της Νέας Δημοκρατίας και του Κυριάκου Μητσοτάκη κατάφερε να διαχειριστεί, την ώρα μάλιστα που άλλες παραδοσιακά ισχυρές χώρες είδαν τις οικονομίες τους να πλήττονται.

Κατ’ αρχάς, μιλούσαν το 2022 στελέχη της Αντιπολίτευσης για εμφάνιση στασιμοπληθωρισμού. Δηλαδή, για να το εξηγήσω και πιο απλά, στασιμοπληθωρισμός είναι ένα οικονομικό φαινόμενο όπου έχουμε πληθωρισμό σε συνδυασμό με αναιμική ανάπτυξη, ενδεχομένως και ύφεση. Όχι μόνο, κυρίες και κύριοι συνάδελφοι, δεν αντιμετωπίσαμε τέτοια ζητήματα, το αντίθετο, η ελληνική οικονομία αναπτύχθηκε με γρηγορότερους ρυθμούς από αυτούς που προέβλεπαν οι ξένοι οίκοι, η Ευρωπαϊκή Ένωση και το Διεθνές Νομισματικό Ταμείο. Καταφέραμε, και θέλω να το αναφέρω αυτό, έναν ρυθμό ανάπτυξης 5,7%. Το 2020 είχαμε τη μεγάλη ύφεση. Το 2021 υπήρχε πάνω από 8% ρυθμός ανάπτυξης. Το 2022 5,7%, το οποίο όμως είναι σημαντικά υψηλότερο από αυτό που θα προέκυπτε από την απλή αποκατάσταση των απωλειών της πανδημίας. Εμείς είχαμε προβλέψει αρχικά στον προϋπολογισμό του 2022 4,5% και ο μέσος όρος ανάπτυξης της Ευρωζώνης ήταν 3,4%.

Επομένως, η ανάπτυξη που επήλθε το 2022 ήταν σημαντικά υψηλότερη από αυτήν της υπόλοιπης Ευρώπης και αυτό που προβλέπαμε παρ’ όλη την πληθωριστική κρίση. Η ιστορία μας, λοιπόν, είναι πλέον μια ιστορία μεταρρύθμισης. Η οικονομία αναπτύσσεται και θα συνεχίσει να αναπτύσσεται με καλό ρυθμό. Επενδύουμε σε μια μικροοικονομία ισχυρή, αλλά και σε σταθερή μακροοικονομία. Το έλλειμμα μειώνεται με ταχύτατους ρυθμούς και δεν έχουμε καμμία σχέση με όσα πήγαν στραβά πριν δέκα χρόνια. Αυτό πρέπει να το γνωρίζουν όλοι.

Ας περάσουμε, όμως, και στην ουσία της σημερινής συνεδρίασης. Η κύρωση του απολογισμού του κράτους και η κύρωση του ισολογισμού και των λοιπών χρηματοοικονομικών καταστάσεων της κεντρικής διοίκησης για το οικονομικό έτος 2022 αποτελεί σημαντικό γεγονός στον δημοσιονομικό και πολιτικό κύκλο. Αναλυτικά, κυρίες και κύριοι συνάδελφοι, η κύρωση παρέχει μια πλήρη εικόνα των δημοσιονομικών αποτελεσμάτων, επιτρέποντας τον απολογισμό της οικονομικής πολιτικής που εφαρμόστηκε, αξιολογώντας τις δημοσιονομικές επιδόσεις και τις μακροοικονομικές εξελίξεις της χρονιάς.

Το οικονομικό έτος 2022 χαρακτηρίστηκε από τις προκλήσεις που σχετίζονταν με την παγκόσμια οικονομική αστάθεια, τον πληθωρισμό και τις συνέπειες της ενεργειακής κρίσης, οι οποίες επιβάρυναν σημαντικά τα δημοσιονομικά των περισσότερων χωρών, συμπεριλαμβανομένης, όπως είναι φυσικό, και της Ελλάδας, με μόνη διαφορά ότι εμείς παραμείναμε στους στόχους και σταθήκαμε ταυτόχρονα έμπρακτα σε όσους είχαν ανάγκη. Θα σταθώ εκτενέστερα σε λίγο για το ζήτημα αυτό.

Επίσης, η ανάλυση του απολογισμού επιτρέπει τη διαφάνεια και τη λογοδοσία, στοιχεία κρίσιμα για τη δημοκρατική λειτουργία και τη διατήρηση της εμπιστοσύνης των πολιτών. Λογοδοσία, λοιπόν, πρέπει να γίνεται, απολογισμός πρέπει να γίνεται και σε αυτό προχωράμε τώρα. Συγκεκριμένα, να δούμε λίγο την αποτίμηση της γενικής εικόνας. Στο σκέλος των καθαρά εισπραχθέντων εσόδων παρουσιάζεται μια εικόνα υπέρβασης. Τα καθαρά εισπραχθέντα έσοδα, εξαιρουμένων των χρηματοοικονομικών εσόδων, ανήλθαν σε 59,74 δισεκατομμύρια ευρώ και υπερέβησαν τον στόχο του προϋπολογισμού -που προέβλεπε αντίστοιχα έσοδα ύψους 57,10 δισεκατομμύρια ευρώ- κατά 2,64 δισεκατομμύρια ευρώ ή ποσοστό 4,62%. Έναντι του προηγούμενου έτους μάλιστα, είναι αυξημένα κατά 4,82 δισεκατομμύρια. Επίσης, τα έσοδα χρηματοοικονομικών συναλλαγών ανήλθαν σε 1,175 δισεκατομμύρια ευρώ και υπερέβησαν τα προϋπολογισθέντα κατά 58,94%.

Το αποτέλεσμα του κρατικού προϋπολογισμού από δραστηριότητες πλην χρηματοοικονομικών συναλλαγών διαμορφώθηκε σε έλλειμμα ποσού 11,89 δισεκατομμύρια, ενώ σύμφωνα με τον προϋπολογισμό αναμενόταν έλλειμμα ποσού 18,16 δισεκατομύρια. Η υπέρβαση των εισπραχθέντων εσόδων είχε ως αποτέλεσμα την επίτευξη ελλείμματος μικρότερου του προϋπολογισθέντος κατά 6,27 δισεκατομμύρια. Επιπλέον, το έλλειμμα του κρατικού προϋπολογισμού κατά την περίοδο αναφοράς 2022 είναι κατά 2,61 δισεκατομμύρια μικρότερο του ελλείμματος που πραγματοποιήθηκε κατά την προηγούμενη περίοδο αναφοράς εξαιτίας των αυξημένων κατά 4,82 δισεκατομμυρίων ευρώ εισπραχθέντων εσόδων αντισταθμιζόμενα εν μέρει από τις αυξημένες πληρωμές κατά 2,21 δισεκατομμύρια ευρώ έναντι του προηγούμενου οικονομικού έτους.

Κυρίες και κύριοι συνάδελφοι, το αποτέλεσμα του κρατικού προϋπολογισμού από χρηματοοικονομικές συναλλαγές διαμορφώθηκε σε πλεόνασμα ποσού 10,72 δισεκατομμύρια ευρώ.

Το αποτέλεσμα αυτό οφείλεται κατά κύριο λόγο στις νέες εκδόσεις ομολόγων του ελληνικού δημοσίου, στα πιστωτικά έσοδα από τα ειδικά δικαιώματα λόγω αύξησης των συναλλαγματικών αποθεμάτων από το Διεθνές Νομισματικό Ταμείο και στα δάνεια που έλαβε το ελληνικό δημόσιο από την Ευρωπαϊκή Τράπεζα Επενδύσεων, το Ταμείο Συνοχής και το Ταμείο Ανάκαμψης και Ανθεκτικότητας.

Με το δεδομένο αυτό, ο δείκτης εξόδων κρατικού προϋπολογισμού, ο οποίος αποτυπώνει τα μη χρηματοοικονομικά έξοδα του κρατικού προϋπολογισμού ως μερίδιο της οικονομίας, διαμορφώθηκε το έτος 2022 σε 32,23% έναντι πρόβλεψης στον προϋπολογισμό ποσοστού 33,81%. Περαιτέρω, ο δείκτης τόκων δημοσίου χρέους διαμορφώθηκε για το έτος 2022 σε 2,44% έναντι πρόβλεψης ποσού 2,46%.

Προχωρώντας τώρα στην ανάλυση του φορολογικού αποτυπώματος του 2022, διαπιστώνουμε μια μεγάλη συμμετοχή. Συγκεκριμένα, εισπράχθηκαν φόροι ύψους 55,2 δισεκατομμυρίων ευρώ, ποσό που υπερβαίνει κατά 4,8 δισεκατομμύρια τον στόχο που είχε τεθεί από την Κυβέρνηση.

Ειδικότερα, τα έσοδα από ΦΠΑ που εισπράττονται από τις ΔΟΥ αυξήθηκαν κατά 19,41% και διαμορφώθηκαν στα 13,9 δισεκατομμύρια ευρώ και του ΦΠΑ τελωνείων αυξήθηκαν κατά 30%, φθάνοντας τα 7,5 δισεκατομμύρια ευρώ.

Το 2021 είχαν μπει στο ταμείο 11,6 δισεκατομμύρια ευρώ από ΦΠΑ ΔΟΥ και 5,7 δισεκατομμύρια ευρώ από ΦΠΑ τελωνείων. Οι εισπράξεις από τον φόρο εισοδήματος φυσικών προσώπων κατέγραψαν αύξηση κατά 8,72% σε σχέση με το 2021, φθάνοντας τα 11,066 δισεκατομμύρια ευρώ, ενώ άλμα 37,2% έκαναν τα έσοδα από τον φόρο εισοδήματος των νομικών προσώπων, που διαμορφώθηκαν στα 4,629 δισεκατομμύρια ευρώ. Τα έσοδα από ΕΝΦΙΑ ανήλθαν στα 2,696 δισεκατομμύρια ευρώ, από 2,652 δισεκατομμύρια ευρώ το 2021.

Σε αυτό το σημείο θα μου επιτρέψετε επίσης και μια ειδικότερη αναφορά ως προς την πορεία των δανείων μας.

Η Ελλάδα επί σειρά ετών υπέφερε από τις δανειακές της επιβαρύνσεις. Πλέον, έχουμε μπει σε έναν καθαρό δρόμο, ειδικά και μετά την απόκτηση της επενδυτικής βαθμίδας, η οποία δίνει μεγάλα περιθώρια ευελιξίας στην ελληνική οικονομία.

Να μην ξεχνάμε ότι ήταν επιλογή της ελληνικής Κυβέρνησης η πρόωρη αποπληρωμή των δανειακών μας υποχρεώσεων, μια πολιτική που τη βρήκαμε θετικά μετέπειτα μπροστά μας, καθώς δώσαμε και μια πρώτη εικόνα ανάκαμψης, υπευθυνότητας και αξιοπιστίας.

Συνεχίζοντας, θέλω να σταθούμε λίγο και στο ΑΕΠ. Το ΑΕΠ σε τρέχουσες τιμές για το έτος 2022 εμφανίζεται αισθητά αυξημένο σε σχέση με την αναθεωρημένη εκτίμηση για το προηγούμενο έτος κατά 25,12 δισεκατομμύρια ευρώ ή ποσοστό 13,84%.

Πριν κλείσω, θέλω να σταθώ και σε κάποια άλλα ζητήματα. Η Κυβέρνηση, η κεντρική διοίκηση, όπως ανέφερα και στην αρχή, προκειμένου να στηρίξει την ελληνική κοινωνία στις μεταβολές που επήλθαν λόγω της ενεργειακής κρίσης, του πληθωρισμού, αλλά και των συνεπειών των πολέμων, έλαβε όλα τα αναγκαία μέτρα. Προχώρησε σε ενισχύσεις, επιδοτήσεις, αλλά και σε φορολογικές μειώσεις. Εξ ου και είχαμε και συμπληρωματικούς προϋπολογισμούς προς αυτή την κατεύθυνση. Κατά το έτος 2022 ψηφίστηκαν δύο συμπληρωματικοί προϋπολογισμοί συνολικού ποσού 5,5 δισεκατομμυρίων ευρώ, ήτοι ποσοστού 8,1% επί των εσόδων μη χρηματοοικονομικών συναλλαγών του αρχικού προϋπολογισμού, ποσού 67,93 δισεκατομμυρίων ευρώ.

Με τον πρώτο συμπληρωματικό προϋπολογισμό ενισχύθηκαν οι πιστώσεις του αρχικώς ψηφισθέντος τακτικού προϋπολογισμού εξόδων κατά το ποσό των 2 δισεκατομμυρίων ευρώ, καθώς και οι πιστώσεις του αρχικώς ψηφισθέντος Προϋπολογισμού Δημοσίων Επενδύσεων κατά το ποσό των 600 εκατομμυρίων ευρώ συγχρηματοδοτούμενου σκέλους.

Με τον δεύτερο συμπληρωματικό προϋπολογισμό ενισχύθηκαν οι πιστώσεις του αρχικώς ψηφισθέντος τακτικού προϋπολογισμού εξόδων κατά το ποσό των 2,5 δισεκατομμυρίων ευρώ, καθώς και οι πιστώσεις του αρχικώς ψηφισθέντος Προϋπολογισμού Δημοσίων Επενδύσεων κατά το ποσό των 400 εκατομμυρίων ευρώ, εκ του οποίου ποσό 200 εκατομμυρίων ευρώ κατανεμήθηκε στο εθνικό σκέλος και ποσό 200 εκατομμυρίων ευρώ στο συγχρηματοδοτούμενο σκέλος.

Οι ως άνω συμπληρωματικοί προϋπολογισμοί ψηφίστηκαν με σκοπό τη λήψη μέτρων για την αντιμετώπιση των αρνητικών συνεπειών της ενεργειακής κρίσης και της συνεπακόλουθης αύξησης των τιμών των αγαθών και υπηρεσιών ως αποτέλεσμα των δυσμενών γεωπολιτικών εξελίξεων.

Ενδεικτικά αναφέρω, για να έχουμε μια εικόνα, τα έκτακτα μέτρα για την ενεργειακή κρίση που εφαρμόστηκαν το 2022 και το 2023. Δεν μιλάω για τις μόνιμες μειώσεις φόρων, αλλά για τα μέτρα για ρεύμα, για Fuel Pass, Market Pass, Power Pass. Όλα αυτά, συν οι επιδοτήσεις για πετρέλαιο κίνησης κ.λπ., ανήλθαν σε 14,2 δισεκατομμύρια ευρώ.

Απολογιστικά σας λέω τώρα τα νούμερα για το 2022 και 2023.

Από τα 14,2 δισεκατομμύρια το καθαρό κόστος για το ελληνικό δημόσιο ήταν 5,1 δισεκατομμύρια. Τα υπόλοιπα 8,5 δισεκατομμύρια καλύφθηκαν από αυτά που σας ανέφερα. 4,7 δισεκατομμύρια ήταν από τον μηχανισμό παρακράτησης κερδών στη χονδρική ενέργεια, 2,9 δισεκατομμύρια από τα υπερέσοδα των δικαιωμάτων εκπομπών αερίων ρύπων, 340 εκατομμύρια από τον φόρο παραγωγών στα κέρδη, 460 από τις ΥΚΩ και 140 εκατομμύρια από το τέλος παραγώγων φυσικού αερίου των 10 ευρώ.

Γιατί τα λέω όλα αυτά; Για να καταλάβετε το μέγεθος της βοήθειας και της προσπάθειας που έχει γίνει.

Να μην ξεχνάμε και τα μόνιμα μέτρα που λάβαμε για την ενίσχυση του πραγματικού εισοδήματος από τότε που εμφανίστηκε η πληθωριστική κρίση, τα οποία έχουν ετήσιο κόστος 6 δισεκατομμύρια ευρώ, και περιλαμβάνουν την αύξηση του κατώτατου μισθού κατά 27,7%, από τα 650 ευρώ στα 663 ευρώ την 1η Ιανουαρίου 2022, στα 713 ευρώ από 1η Μαΐου 2022, στα 780 ευρώ από 1η Απριλίου 2023 και στα 830 ευρώ από 1η Απριλίου 2024. Η αύξηση του κατώτατου μισθού έφερε και αύξηση στο επίδομα ανεργίας, στο επίδομα μητρότητας, στα επιδόματα τριετιών, στην αμοιβή των υπερωριών και άλλων.

Να μην ξεχνάμε και τη μόνιμη μείωση του ΕΝΦΙΑ κατά 13% το 2022 και τη συνολική μείωση 34%, λαμβάνοντας υπ’ όψιν τη μείωση του 2019.

Όλα τα παραπάνω όμως έγιναν χωρίς να αποκλίνουμε από τους δημοσιονομικούς στόχους και μάλιστα όντως καταφέραμε, αντί για πρωτογενές έλλειμμα μείον 1,4, που προϋπολογίζαμε, να έχουμε ισοσκελισμένα τα απολογιστικά στοιχεία, τα οποία έβγαλε και η ΕΛΣΤΑΤ πρόσφατα, και τα οποία δείχνουν 0% ακριβώς το 2022, δηλαδή ισοσκελισμένο ακριβώς το αποτέλεσμα.

Κυρίες και κύριοι συνάδελφοι, ξεκάθαρα έτος κομβικό ήταν το 2022 για την εξέλιξη των οικονομικών πραγμάτων της πατρίδας μας, ένα έτος δοκιμασίας, αλλά και επιτυχιών. Και μέρος αυτών των επιτυχιών πρέπει να το πιστώσουμε και στο οικονομικό επιτελείο της Κυβέρνησης.

Κάτω από δύσκολες παγκόσμιες συνθήκες, αυτή η Κυβέρνηση, το οικονομικό επιτελείο της Κυβέρνησης, απέδειξε ότι υπάρχει ο τρόπος, με μέθοδο και στρατηγική, η χώρα να βγει από τα αδιέξοδά της, να διατηρηθεί η κοινωνική συνοχή και να στηριχθούν εμπράκτως οι έχοντες ανάγκη.

Η Ελλάδα είναι πλέον σε έναν αδιαμφισβήτητο δρόμο προόδου. Αυτό δεν πρέπει να το ξεχνάμε. Αυτό δεν θα πρέπει με κανέναν τρόπο να το μειώνουμε. Είναι μια κατάκτηση όλων μας, είναι μια κατάκτηση όλων των Ελλήνων.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Ακτύπη.

Θα δώσω τώρα τον λόγο στον εισηγητή από τον ΣΥΡΙΖΑ, τον κ. Χαράλαμπο Μαμουλάκη.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, βρισκόμαστε σήμερα εδώ στην Αίθουσα της Ολομέλειας για να συζητήσουμε το σχέδιο νόμου που άπτεται της κύρωσης του ισολογισμού, αλλά και των λοιπών χρηματοοικονομικών καταστάσεων της κεντρικής διοίκησης αναφορικά με τη χρονική περίοδο του 2022.

Ας δούμε, όμως, λίγο τη μεγάλη εικόνα και τι επικρατεί, το γε νυν έχω της κατάστασης, δηλαδή τη φωτογραφία της στιγμής που επικρατεί στην ίδια την ελληνική κοινωνία και στην ίδια την ελληνική οικονομία.

Υπάρχει μια σαφέστατη αναντιστοιχία. Είναι αυτό που λέει πολλές φορές ο λαός, ότι όταν ευημερούν οι αριθμοί μάλλον είναι εξόχως αμφίβολο αν ευημερούν οι άνθρωποι.

Πιο συγκεκριμένα, έχουμε μια πολύ μα πολύ πρόσφατη έκθεση του ΟΟΣΑ, μόλις πριν από δύο ημέρες, μια έκθεση που καταπιάνεται από έναν δείκτη, που, κατά την άποψή μας, είναι κομβικής σημασίας για την ποιότητα της ζωής μας. Είναι ο δείκτης ευζωίας.

Δυστυχώς, η χώρα μας μεταξύ των τριάντα πέντε χωρών κατατάσσεται στην εξόχως ταπεινωτική θέση της τριακοστής τρίτης θέσης, προ-προτελευταία, μόλις μετά από το Μεξικό και την Κολομβία. Διότι ο δείκτης ευζωίας συναρτάται από συγκεκριμένους παράγοντες, σαφέστατα οικονομικούς, αλλά και πολλούς άλλους.

Eδώ, αφού συζητάμε για την οικονομία, είναι πραγματικά ιδιαίτερα σημαντικό να τονίσουμε ότι και το 2022, αλλά πολλώ δε μάλλον και το 2023 και το 2024, η κεντρική διοίκηση, η Κυβέρνηση ουσιαστικά, επιβάλλει και σπάει το ένα ρεκόρ μετά το άλλο στους φόρους που ουσιαστικά μαζεύει από τους πολίτες, συλλέγει από τους πολίτες. Μιλάω για τους έμμεσους φόρους, διότι μπορεί με μια επίπλαστη επικοινωνιακή τακτική να μειώνει φορολογήσεις των ανώτερων στρωμάτων, είτε άπτονται των μεταβιβάσεων είτε χρηματοοικονομικών ευελιξιών, αλλά η ουσία είναι ότι με την ακρίβεια να καλπάζει, με τον πληθωρισμό να παραμένει ατιθάσευτος, ο παραμένων υψηλός ΦΠΑ δημιουργεί συνθήκες σώρευσης και υπερσώρευσης στα δημόσια ταμεία χρημάτων και πόρων που έρχονται από τους πολίτες, από τα μεσαία και τα χαμηλά στρώματα.

Αυτή είναι η εικόνα που υπάρχει σήμερα στην ελληνική κοινωνία και έχει ξεκινήσει εδώ και χρόνια αυτή η κατάσταση που πλέον ξεκάθαρα φαίνεται και στην έκθεση της EUROSTAT. Η αγοραστική δύναμη των Ελλήνων πολιτών έχει φτάσει στο χειρότερο σημείο στα τελευταία πενήντα χρόνια. Κατατάσσεται στην προτελευταία θέση στην Ευρώπη των είκοσι επτά. Αυτή είναι η πραγματικότητα δυστυχώς για τη χώρα. Δεν μπορούσα να μη σταθώ σε αυτό, γιατί αυτή είναι η μεγάλη εικόνα.

Βεβαίως και θα υπεισέλθουμε και στα της κυρώσεως, όπου έχουμε μια ομόφωνη απόφαση του Ελεγκτικού Συνεδρίου αναφορικά με τον απολογισμό, τον ισολογισμό, αλλά και τις λοιπές χρηματοοικονομικές καταστάσεις, διατυπώνοντας όμως, κύριοι συνάδελφοι, επιφυλάξεις, με κυριότερες εξ αυτών την παραβίαση των αρχών της καθολικότητας, της ειλικρίνειας και της ακρίβειας λόγω μη συμπερίληψης κάποιων εξόδων με πάγιο και επαναλαμβανόμενο χαρακτήρα.

Επίσης, σημειώνει το Ελεγκτικό Συνέδριο μια αύξηση των απλήρωτων ληξιπρόθεσμων υποχρεώσεων της κεντρικής διοίκησης συγκριτικά με το 2021. Επίσης, αναφέρει την πλημμελή τήρηση του μητρώου δεσμεύσεων από κάποιους φορείς, την ανεπάρκεια με όρους οργανωτικούς, στελεχιακούς και λειτουργικούς των μονάδων εσωτερικού ελέγχου, τον αναποτελεσματικό σχεδιασμό δράσεων επισκόπησης και εξοικονόμησης δαπανών των Υπουργείων. Περί επιτελικότητας ο λόγος!

Επίσης, επισημαίνει το Ελεγκτικό Συνέδριο απουσία διασύνδεσης πληροφοριακών συστημάτων εκκαθάρισης μισθοδοσίας -το ψηφιακό κράτος!- και βέβαια απουσία κατάρτισης μητρώων παρακολούθησης ζημιών και υποχρεώσεων, με συνακόλουθη απουσία πληροφόρησης επί παραδείγματι –σαφέστατο παράδειγμα- για καταπτώσεις εγγυήσεων που χορηγήθηκαν στα πιστωτικά ιδρύματα μέσω του γνωστού προγράμματος «ΗΡΑΚΛΗΣ», όταν κατά την τελευταία πενταετία οι καταπτώσεις ανήλθαν κατά μέσο όρο στα 492 εκατομμύρια ευρώ.

Αυτές οι επισημάνσεις του Ελεγκτικού Συνεδρίου δείχνουν σαφέστατα μία εικόνα όπου ναι μεν τύποις προχωρά ο απολογισμός και ο ισολογισμός, αλλά υπάρχουν ακόμα ζητήματα τα οποία χρήζουν διευθέτησης ή διόρθωσης.

Εδώ θέλω να σταθώ σε μερικά συγκριτικά στοιχεία, γιατί οι αριθμοί είναι πολλές φορές σωστό να παρουσιάζονται, αλλά βλέποντας πάντοτε τη μεγάλη εικόνα. Για παράδειγμα, ένα σημαντικό στοιχείο είναι τα έσοδα από χρηματοοικονομικές συναλλαγές που ανήλθαν στα 1,17 δισεκατομμύρια, υπερβαίνοντας το προϋπολογισθέν κατά 435 εκατομμύρια, δηλαδή έχουμε μια αύξηση κατά 58%, τον μακροπρόθεσμο δανεισμό του δημοσίου που εντάχθηκε ποσό 898 εκατομμυρίων από το πρόγραμμα «SURE» και 1,85 δισεκατομμύρια από το Ταμείο Ανθεκτικότητας και Ανάκαμψης.

Περί Ταμείου Ανθεκτικότητας και Ανάκαμψης ο λόγος. Νομίζω ότι είναι χαρακτηριστικό, γλαφυρό παράδειγμα το τι επικρατεί στην πραγματική ελληνική οικονομία.

Πράγματι, κυρίες και κύριοι συνάδελφοι, το Ταμείο Ανθεκτικότητας και Ανάκαμψης είναι η μεγαλύτερη ευκαιρία της χώρας ενδεχομένως μετά από πολλές δεκαετίες, ένα «πακέτο» το οποίο δεν είναι μόνο ενίσχυσης, το οποίο αρχικά ανήλθε στα 32 δισεκατομμύρια, grants και ελκυστικός επιχειρησιακός δανεισμός. Μάλιστα με την αναθεώρηση αυξήθηκε κατά τι. Αυτό το μεγάλο στοίχημα που ουσιαστικά ισούται με τρεις φορές τους πόρους από τα ολυμπιακά έργα -για να μπορούν να καταλάβουν και αυτοί που μας ακούν για το τι μέγεθος ποσού μιλάμε- ήταν η «χρυσή» ευκαιρία για τη χώρα να διανεμηθούν πόροι κατάλληλα, ισόρροπα και να ενισχυθεί η ελληνική οικονομία, αλλά και η ελληνική υγιής και έντιμη επιχειρηματικότητα.

Τουναντίον, ο τρόπος που διευθετεί και διανέμει η Κυβέρνηση τους τεράστιους αυτούς πόρους είναι για εμάς χαρακτηριστικό παράδειγμα αδιαφάνειας, προκλητικότητας και μη σεβασμού του Έλληνα πολίτη, γιατί αυτοί οι πόροι είναι μεν ευρωπαϊκοί μετά την αμοιβαιοποίηση μετά την εποχή του COVID, αλλά με εθνικό φίλτρο. Ουσιαστικά πλέον είναι εθνικοί πόροι.

Βλέπουμε και το τι κάνουν τα άλλα κράτη. Τι κάνουν τα άλλα κράτη; Συστήνουν διακομματικές επιτροπές στα κοινοβούλιά τους για να παρακολουθούν πού οδηγούνται οι πόροι. Διαφάνεια στην πράξη. Εδώ το αρνηθήκατε τρεις φορές στην προηγούμενη κοινοβουλευτική θητεία, όπου το θέταμε επί τάπητος και στη δημόσια σφαίρα αλλά και εδώ, στην Αίθουσα του Κοινοβουλίου και αρνείτο πεισματικά η Νέα Δημοκρατία. Αρνείτο πεισματικά διότι προφανώς ο στόχος είναι -και έχει επιλεχθεί και έχει ουσιαστικά δρομολογηθεί- να διανεμηθούν οι πόροι σε συγκεκριμένα πάρα πολύ λίγα ΑΦΜ. Αυτή είναι άλλη μία στρέβλωση που πυροδοτεί την ήδη υφιστάμενη στρέβλωση στην ελληνική οικονομία και ενισχύει την «καρτελοποίηση» της αγοράς.

Δείτε: Σε όλους τους μεγάλους τομείς της ελληνικής οικονομίας υπάρχουν τέσσερις με πέντε μεγάλοι «παίκτες» και μετά ένα τρομακτικό διάκενο, για να κατέβουμε μετά στη μικρομεσαία επιχειρηματικότητα που φυσικά στερείται πόρων. Ούτε έξω από το ίδιο πεζοδρόμιο από μια τράπεζα δεν μπορεί να περάσει.

Προσέξτε: Τέσσερις τράπεζες συν μία πρόσφατα, τέσσερις-πέντε τράπεζες υπάρχουν που ουσιαστικά δημιουργούν αυτήν τη στρέβλωση και τις καταχρηστικές χρεώσεις και την «καρτελοποίηση» στη χρηματοπιστωτική αγορά.

Διύλιση, καύσιμα, τρόφιμα, σε όλους τους τομείς υπάρχουν τέσσερις με πέντε μεγάλοι «παίκτες». Είναι τεράστια η ευθύνη της Κυβέρνησης. Ένα ευνομούμενο κράτος βάζει νόρμες και κανόνες, βάζει όρους και επιβάλλει κυρώσεις όταν δημιουργείται εν τοις πράγμασι «καρτέλ» στην αγορά, γιατί αυτό το «καρτέλ» -το φωνάζουμε πολλές φορές- είναι εις βάρος των Ελλήνων πολιτών και το βλέπουμε στην καθημερινότητα.

Για το Ταμείο Ανθεκτικότητας πρέπει να επισημάνω κάτι για την απορροφητικότητα. Προσέξτε, όχι οι εντάξεις των πόρων που διατυμπανίζει ή πανηγυρίζει αλαλάζουσα η Κυβέρνηση ότι έχουν αυξηθεί κατά 30%-32%. Μόλις στο 9% είναι αυτήν τη στιγμή, στο τέλος του ’24, η απορροφητικότητα, δηλαδή οι πόροι που έχουν εκτελεστεί, δηλαδή έχουν εκτελεστεί τα έργα, οι υπηρεσίες και έχουν απορροφηθεί. Πάμε ασθμαίνοντας, δηλαδή, στο 10%.

Προσέξτε: Bρισκόμαστε στο τέλος του 2024, όταν έχουμε καταληκτική ημερομηνία για την απορρόφηση των πόρων την 31-12-2025. Θα δούμε τι θα προλάβετε την επόμενη χρονιά, αλλά αυτή η προσπάθεια καθοδήγησης ή -αν θέλετε- διοχέτευσης πόρων σε συγκεκριμένους είχε και καθυστερήσεις, «άγονους» διαγωνισμούς και λοιπές άλλες διαδικασίες που μας έχουν φέρει σε αυτόν τον πολύ χαμηλό δείκτη απορροφητικότητας και τη «δαμόκλειο σπάθη» πλέον της μη απορρόφησης αυτών των πολλών και σημαντικών πόρων για την χώρα.

Πρέπει επίσης να πούμε ότι είμαστε η τέταρτη φτωχότερη χώρα της Ευρώπης, με το 26% του πληθυσμού, σύμφωνα με την ίδια την EUROSTAT, δηλαδή 2,4 εκατομμύρια Ελλήνων πολιτών να διαβιεί σε νοικοκυριά τα οποία αντιμετωπίζουν τουλάχιστον έναν από τους παρακάτω κινδύνους: Φτώχεια, ακραία υλική και κοινωνική αποστέρηση και εκτόξευση στο 47% -από το 29% που ήταν το ’22, τη χρονιά που συζητάμε- του ποσοστού των νοικοκυριών που δυσκολεύονται να πληρώσουν δάνεια, ενοίκια, λογαριασμούς κοινής ωφέλειας. Αυτή είναι η κατάσταση που επικρατεί στην ελληνική οικονομία και στο μέσο ελληνικό νοικοκυριό, κυρίες και κύριοι συνάδελφοι, δυστυχώς.

Ένα στοιχείο το οποίο οφείλω να αναφέρω ότι μας έχει προβληματίσει πολύ είναι οι ληξιπρόθεσμες ασφαλιστικές εισφορές. Αναφέρθηκαν και στις επιτροπές στην ακρόαση φορέων που ακούσαμε με προσοχή έναν πολύ ανησυχητικό παράγοντα που είναι η αύξηση των ληξιπρόθεσμων οφειλών. Είναι ο προπομπός δηλαδή της οικονομικής πίεσης που υφίσταται το μέσο ελληνικό νοικοκυριό και η επιχείρηση και το βλέπουμε, μην έχοντας τη φέρουσα ικανότητα να πληρώσουν τις στοιχειώδεις αυτές ασφαλιστικές εισφορές.

Έχουμε μια αναβαλλόμενη φορολογία -και μιλάω για τις τράπεζες πάλι- η οποία καθίσταται προκλητική. Προσέξτε, κυρίες και κύριοι συνάδελφοι: Την ώρα που διανέμουν μερίσματα οι τράπεζες μετά από τρίτη-τέταρτη συνεχή χρονιά ισχυρής κερδοφορίας -μόλις πέρυσι είχαν 4,7 δισεκατομμύρια ευρώ κέρδη- συνεχίζουν και έχουν αναβαλλόμενο φόρο, δηλαδή δεν καταβάλλουν τα δέοντα στην ελληνική πολιτεία ως οφείλουν, ενώ διανέμουν μερίσματα στους συγκεκριμένους μετόχους, αλλά και στα golden boys που είναι στα boards of directors των εν λόγω τραπεζών.

Επίσης, έχουμε ένα πολύ σημαντικό σημείο όσον αφορά τη σχέση του δανεισμού και των καταθέσεων, των επιτοκίων δανεισμού και επιτοκίων καταθέσεων που υπάρχουν στις ελληνικές τράπεζες.

Τι θα γίνει επιτέλους; Ως πότε θα είμαστε η ακριβότερη σε υπηρεσίες, σε χρηματοπιστωτικές υπηρεσίες, τραπεζικές υπηρεσίες χώρα στην Ευρώπη; Ως πότε θα υπάρχει αυτό το δημιουργηθέν el dorado στον χρηματοοικονομικό τομέα; Φυσικά με την εύνοια και την ανοχή της Κυβέρνησης. Θα μου πείτε, μια κυβέρνηση και ένα κόμμα που οφείλει μισό δισεκατομμύριο στις τράπεζες πώς μπορεί να τις τιθασεύσει; Πώς μπορεί να τους βάλει ένα χαλινάρι; Αυτό θα το κρίνουν οι πολίτες.

Πάμε σε κάποια στοιχεία τα οποία νομίζω ότι είναι πολύ σημαντικά και αφορούν φυσικά τη δημοσιονομική εικόνα της χώρας μας. Αφορούν τη δημοσιονομική εικόνα της χώρας, διότι αν μη τι άλλο το ισοζύγιο τρεχουσών συναλλαγών δυστυχώς σπάει πάλι το ένα ρεκόρ μετά το άλλο. Έχει φτάσει σε αδιανόητα υψηλά επίπεδα για τη χώρα, σε επίπεδα τα οποία είναι υψηλότερα ακόμα και την εποχή που εισήλθαμε στα μνημόνια.

Ως προς τις επενδύσεις προς AEΠ, το γνωστό ratio, το κλάσμα, η σχέση, δηλαδή, επένδυσης προς ΑΕΠ, με ένα ΑΕΠ φυσικά διογκωμένο προφανώς μετά την ταπείνωση της προηγούμενης δεκαετίας, παραμένουμε ως χώρα στην τελευταία θέση της Ευρώπης των είκοσι επτά σε σχέση με τις επενδύσεις προς το ΑΕΠ. Νομίζω κι αυτό είναι πάρα, μα πάρα πολύ σημαντικό.

Ο ελέφαντας στο δωμάτιο είναι ποιος; Ότι στηριζόμαστε κατά 70% στην ιδιωτική κατανάλωση. Το ανέφεραν και οι φορείς. Είμαστε, δηλαδή, η χώρα στην Ευρώπη που έχουμε τη μεγαλύτερη εξάρτηση από την ιδιωτική κατανάλωση. Σε σχέση με την εξάρτηση, ξέρετε, όταν απομειωθεί η αγοραστική ισχύς για την ιδιωτική κατανάλωση των πολιτών, τότε καταρρέει και η δημοσιονομική εικόνα. Είναι πάρα πολύ κρίσιμο.

Το επισήμαναν και οι αρμόδιοι φορείς, τα στελέχη του Υπουργείου. Μπορώ να πω ότι οι άνθρωποι κάνουν τη δουλειά τους στο μέτρο του δυνατού και όπως μπορούν, αλλά επισημαίνουν και τις διαστάσεις όπως τις βλέπουν από τη δική τους οπτική. Νομίζω ότι, αν μη τι άλλο, αυτό το θέμα της κατανάλωσης είναι πολύ λεπτό και πολύ σημαντικό.

Για το ιδιωτικό χρέος το είπαμε. Χαρακτηριστικό παράδειγμα είναι η μη φέρουσα ικανότητα για καταβολή των ασφαλιστικών εισφορών, αλλά όχι μόνο. Είναι και πολλά άλλα ζητήματα που αφορούν την ίδια τη δυναμική, τη δυνατότητα για την αγοραστική δύναμη των πολιτών. Δεν θέλω να κουράσω το Σώμα. Νομίζω ότι είναι μια διαδικασία η οποία διέπεται από έναν συγκεκριμένο τρόπο κοινοβουλευτικά.

Αυτό που θα ήθελα να πω κλείνοντας, κυρίες και κύριοι συνάδελφοι, είναι ότι αυτό που οφείλουμε σε νομοθετικό, αλλά προφανώς σε πολιτικό και κοινοβουλευτικό επίπεδο είναι να ασκούμε μια κριτική και να επισημαίνουμε αυτά τα οποία θεωρούμε ότι έχουν μια λάθος κατεύθυνση και να προσπαθήσουμε να πείσουμε με τον πολιτικό λόγο, όσο αυτό είναι εφικτό, την αλλαγή στάσης.

Πολύ φοβούμαι ότι η παρούσα Κυβέρνηση έχει συγκεκριμένη ιδεοληπτική προσέγγιση στα ζητήματα αυτά, έχει βαθύτατες εξαρτήσεις από συγκεκριμένους παράγοντες, προφανώς της οικονομίας. Και αυτό είναι λάθος. Δεν μπορεί να επιβάλλει το έξωθεν οικονομικό status quo το πώς θα νομοθετούμε εδώ μέσα. Και αυτό είναι χαρακτηριστικό.

Το βλέπουμε από τις αλλεπάλληλες απευθείας αναθέσεις συγκεκριμένων οικονομικών οίκων, αναλυτών και μελετητών, οι οποίοι ουσιαστικά συντάσσουν νομοσχέδια τα οποία παραλαμβάνουν Υπουργοί για να τα φέρουν εις πέρας. Και δεν αναφέρομαι στο συγκεκριμένο προφανώς αλλά σε άλλα πιο παραγωγικών Υπουργείων. Και αυτό νομίζω ότι πρέπει να επισημανθεί. Εν κατακλείδι, κύριε Πρόεδρε ως Αξιωματική Αντιπολίτευση, ως ΣΥΡΙΖΑ - Προοδευτική Συμμαχία καταψηφίζουμε τον εν λόγω συλλογισμό.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Μαμουλάκη.

Θα δώσω τον λόγο στον ειδικό αγορητή από το ΠΑΣΟΚ κ. Κουκουλόπουλο.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, τις τελευταίες μέρες γίνεται πολλή κουβέντα με το ΠΑΣΟΚ στο επίκεντρο και την Αξιωματική Αντιπολίτευση, αν θα είναι περισσότεροι Βουλευτές του ΠΑΣΟΚ από αυτούς του ΣΥΡΙΖΑ κ.ο.κ.. Μάλιστα διαβάζουμε μερικά δημοσιεύματα ότι το ΠΑΣΟΚ καραδοκεί, λέει, για τη θέση της Αντιπολίτευσης. Δεν μας αφορά μια τέτοιου είδους συζήτηση, επ’ ουδενί. Προφανώς αντιλαμβανόμαστε τι ακριβώς συμβαίνει, αλλά σε αυτό που πραγματικά συμβαίνει έχουμε τοποθετηθεί ήδη πριν δεκαέξι μήνες και σε αυτό δουλεύουμε.

Ποιο είναι το προφανές; Αξιωματική Αντιπολίτευση από τη μια, θεσμικά ξέρουμε καλά τι σημαίνει. Σημαίνει κάποια πράγματα για τον επικεφαλής, εν προκειμένω τον Νίκο Ανδρουλάκη, που γίνεται τέταρτος τη τάξει σύμφωνα με το Σύνταγμα. Υπάρχουν ζητήματα μέσα στη Βουλή με τον Κανονισμό στη σειρά τοποθέτησης των κομμάτων στη χρήση εργαλείων κοινοβουλευτικού ελέγχου και ως εδώ.

Αξιωματική Αντιπολίτευση όμως, όπως εμείς και οι πολίτες την αντιλαμβανόμαστε, πιστεύω ότι είναι εκείνη η πολιτική δύναμη η οποία αποτελεί εν δυνάμει εναλλακτική λύση. Γι’ αυτό τοποθετηθήκαμε, όπως είπα πέρυσι ήδη από τις προγραμματικές δηλώσεις και είπαμε ότι η χώρα στερείται στέρεης και σοβαρής Αντιπολίτευσης.

Δεν αποτελούσε κάποια κριτική υποτιμητική προς τον ΣΥΡΙΖΑ, που αντέδρασε τότε ομοθυμαδόν, ενώ σήμερα είναι με τρεις διαφορετικές φωνές ήδη εντός της Βουλής. Ήταν το 17%- 41%. Είχαμε πει πολύ καθαρά ότι το 41% ερμηνεύεται με το 17% και το 17% με το 41%. Μιλάω για τα ποσοστά ΣΥΡΙΖΑ και Νέας Δημοκρατίας στις εκλογές στις 2023. Είχε βαθμολογηθεί πολύ χαμηλά, δηλαδή, η εναλλακτική πρόταση εξουσίας του ΣΥΡΙΖΑ από τους Έλληνες πολίτες και αντιστοίχως υψηλά η πρόταση της Νέας Δημοκρατίας. Περί αυτού πρόκειται. Εδώ είμαστε πάλι. Δεν έχει αλλάξει κάτι.

Προφανώς όμως κύλησε πολύ νερό στα ποτάμια από τότε και αντιλαμβανόμαστε ότι υπάρχουν εξελίξεις. Η πρώτη είναι όσα συμβαίνουν στον ΣΥΡΙΖΑ. Εντείνει και επιτείνει την ανάγκη να ανταποκριθούμε σε αυτή τη δημοκρατική πρόκληση, να διατυπώσουμε μια εναλλακτική πρόταση στην διακυβέρνηση της Νέας Δημοκρατίας.

Το δεύτερο είναι οι δικές μας διαδικασίες όπου από τη μία ανέδειξαν νικητή πέραν κάθε αμφισβήτησης τον Νίκο Ανδρουλάκη, αλλά αναγνωρίστηκαν οι διαδικασίες επίσης απ’ όλους τους Έλληνες πολίτες ότι ήταν πραγματικά μία συνεισφορά μεγάλης κλίμακας στην Ελληνική Δημοκρατία. Οξυγόνο στην Ελληνική Δημοκρατία ήταν πραγματικά οι διαδικασίες μας. Το αναγνώρισαν και το αναγνωρίζουν όλοι οι Έλληνες πολίτες.

Το τρίτο όμως που δεν έχει αλλάξει και είναι το πιο σημαντικό είναι η κατάσταση στη χώρα όπως την αντιλαμβάνονται οι πολίτες και όπως αντιλαμβάνεται όποιος θέλει να βλέπει τους ανθρώπους μαζί με τους αριθμούς και όχι χώρια. Σε αυτή την πρόκληση, λοιπόν, εμείς θα ανταποκριθούμε θετικά ως έτοιμοι από καιρό γιατί, όπως είπα, αποτελεί δημοκρατικό μας καθήκον. Η χώρα χρειάζεται, οι πολίτες χρειάζονται σοβαρή εναλλακτική πρόταση και όχι εμείς για τους εαυτούς μας. Για να τα ξεκαθαρίζουμε.

Στη χώρα, λοιπόν, έχουν αλλάξει πάρα πολλά, κυρίες και κύριοι συνάδελφοι, γιατί σήμερα τίποτα δεν θυμίζει την εποχή που η Κυβέρνηση μοίραζε 50 δισεκατομμύρια αξιοποιώντας τη δημοσιονομική χαλάρωση που κράτησε πέντε ολόκληρα χρόνια από το 2020 ως το τέλος του 2024 -είναι πέντε ολόκληρα χρόνια- ενώ πραγματοποιούσε παράλληλα μία μεγάλης κλίμακας αναδιανομή εισοδημάτων υπέρ των λίγων και εις βάρος των πολλών στην κοινωνία. Η Κυβέρνηση σ’ αυτή τη διαδικασία που περιέγραψα πολιτικά νωρίτερα αντιδρά μάλλον αμήχανα. Κάτι ψελλίζει για Καστελόριζα. Κάτι μας λέει για χρεοκοπίες και οτιδήποτε άλλο. Μόνο αμηχανία προδίδουν αυτά.

Κύριε Υπουργέ, θέλω να ξέρετε κάτι. Η κουβέντα για το παρελθόν είναι μια κουβέντα η οποία μόνο το ΠΑΣΟΚ ευνοεί. Εμείς παρ’ όλα αυτά δεν θέλουμε να μείνουμε σε αυτή τη συζήτηση γιατί αντιλαμβανόμαστε ότι αυτό που προέχει είναι να τοποθετηθούμε στα προβλήματα του σήμερα και στις προοπτικές τού αύριο. Αυτά περιμένουν από εμάς οι Έλληνες πολίτες και όχι καβγάδες για το τι έγινε πριν δεκαπέντε χρόνια. Η επιλεκτική χρεοκοπία, όπως ονομάζεται, στη γλώσσα της οικονομικής επιστήμης, η χρεοκοπία, τέλος πάντων, της χώρας το 2009-2010 είναι μια διαδικασία από την οποία μας χωρίζουν δεκαπέντε χρόνια. Είναι καλό να τη συζητάμε.

Ξανατονίζω ποιον ευνοεί αυτή η συζήτηση, αλλά θέλω να μείνω σε κάτι εντελώς αντικειμενικό. Η χώρα χρεοκόπησε γιατί είχε το τρομακτικό δίδυμο έλλειμα: δημοσιονομικό και έλλειμμα ανταγωνιστικότητας. Αυτοί οι δυο παράγοντες την οδήγησαν. Και είναι γνωστό ποια πολιτική δύναμη παρέδωσε σε μια τραγική κατάσταση τη χώρα το 2009.

Αυτή η συζήτηση -ξαναλέω- έχει μεγάλη σημασία, εάν θέλουμε να μην ξαναζήσουμε τέτοια γεγονότα, περισσότερο από την πολιτική εμπάθεια και εχθροπάθεια μεταξύ μας. Εμείς σε αυτό μένουμε και επιμένουμε, κοιτώντας τους πολίτες στα μάτια.

Γιατί σήμερα, δεκαπέντε χρόνια μετά, αυτό που πρέπει να μας προβληματίσει όλους, κυρίες και κύριοι συνάδελφοι, είναι ένα, πάνω από όλα. Θυμίζω ότι η τρόικα -θεσμοί, τους είπαμε μετά- είχε επιβάλλει καταναγκαστικά στη χώρα τη διαδικασία της εσωτερικής υποτίμησης -αποπληθωρισμό τη λένε οι οικονομολόγοι. Υποτιμήθηκαν τα πάντα.

Σήμερα, δεκαπέντε χρόνια μετά, τα ακίνητα και τα κέρδη, όχι απλά έχουν ανακάμψει, αλλά είναι πιο πάνω από εκεί που ήταν πριν ξεσπάσει η κρίση στα τέλη του 2009. Έχουν ανακάμψει πλήρως και έχουν ξεπεράσει τα επίπεδα του 2009 και οι τιμές των ακινήτων και τα κέρδη. Αντίθετα, οι μισθοί ανταγωνίζονται αυτούς της Ρουμανίας, Ουγγαρίας, Βουλγαρίας.

Αυτό είναι το θέμα, αυτό είναι το μεγάλο ζήτημα στο οποίο πρέπει να απαντήσουμε όλοι, με πρώτη και καλύτερη βέβαια την Κυβέρνηση, η οποία προτιμά μια άλλη προσέγγιση γι’ αυτό το θέμα. Το κόστος ζωής συνιστά το υπ’ αριθμόν ένα πρόβλημα για τους πολίτες, γιατί επιβαρύνεται από την στεγαστική κρίση, τους χειρισμούς της Κυβέρνησης για την ενέργεια, από την ακρίβεια στο κλασικό καλάθι του νοικοκυριού, από τις δαπάνες για την υγεία και την παιδεία, τις ιδιωτικές δαπάνες που κάθε μέρα που περνάει, κάθε χρόνος που προστίθεται, γίνονται ολοένα και περισσότερες.

Από την άλλη, για να μιλήσουμε ουσιαστικά, το εμπορικό έλλειμμα παραμένει επίμονα να μας θυμίζει ότι δεν έχουμε ξεπεράσει το πρόβλημα ανταγωνιστικότητας ως χώρα και μάλιστα στην κορύφωση του μεγαλύτερου μεταπολεμικά χρηματοδοτικού πακέτου με το Ταμείο Ανάκαμψης και το ΕΣΠΑ. Αν δεν μπορούμε να ξεπεράσουμε τώρα το έλλειμμα ανταγωνιστικότητας, πότε θα το ξεπεράσαμε πραγματικά; Αναρωτιέται κάθε λογικός άνθρωπος. Το μοντέλο στο οποίο επένδυσε η Κυβέρνηση -τουρισμός, real estate και κατανάλωση-, πνέει ήδη τα λοίσθια και αφήνει πίσω της μια κοινωνία η οποία βλέπει κάθε μέρα να συμπιέζεται η αγοραστική της δυναμική και η ποιότητα ζωής της τελικά και από την άλλη αφήνει πίσω της μια χώρα που είναι κυριολεκτικά διχασμένη χωροταξικά. Ό,τι δεν αγγίζει ο τουρισμός, συρρικνώνεται και παρακμάζει. Πάμε όπου θέλετε στην ελληνική περιφέρεια, να το διαπιστώσουμε αυτό που μόλις είπα.

Τίποτα δεν είναι τυχαίο, κυρίες και κύριοι συνάδελφοι. Δεν υπάρχουν φυσικά φαινόμενα στην πολιτική και την οικονομία. Όλα είναι αποτελέσματα κυβερνητικών επιλογών. Το 2022 -για το οποίο συζητάμε σήμερα- είναι ένα έτος κομβικό, αποκαλυπτικό για όσα συμβαίνουν σήμερα. Το έτος 2022 ουσιαστικά έχουμε μια μεγάλη ύφεση της πανδημίας, της οποίας η λήξη τυπικά κηρύχθηκε από τον Παγκόσμιο Οργανισμό Υγείας στις 5 Μαΐου του 2023, λίγους μήνες μετά το τέλος του 2022. Η ύφεση, όμως, της πανδημίας οδήγησε σε μια έκρηξη τον τουρισμό που ανέκτησε μεγάλο μέρος των απωλειών του 2020 και του 2021.

Προσέξτε πού παρασύρθηκε η Κυβέρνηση: Σε σχέση με το 2019 που είχαμε ένα ιστορικό ρεκόρ αύξησης τουριστών, είχαμε 11% λιγότερους τουρίστες -πολύ περισσότερους από τα δύο προηγούμενα χρόνια δηλαδή- το 2022, στα έσοδα όμως υπολειπόμασταν μόλις 3%. Ήταν μεγαλύτερη η δαπάνη ανά τουρίστα. Αυτό ενίσχυσε πάρα πολύ τα έσοδα συνδυαστικά με τη διείσδυση των ηλεκτρονικών συναλλαγών που αγκαλιάστηκαν από όλη την ελληνική κοινωνία και η Κυβέρνηση αυτό το θεώρησε ως ένα δεδομένο. Ήδη φέτος αμφισβητείται. Η κατά κεφαλήν δαπάνη στον τουρισμό είναι χαμηλότερη σε σχέση με πέρσι. Δεν είναι ευθύγραμμες αυτές οι διαδικασίες.

Το δεύτερο -για το οποίο ήδη μίλησα και δεν είναι άμοιρο της εξέλιξης για την οποία μίλησε στην αρχή- είναι ό,τι έγινε με τα ακίνητα. Το 2022 μπήκε σε εφαρμογή ο νόμος που είχε ψηφιστεί στα τέλη του 2021 για την απαλλαγή των γονικών παροχών μέχρι 800.000 ευρώ, πρακτικά 4.000.000, δηλαδή, με όλους σε κάθετη γραμμή -τους συγγενείς, γονείς και γονείς των γονέων-, κληρονομιά, περιουσιών εκατομμυρίων χωρίς καμμία φορολογική επιβάρυνση.

Αλήθεια, κύριε Υπουργέ, θα μας κάνατε ποτέ απολογισμό τι έχασε το ελληνικό δημόσιο; Κάθε φορά μας λέτε να κοστολογήσουμε τις προτάσεις μας. Εσείς, θα μας πείτε τι κόστισε στο δημόσιο ταμείο η απαλλαγή των γονικών παροχών σε αυτά τα παράλογα και προκλητικά επίπεδα στον κρατικό προϋπολογισμό και στα δημόσια έσοδα; Θα μας το πείτε;

Την ίδια στιγμή το 2022 ψηφίστηκε η κατάργηση του συμπληρωματικού ΕΝΦΙΑ στη μεγάλη ακίνητη περιουσία. Δεν είναι άμοιρες αυτές οι επιλογές από την ανάκτηση της αξίας των ακινήτων στα προ κρίσης και πιο πάνω επίπεδα στις τιμές του σήμερα, μαζί με τις πολιτικές της Golden Visa βέβαια. Η κατανάλωση -για την οποία μιλάμε όλοι και προβληματιζόμαστε για το ότι κατά 70% η ανάπτυξή μας επηρεάζεται από την κατανάλωση-, ενισχύθηκε τα μέγιστα, καθώς η κυβέρνηση αξιοποίησε το καθεστώς δημοσιονομικής χαλάρωσης και είναι η χρονιά κορύφωσης το 2022 όπου ολοκληρώθηκαν -τέλος του 2021- οι επιστρεπτέες προκαταβολές και τα άλλα μέτρα του Covid και μπαίνουμε δυναμικά στην επιδότηση από τον Ιούνιο των λογαριασμών του ηλεκτρικού ρεύματος και στη συνέχεια στα διάφορα «pass» λόγω της ακρίβειας.

Αξιοποιεί με αυτόν τον τρόπο τα πλεονάσματα η Κυβέρνηση και κάνει μια επιδοματική πολιτική. Εμφανίζεται επιφανειακά σαν μια κυβέρνηση με κοινωνικές ευαισθησίες σχεδόν σοσιαλδημοκρατικού χαρακτήρα, ενώ από κάτω -όπως είπα ήδη στην αρχή- προωθεί μια τεράστια αναδιανομή πλούτου υπέρ των ισχυρών. Στον αντίποδα όλων αυτών είναι οι πολύ κακές επιδόσεις που σημειώνει ήδη από το 2022 η Ελλάδα στο Ταμείο Ανάκαμψης, που είναι ουσιαστικά το πρώτο έτος της εφαρμογής, από το οποίο πολλά περιμέναμε και λίγα είδαμε, όπως είπα ήδη στην αρχή.

Την ίδια χρονιά έχουμε μια κομβική εξέλιξη -εμείς έτσι κάνουμε τον απολογισμό του 2022- που αφορά το κλείσιμο του ενεργειακού χώρου και το δικαίωμα πρόσβασης σε μια ενεργειακή ολιγαρχία πέντε πρακτικά εταιρειών. Τον Αύγουστο του 2022 κλείνει ο ηλεκτρικός χώρος στον οποίο έχουν πρόσβαση μόνο πέντε εταιρείες και αποκλείεται όλη η άλλη κοινωνία. Η αυτοδιοίκηση, οι αγρότες, η μεταποίηση, οι ενεργειακές κοινότητες αποκλείονται όλοι -τον Αύγουστο του 2022 έγινε αυτό- που ήταν σημαδιακές εξελίξεις για όσα ακολούθησαν στη συνέχεια. Στην ενεργειακή τα επιδόματα καλά κρατούν, όπως είπα ήδη για την ενέργεια.

Εδώ θέλω να σας πω, κυρίες και κύριοι συνάδελφοι, να προσέξετε κάτι. Από την πλευρά του Υπουργείου Ενέργειας δεν έχουν σταματήσει να μιλάνε για την «Πτολεμαΐδα 5» και να λένε πόσο ζημιογόνος μονάδα είναι, η πιο σύγχρονη λιγνιτική μονάδα. Εάν λειτουργούσε από την αρχή της ενεργειακής κρίσης η «Πτολεμαΐδα 5», που η Κυβέρνηση συνειδητά την καθυστερούσε, γιατί ήθελε να τη μετατρέψει από την αρχή σε μονάδα φυσικού αερίου, ο κρατικός προϋπολογισμός θα είχε αποφύγει 1,6 δισεκατομμύρια ευρώ επιδοτήσεις, γιατί ο λιγνίτης ήταν για περίπου δεκαοκτώ μήνες πολύ-πολύ φθηνότερος από το φυσικό αέριο. Τόσο κόστισε η κατασκευή της μονάδας. Θα είχε αποσβεστεί η μονάδα, δηλαδή, πρακτικά και θα είχε απαλλαγεί από βάρος 1,6 δισεκατομμυρίων ευρώ ο κρατικός προϋπολογισμός. Η Κυβέρνηση δεν θέλει να μιλάει για αυτά.

Το Υπουργείο Ενέργειας το μόνο που έχει κάνει -και δεν μας δίνει λογαριασμό- είναι ότι αύξησε την τιμή του λιγνίτη. Ξέρετε, για όσους δεν γνωρίζουν, τον Ιούνιο που πέρασε, από 16 ευρώ η τιμή εξόρυξης του λιγνίτη έγινε 32 ευρώ, μέσα σε μια νύχτα, για να εμφανίζεται -εκεί, πεισματικά- ζημιογόνα -καλά και ντε- η πιο σύγχρονη και αντιρρυπαντική μονάδα που έχει η χώρα μας με εγχώριο καύσιμο. Όλα γίνονται για την εισαγωγή του φυσικού αερίου.

Αυτά συνέβησαν, κυρίες και κύριοι συνάδελφοι, το 2022. Γι’ αυτό και επί της ουσίας καταψηφίζουμε τον Απολογισμό και Ισολογισμό. Δεν είναι το τυπικό μόνον όπως σωστά ειπώθηκε θεσμικά από την εισηγήτριά μας στην επιτροπή ότι καταψηφίζουμε τον προϋπολογισμό πλην των αμυντικών δαπανών, άρα προφανώς καταψηφίζουμε και τον ισολογισμό.

Αν ήταν, κύριε Υπουργέ, να μιλήσουμε για την πλευρά της δημοσιονομικής διαχείρισης και της λογιστικής αντιμετώπισης που τηρούν υπό την ευθύνη σας και του Γενικού Λογιστηρίου του Κράτους θα αποδίδαμε τα εύσημα και τα αποδίδουμε. Δεν είναι εκεί το πρόβλημα. Ο προϋπολογισμός αφορά ιεραρχήσεις, αφορά προτεραιότητες, αφορά επιλογές. Και για τις επιλογές για τις οποίες μίλησε, χρησιμοποιήσαμε μία τελείως διαφορετική προσέγγιση εμείς. Καταψηφίζουμε τον ισολογισμό και απολογισμό.

Είναι καθαρό ότι εμείς μιλάμε για φορολογική δικαιοσύνη και εσείς επιμένετε στους δυσβάσταχτους έμμεσους φόρους. Εμείς μιλάμε για ενεργειακή δημοκρατία και εσείς έχετε εγκαθιδρύσει στη χώρα ενεργειακή ολιγαρχία. Εμείς μιλάμε για άμεσα μέτρα που αφορούν το κόστος στέγης εδώ και τέσσερα χρόνια επίμονα και δικαιωνόμαστε πικρά και εσείς αντιδράτε με μεγάλη καθυστέρηση. Εμείς μιλάμε για την ανάγκη μιας σοβαρής περιφερειακής και αγροτικής πολιτικής, για την οποία ο Πρωθυπουργός κάτι ψέλλισε, μετά τη συμπλήρωση πέντε ετών στη διακυβέρνηση.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Ολοκληρώνω.

Αν υπάρχει ένα συμπέρασμα για εμάς, για να κλείσω όπως ξεκίνησα, είναι ότι από την πλευρά μας δεν μετράμε αριθμούς Βουλευτών ούτε καραδοκούμε για κάτι. Έχουμε πλήρη συνείδηση της δημοκρατικής μας ευθύνης, γιατί η χώρα πάνω απ’ όλα χρειάζεται πολιτική αλλαγή.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κουκουλόπουλο.

Τον λόγο έχει η ειδική αγορήτρια του Κομμουνιστικού Κόμματος Ελλάδας κ. Διαμάντω Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Καλό είναι να κάνουμε απολογισμό και να βλέπουμε ποιος ήταν ειλικρινής και ποιος κορόιδευε, ωραιοποιούσε και έταζε καλύτερο επίπεδο ζωής, ενώ τα μέτρα του ήταν για τη χειροτέρευση της ζωής του λαού, αλλά και πώς τα βρίσκατε και μεταξύ σας, ακόμα και αν καταψηφίζατε. Γιατί ο προϋπολογισμός δίνει την εικόνα και μπορεί να προβλέψει κανείς τι αποτέλεσμα θα έχει.

Το ΚΚΕ το έλεγε και τότε ότι ο προϋπολογισμός 2022 έβαζε μια θηλιά στον λαιμό του λαού, αφού ο κύριος προσανατολισμός του είχε να κάνει με τη στήριξη των επιχειρηματικών ομίλων, όπως μείωση ασφαλιστικών εισφορών κατά τρεις ποσοστιαίες μονάδες με απώλειες κρατικών εσόδων, 849 εκατομμύρια ευρώ, μειώσεις φορολογικών συντελεστών στα επιχειρηματικά κέρδη στο 22% από 24%, απώλειες 183 εκατομμύρια, μείωση του φόρου κατά 50% σε περιπτώσεις εταιρικών συγχωνεύσεων, δηλαδή συγκέντρωση κεφαλαίου, προσαυξημένη έκπτωση για επιχειρηματικές δαπάνες που αφορούν την πράσινη οικονομία, ενέργεια και ψηφιοποίηση και άλλα.

Φυσικά, αυτές οι ενισχύσεις συνεχίστηκαν και τα επόμενα χρόνια. Παραδείγματος χάρη, επιπλέον μείωση ασφαλιστικών εισφορών κατά 1% από το Γενάρη του 2025 θα έχουμε για τις μεγάλες επιχειρήσεις, που αντιστοιχεί σε μία νέα μείωση εσόδων κατά 440 εκατομμύρια ευρώ το χρόνο, μειώνοντας ουσιαστικά το μη μισθολογικό κόστος για τους επιχειρηματίες. Ταυτόχρονα, οι μεγάλες ενισχύσεις, επιχειρηματικές δαπάνες που αφορούν πράσινη οικονομία, ενέργεια και ψηφιοποίηση είναι παρεμβάσεις στήριξης των εγχώριων επιχειρηματικών ομίλων και από τον προϋπολογισμό της Ευρωπαϊκής Ένωσης, που με τη σειρά τους εξειδικεύονται και πολλαπλασιάζονται από το Πρόγραμμα Δημοσίων Επενδύσεων του προϋπολογισμού, με αντάλλαγμα για τον λαό τις καπιταλιστικές αναδιαρθρώσεις που περιλαμβάνονται στο σχέδιο ανάκαμψης και τα νέα χρέη που θα φορτωθούν στις πλάτες του.

Χαρακτηριστικό και στον προϋπολογισμό του 2022 ήταν η φοροληστεία απέναντι στον λαό, που συνεχίζεται βέβαια. Επίσης, οι μειώσεις στα κονδύλια που αφορούν την κάλυψη κοινωνικών αναγκών, ακόμα και στην υγεία όταν η πανδημία θέριζε ζωές και συνολικά η προσπάθεια να φορτωθούν τα σπασμένα της λεγόμενης δημοσιονομικής επεκτατικής πολιτικής στην εργατική τάξη και τα λαϊκά στρώματα, για να επιβεβαιωθεί ότι δεν υπάρχει σωτηρία για τον λαό στο πλαίσιο αυτού του συστήματος, που θα συνεχίζει να σφραγίζει με όποιες μορφές και αποχρώσεις διαχείρισης για να αυξάνονται τα κέρδη των επιχειρηματικών ομίλων. Έτσι πληρώνουν οι πολλοί για να καρπώνονται οι λίγοι. Και αυτό αποτυπώνεται σε κάθε κρατικό προϋπολογισμό.

Σφαγή, λοιπόν, και το 2022, μέσω του προϋπολογισμού για τα νοσοκομεία, πρωτοβάθμια φροντίδα, τον ΕΟΠΥΥ, μεγάλο μαχαίρι στις συντάξεις και επιδόματα ανεργίας και τα προνοιακά επιδόματα, αλλά και ένταση της φοροαφαίμαξης σε βάρος του λαού με τη φορολογία να εκτοξεύεται πάνω από 50 δισεκατομμύρια, αυξημένη κατά 3,5 δισεκατομμύρια ευρώ και τον λαό να πληρώνει το 95% των φόρων είναι μερικά χαρακτηριστικά και του προϋπολογισμού του 2022 που φτωχοποίησαν τον λαό και σήμερα είναι δεύτερος στην φτώχεια μετά τη Βουλγαρία.

Μάλιστα, τα καθαρά έσοδα υπερέβησαν τον στόχο του προϋπολογισμού κατά 4,6% προερχόμενα κυρίως από φόρους και κύρια από τον ΦΠΑ, τον πιο άδικο φόρο. Αυτά είναι τα αποτελέσματα. Και μην πείτε για τις τριάντα επτά χιλιάδες χειρουργικές πράξεις που είναι σταγόνα στον ωκεανό των πραγματικών αναγκών και θα λειτουργήσουν σαν κράχτης για τα επί πληρωμή απογευματινά χειρουργεία, γιατί στην προκειμένη περίπτωση τα απογευματινά χειρουργεία που οδηγούν στην περαιτέρω εμπορευματοποίηση και ιδιωτικοποίηση της υγείας δεν προχώρησαν, όπως τα προγραμματίσατε και τώρα βάζετε το τυράκι της φάκας.

Επίσης και το 2022 κάνατε προγραμματισμό με μέτρα να τριπλασιαστούν οι χρηματοδοτήσεις για τα αρμόδια Υπουργεία για την πράσινη μετάβαση με νέα δισεκατομμύρια στους επιχειρηματικούς ομίλους -τα αρπακτικά όπως λέει ο λαός- των ΑΠΕ καθώς και για την ψηφιακή μετάβαση. Το συνεχίζετε και σήμερα και συμφωνείτε μεταξύ σας. Γι’ αυτό και το 2022 άσφαιρη ήταν η αντιπαράθεσή σας.

Για την πράσινη μετάβαση η Νέα Δημοκρατία παρουσίαζε τα μέτρα της, ενώ ο ΣΥΡΙΖΑ και το ΠΑΣΟΚ εξέφραζαν τις ενστάσεις τους για τους αργούς ρυθμούς και τον τρόπο που ακολουθεί η Κυβέρνηση σε ένα σημαντικό στόχο του κεφαλαίου, αυτόν της απελευθέρωσης της ενέργειας που έχει οδηγήσει τον λαό σε ενεργειακή φτώχεια. Σήμερα κόβονται τα ρεύματα μέχρι και στα σχολεία. Ο καβγάς; Για το ποιος θα διαχειριστεί καλύτερα τα συμφέροντα των αρπακτικών της πράσινης μετάβασης και όχι για το αν επαρκούν τα κυβερνητικά μέτρα για να αντιμετωπίσουν το τεράστιο κύμα των αυξήσεων στην ενέργεια.

Ωστόσο και σήμερα, νέο ηλεκτροσόκ έρχεται για τα λαϊκά νοικοκυριά, αφού μέσα σε πέντε μέρες η τιμή του ρεύματος στη χονδρεμπορική αυξήθηκε κατά 150%, όχι όμως και οι μισθοί. Έτσι, δηλαδή, όπως διαμορφώθηκε στο Χρηματιστήριο Ενέργειας που εσείς παρέα δημιουργήσατε για να κερδίζουν οι ενεργειακοί όμιλοι. Μάλιστα, συμβαίνει η αύξηση σε μια περίοδο που τα νοικοκυριά ανοίγουν τη θέρμανση λόγω πτώσης της θερμοκρασίας. Έτσι πλουτίζουν οι ενεργειακοί όμιλοι με τη ΔΕΗ να σέρνει τον χορό, μόνο το πρώτο εξάμηνο του 2024 να έχει αυξημένα κέρδη κατά 57% σε σχέση με το 2023, για να καταλάβει κανείς το τρελό πάρτι στις πλάτες του λαού.

Επίσης μπορεί να λέτε, κι έτσι είναι, ότι μειώσατε το 2022 τον ΕΝΦΙΑ, όχι, όμως, τα έσοδά του τα οποία αυξήθηκαν. Γιατί; Γιατί αυξήσατε τις αντικειμενικές αξίες και μάλιστα στις πιο λαϊκές και φτωχές περιοχές όπως το Πέραμα. Το ίδιο και με τις μειώσεις του ΦΠΑ στις αγροτικές εισροές, κανένα αντίκρισμα, αφού αυξάνονται οι τιμές και άρα με χαμηλότερο συντελεστή ΦΠΑ τα έσοδα είναι ίδια ή και μεγαλύτερα. Κοροϊδεύετε ασύστολα!

Ακόμα και το 2022, αν και ο πληθωρισμός κατέγραφε 3,4% και το ΑΕΠ εκτιμούσατε ότι θα έτρεχε με 4,5%, έφτασε τελικά στο 5,7%. Υψηλή αύξηση. Όμως, η μέση αύξηση στον μέσο μισθό που δώσατε ήταν μόνο 0,2%, εξασφαλίζοντας νέα φτώχεια στους μισθωτούς. Έτσι τελειώνει ο μισθός πριν τελειώσει ο μήνας. Και αυτό το συνεχίζετε, αφού και ο σημερινός μέσος μισθός είναι μειωμένος κατά 14,8% σε σχέση με το 2011, όταν οι εργαζόμενοι στο δημόσιο έχουν χάσει τα τελευταία χρόνια πάνω από το 40% των αποδοχών τους. Και δεν το αναπληρώσατε ούτε με τους υψηλότερους ρυθμούς του ΑΕΠ που καμαρωτά κοκορευόσαστε.

Τις συνταγές αυτές τις διατηρείτε διαχρονικά όλες οι κυβερνήσεις και φαίνονται στους προϋπολογισμούς εντείνοντας την εκμετάλλευση των εργαζομένων με πολλές μορφές. Γι’ αυτό είναι ταξικοί και άδικοι οι προϋπολογισμοί σας και σαπισμένο το σύστημά σας. Φέρνουν φτώχεια στους πολλούς και τεράστια κέρδη στους λίγους που συγκεντρώνουν τον πλούτο στα χέρια τους.

Βέβαια, οι αντιπαραθέσεις ανάμεσα σε Νέα Δημοκρατία, ΣΥΡΙΖΑ και ΠΑΣΟΚ και από κοντά και τα άλλα αστικά κόμματα, οι διαφορές τους ήταν και είναι στο μείγμα διαχείρισης που θα εξασφαλίζει υψηλούς ρυθμούς ανάπτυξης για προσέλκυση επενδύσεων και αύξηση των κερδών τους. Πώς το σερβίρατε τότε; Από τη Νέα Δημοκρατία πανηγυρισμοί για την αύξηση του ΑΕΠ και τους δείκτες ανάπτυξης που αφορούν, βεβαίως, τους επιχειρηματίες και όχι τον λαό και ότι επιβεβαιώνεται η ορθότητα της κυβερνητικής πολιτικής, χαρακτηρίζοντας τον προϋπολογισμό 2022 αναπτυξιακό και ας εξασφάλιζε φτώχεια στον λαό, γιατί με τη μείωση της φορολογίας και άλλα μέτρα υπέρ των επιχειρήσεων σε συνδυασμό με το Ταμείο Ανάκαμψης και τα μέτρα υπέρ της πράσινης ανάπτυξης, προέβλεπε τις προϋποθέσεις για φιλοεπενδυτικό περιβάλλον που θα φέρει ανάπτυξη στα κέρδη τους. Εμφάνιζε τα ψίχουλα των επιδομάτων ως προστασία του λαϊκού εισοδήματος από την ακρίβεια και τις υψηλές τιμές ενέργειας που ποτέ δεν καλύψατε με τα ψίχουλά σας.

Κύριο αντικείμενο της αντιπαράθεσης ανάμεσα σε Νέα Δημοκρατία και τα κόμματα της σοσιαλδημοκρατίας, ΣΥΡΙΖΑ και ΠΑΣΟΚ, ήταν το ποιος θα μπορούσε να πετύχει καλύτερες επιδόσεις σε όφελος της καπιταλιστικής ανάπτυξης, το ποιος θα αξιοποιήσει καλύτερα τα πακέτα του Ταμείου Ανάκαμψης μέσω του οποίου αναμένεται να φορτωθούν νέα βάρη στις εργατικές λαϊκές οικογένειες με φρασεολογία βαρύγδουπη, όχι όμως ικανή να κρύψει ότι είσαστε συνοδοιπόροι στην επίθεση κατά των λαϊκών στρωμάτων, αφού όλοι είσαστε με την καπιταλιστική ανάπτυξη, τσακωνόσαστε για το ποιος θα διαχειριστεί την καπιταλιστική βαρβαρότητα, συμφωνείτε με το Ταμείο Ανάκαμψης αλλά δεν λέτε στον λαό τι προβλέπει σε βάρος του.

Επίσης, στον προϋπολογισμό του 2022 είχαμε αύξηση των δαπανών του Υπουργείου Άμυνας με ετήσια αύξηση 17,5% στον προϋπολογισμό του Υπουργείου Άμυνας και 34% για εξοπλισμούς. Γι’ αυτά δεν μιλάει κανείς σας. Ήταν σε αντιστοίχιση με ό,τι ζητούν οι Αμερικανοί και άλλοι σύμμαχοι για την ανάπτυξη δυνάμεων του ευρωατλαντικού άξονα, κόντρα σε Ρωσία και Κίνα και άλλους αντιπάλους για σχέδια που ήδη τότε μύριζαν μπαρούτι, ώστε η Ελλάδα να παίξει ρόλο στην αναχαίτιση της κακόβουλης επιρροής Ρωσίας και Κίνας στην περιοχή όπως υποστηρίζατε το 2022.

Σήμερα προωθείται η κατακόρυφη αύξηση των πολεμικών δαπανών με την έκθεση Ντράγκι να θέτει ως κατεπείγον τη διάθεση πάνω από 500 δισεκατομμύρια ευρώ αλλά και να υπερθεματίζει η Ευρωπαϊκή Ένωση για αύξηση των πολεμικών προϋπολογισμών κατά 20% τουλάχιστον. Αυτό σημαίνει μεγαλύτερη εμπλοκή των κρατών-μελών, άρα και της Ελλάδας, σε ιμπεριαλιστικές επεμβάσεις και αποστολές για την υπεράσπιση των ευρωενωσιακών μονοπωλίων, επομένως και μεγαλύτεροι κίνδυνοι για τους λαούς.

Ταυτόχρονα, κόβονται δισεκατομμύρια που θα μπορούσαν να πάνε για σχολεία, για να μην πέφτουν σοφάδες στα κεφάλια μαθητών και να μη στοιβάζονται είκοσι επτά και τριάντα άτομα σε κάθε αίθουσα, σε νοσοκομεία, σε αντιπλημμυρικά έργα, σε αντισεισμικό έλεγχο, σε αντιπυρική προστασία κ.α., και όχι σε εξοπλιστικά για το ΝΑΤΟ και τα πολεμικά μέτωπα των ιμπεριαλιστών.

Όλα αυτά αναδεικνύουν τόσο το αν υλοποιήθηκε ο προϋπολογισμός του 2022 ως προς τα νούμερά του, αλλά και πως είτε σε συνθήκες καπιταλιστικής κρίσης είτε ανάπτυξης η στρατηγική της Ευρωπαϊκής Ένωσης και των αστικών κυβερνήσεων έχει αφετηρία την αύξηση της κερδοφορίας του μεγάλου κεφαλαίου, οδηγώντας στη χειροτέρευση της ζωής της εργατικής τάξης, των βιοπαλαιστών αγροτών και των επαγγελματιών.

Ακόμα, υπάρχει συμμετοχή και σε ιμπεριαλιστικούς πολέμους για τη μοιρασιά ενεργειακών πηγών και δρόμων μεταξύ των ομίλων. Ταυτόχρονα οξύνεται η αντιπαράθεση ΗΠΑ - Κίνας για την πρωτοκαθεδρία στο παγκόσμιο ιμπεριαλιστικό σύστημα. Όλα αυτά αναδεικνύουν επίσης τον μεγάλο ένοχο για το ότι μεγαλώνει το χάσμα στις δυνατότητες της εποχής μας και στην κατάσταση που ζει ο λαός.

Τελικά αυξάνεται θεαματικά η απόσταση ανάμεσα στις δυνατότητες να βελτιωθεί ριζικά η ζωή του λαού και να ικανοποιηθούν οι ανάγκες του με την αξιοποίηση της ψηφιοποίησης, της τεχνητής νοημοσύνης και άλλων επιστημονικών και τεχνικών επιτευγμάτων γιατί είναι στα χέρια τους και τα εκμεταλλεύονται οι καπιταλιστές σε βάρος των λαών. Γι’ αυτό η κατάσταση των εργαζομένων χειροτερεύει και τα όρια εργάσιμου και ελεύθερου χρόνου έχουν χαθεί. Ένοχος είναι το καπιταλιστικό κέρδος.

Ταυτόχρονα όμως φαίνεται και η κατεύθυνση που πρέπει να στοχεύει η λαϊκή πάλη. Η πραγματική φιλολαϊκή διέξοδος δεν βρίσκεται στους κάθε λογής σωτήρες αλλά στον αγώνα για την ανατροπή, για τον σοσιαλισμό, για την κοινωνία που μπορεί να ικανοποιήσει τις σύγχρονες εργατικές λαϊκές ανάγκες.

Δεν έχουμε, λοιπόν, αυταπάτες ότι μπορεί να φτιαχτεί φιλολαϊκός προϋπολογισμός από τους υποστηρικτές της πλουτοκρατίας, της καπιταλιστικής βαρβαρότητας και απανθρωπιάς. Θεωρούμε όμως ότι η οργάνωση της πάλης με κριτήριο τα ανειρήνευτα συμφέροντα των εργαζομένων και του λαού είναι ο δρόμος για την αντεπίθεση και την ανατροπή της καπιταλιστικής βαρβαρότητας.

Οι εργαζόμενοι με την ευκαιρία της γενικής απεργίας στις 20 Νοέμβρη πρέπει να βουλιάξουν την Αθήνα και τις άλλες πόλεις για να αποτελέσουν οι αγώνες αυτού του διαστήματος βήμα κλιμάκωσης και αντεπίθεσης ακόμα πιο πλατιάς αμφισβήτησης και σύγκρουσης με την κυρίαρχη αντιλαϊκή πολιτική που τους απομυζά και τους εκμεταλλεύεται για να ικανοποιηθούν τα συμφέροντα της πλουτοκρατίας.

Γι’ αυτούς τους λόγους, καταψηφίζουμε το σημερινό νομοσχέδιο.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κυρία Μανωλάκου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και τέσσερις συνοδοί καθηγητές από το 8ο Γυμνάσιο Αχαρνών.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον ειδικό αγορητή από την Ελληνική Λύση, τον κ. Βασίλειο Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κατ’ αρχάς, δεν μπορούμε να ακούμε τις συνεχείς ανακρίβειες του ΠΑΣΟΚ που ψάχνει δικαιολογίες για την καταστροφή που προκάλεσε στην Ελλάδα, που την καταδίκασε στο ΔΝΤ χωρίς κανένα λόγο. Κανένας δεν ξεχνάει το «λεφτά υπάρχουν» του κ. Παπανδρέου, πως εξευτέλιζε διεθνώς τους Έλληνες κατηγορώντας τους ως φοροφυγάδες, ότι δεν πήρε τα δάνεια που προσφέρονταν στις αρχές του 2010 και ένα σωρό άλλα.

Το 2009, πάντως, η Ελλάδα ήταν μεν υπερχρεωμένη αλλά ασφαλώς όχι χρεοκοπημένη, θυμίζοντας ότι χρεοκοπήσαμε με δημόσιο χρέος ύψους 299 δισεκατομμύρια -μετά τις αλχημείες της ΕΛΣΤΑΤ ή στο 127% του ΑΕΠ- ενώ σήμερα είναι στα 420 δισεκατομμύρια ή στο 185% του ΑΕΠ το κρατικό χρέος όχι το δημόσιο Θυμίζω επίσης ότι τότε ήταν υγιής ο ιδιωτικός μας τομέας –όπως επίσης, οι τράπεζες- ότι σήμερα η χώρα μας είναι σε τρισχειρότερη θέση σχετικά με τότε και ένα σωρό άλλα.

Εκτός αυτού, είμαστε η μοναδική χώρα στον πλανήτη που χρεοκόπησε με γεμάτα δημόσια ταμεία, πάνω από 25 δισεκατομμύρια στους οργανισμούς του δημοσίου -στα αποθεματικά των οργανισμών του δημοσίου- τα οποία βέβαια δεν μπόρεσε ποτέ να βρει η τότε κυβέρνηση.

Είναι ντροπή, λοιπόν, αυτοί οι ισχυρισμοί από το ΠΑΣΟΚ που υπέγραψε τρία μνημόνια και το εγκληματικό PSI που υποθήκευσε την Ελλάδα για περίπου ενενήντα εννιά χρόνια, που κατέστρεψε όλες τις επόμενες γενιές Ελλήνων και ένα σωρό άλλα. Ντροπή να λέει τέτοια πράγματα!

Όπως αναφέραμε τώρα στην επιτροπή, τα στοιχεία που κατατέθηκαν έχουν περιορισμένη χρησιμότητα λόγω των πόρων πολλών παρατηρήσεων του Ελεγκτικού Συνεδρίου που έχουν μεν απαντηθεί από το Υπουργείο αλλά το Ελεγκτικό Συνέδριο δεν μας είπε εάν δέχεται τις απαντήσεις. Εύλογα, λοιπόν, συμπεραίνουμε πως δεν τις δέχεται, γεγονός που αποτελεί τον πρώτο λόγο για τον οποίο καταψηφίσαμε και φυσικά καταψηφίζουμε σήμερα τον απολογισμό και τον ισολογισμό, πολύ περισσότερο όμως εξαιτίας των χρόνιων ανεπαρκειών που έχουμε αναφέρει πολλές φορές, όπως η μη ύπαρξη μητρώου παγίων, η μη αποτίμηση των παγίων και των συμμετοχών του δημοσίου, επίσης του Υπερταμείου, υπενθυμίζοντας πως μόνο τα ακίνητα του δημοσίου είχαν εκτιμηθεί το 2010 στα 300 δισεκατομμύρια ευρώ από την ΚΕΔ και από το ΔΝΤ αργότερα. Επιπλέον λόγω των νέων ασαφειών, όπως της αυξανόμενης διάστασης μεταξύ του χρέους της κεντρικής και της γενικής κυβέρνησης, κάτι που έχουμε αναδείξει επανειλημμένα χωρίς να έχουμε λάβει πειστικές απαντήσεις.

Τέλος, ενώ ο απολογισμός κατατέθηκε εντός του έτους μετά τη λήξη της χρήσης, υποβλήθηκε έναν χρόνο μετά κάτι που θεωρούμε απαράδεκτο. Προφανώς, κάτι τέτοιο δεν θα μπορούσε να συμβεί σε καμμία επιχείρηση, αφού οι μέτοχοί της -στην περίπτωσή μας οι πολίτες και φορολογούμενοι- θα ήθελαν να γνωρίζουν αμέσως τα αποτελέσματα της χρήσης απολύοντας τη διοίκησή της εάν δεν το έκαναν. Εκτός αυτού, με όλες τις λογιστικές ασάφειες καταλήγουμε σε αρνητική καθαρή θέση ότι αν η χώρα ήταν επιχείρηση θα χρεοκοπούσε ακαριαία, παρά το ότι το χρέος της είναι εξυπηρετήσιμο αν και ασφαλώς όχι βιώσιμο.

Πρόκειται για έναν ακόμη λόγο καταψήφισης όπως επίσης οι απαντήσεις που δεν πήραμε στα περισσότερα από τα ερωτήματα που θέσαμε, ενώ μας δόθηκε η εντύπωση πως δεν συμφωνεί ούτε το Ελεγκτικό Συνέδριο με τον απολογισμό και τον ισολογισμό.

Συνεχίζοντας, δεν θα αναφερθούμε στα τεχνικά θέματα αφού τα αναλύσαμε στην επιτροπή και δεν υπάρχει λόγος να επαναλαμβανόμαστε. Θα τονίσουμε μόνο πως η πλήρης μετάβαση στο σωστό λογιστικό πλαίσιο της γενικής κυβέρνησης χωρίς το οποίο δεν μπορεί να εγκριθεί κανένας απολογισμός ή ισολογισμός προβλέπεται για την 1-1-25 μετά από αρκετές παρατάσεις οι οποίες κατά την άποψή μας, δυστυχώς, θα συνεχιστούν.

Ξεκινώντας τώρα από τον απολογισμό του 2022 που είναι σε ταμειακή βάση, το Ελεγκτικό Συνέδριο γράφει για τους πρόσθετους προϋπολογισμούς που δεν υπάρχει μία στοιχειώδης, έστω, πληροφόρηση και εξειδίκευση των υπό εκτέλεση δαπανών. Ούτε καν στοιχειώδης! Πρόκειται για κάτι που σημειώνουμε και εμείς κάθε φορά. Όπως, επίσης, για την ελλιπή κοστολόγηση των νομοσχεδίων από το Γενικό Λογιστήριο.

Μελετώντας, πάντως, τα απολογιστικά στοιχεία και διαβάζοντας την έκθεση του Ελεγκτικού Συνεδρίου, τα προϋπολογισθέντα ποσά για δαπάνες καταχωρήθηκαν στο κονδύλι -«κουβά» το ονόμασε το Ελεγκτικό Συνέδριο- πιστώσεις υπό κατανομή που τελικά δεν αναλογεί παρά το ότι υπήρχαν πολλές ανάγκες, όπως για τα αντιπλημμυρικά μετά τον «Ιανό», για άλλα δημόσια έργα και για τη στήριξη της πραγματικής οικονομίας.

Υπενθυμίζουμε δε, ότι το 2022 υπήρξε πολύ μεγάλη επιβάρυνση των δημοσιονομικών λόγω της καταστροφικής πολιτικής της Κυβέρνησης στην ενέργεια όπως προηγουμένως στην πανδημία, με τα αχρείαστα lockdowns που μας κόστισαν πάνω από 50 δισεκατομμύρια.

Οι παρεμβάσεις για την ενέργεια ανήλθαν στα 10,6 δισεκατομμύρια, με στοιχεία προϋπολογισμού του 2023, οι οποίες τελικά ενίσχυσαν τους παρόχους ενέργειας χωρίς να φορολογηθούν τα υπερκέρδη τους. Εν μέρει, δε, αντισταθμίστηκαν από το Ταμείο Ενεργειακής Μετάβασης με 5,9 δισεκατομμύρια, κάτι που θεωρούμε απαράδεκτο και λάθος χρήση των χρημάτων της απολιγνιτοποίησης που χρειάζονται τόσο πολύ στη δυτική Μακεδονία η οποία κυριολεκτικά μαραζώνει. Εκτός αυτού, όμως, χρησιμοποιήθηκαν λογιστικά τεχνάσματα επιχορηγώντας το Ταμείο Ενεργειακής Μετάβασης με 1,6 δισεκατομμύρια, έτσι ώστε να δοθούν μετά για επιδοτήσεις ρεύματος, τεχνάσματα.

Σε σχέση με τις λοιπές δαπάνες θα σημειώσουμε μόνο τα εξής ενδιαφέροντα από την έκθεση του Ελεγκτικού Συνεδρίου. Πρώτον, οι επιχορηγήσεις επενδύσεων σε Οργανισμούς Τοπικής Αυτοδιοίκησης που είναι σήμερα στο κόκκινο όπως επίσης οι Δημόσιες Επιχειρήσεις Ύδρευσης και Αποχέτευσης -και αυτές είναι στο κόκκινο- διαμορφώθηκαν στα 2,55 δισεκατομμύρια, ενώ είχαν προϋπολογιστεί 214 εκατομμύρια. Υπήρξε, δηλαδή, μία υπέρβαση κατά 2,33 δισεκατομμύρια ενώ το Υπουργείο ισχυρίζεται ότι οι φορείς του δημοσίου δανείζουν την Κυβέρνηση.

Δεύτερον, για αγορές εμβολίων δόθηκαν 320 εκατομμύρια, όπου ρωτήσαμε εάν συνεχίζεται ακόμη η αγορά και καταστροφή -τονίζουμε και καταστροφή!- των εμβολίων αυτών χωρίς να πάρουμε απάντηση, σε μία εποχή που το ΕΣΥ έχει σοβαρές ελλείψεις και εμείς αγοράζουμε εμβόλια και τα καταστρέφουμε.

Τέλος, υπήρξε εκτόξευση των ΡΕΠΟΣ στο 1,1 τρισεκατομμύριο. Δεν είναι εντυπωσιακό;

Στον ισολογισμό, τώρα, που είναι σε μία εν μέρει δεδουλευμένη βάση, η πρώτη μας παρατήρηση είναι, όπως κάθε χρόνο, η αρνητική καθαρή θέση των πολιτών η οποία διαμορφώθηκε στα 354 δισεκατομμύρια στο 2022 από 217 δισεκατομμύρια το 2018. Έχουμε, δηλαδή, μια κατακόρυφη αύξηση της αρνητικής καθαρής θέσης κατά 137 δισεκατομμύρια σε τέσσερα χρόνια κάτι που ήταν αρκετό για να μην εγκρίνουμε μόνο από αυτό τον ισολογισμό.

Σε ορισμένα σημεία τώρα στο Πρόγραμμα Δημοσίων Επενδύσεων, οι σχετικές δαπάνες φαίνεται να διενεργούνται στα αποτελέσματα χρήσεως και όχι να κεφαλαιοποιούνται αφού δεν υπάρχει σημαντική μεταβολή στα πάγια στον ισολογισμό. Εύλογα ίσως, αφού σημαντικό μέρος του Προγράμματος Δημοσίων Επενδύσεων και του Ταμείου Ανασυγκρότησης είναι κοινωνικές δαπάνες και όχι επενδύσεις όπως θα έπρεπε. Έτσι, όμως, σίγουρα δεν αλλάζει το χρεοκοπημένο οικονομικό μας μοντέλο. Χωρίς επενδύσεις δεν πρόκειται να κάνουμε τίποτα.

Οι μόνες επενδύσεις που κεφαλαιοποιούνται, φαίνεται πως είναι τα εξοπλιστικά με αγορές 3,41 δισεκατομμύρια το 2022 και με κεφαλαιοποίηση 2,8 δισεκατομμύρια, ενώ είναι απαράδεκτο το ότι εκτός από τα ακίνητα του δημοσίου δεν απεικονίζεται καμμία σημαντική αξία ούτε για τον εξοπλισμό των Ενόπλων Δυνάμεων. Ακόμη και αν έχει αποσβεστεί -που δεν έχει- αποτελεί μια ανεκτίμητη περιουσία. Όπως, επίσης, οι γερμανικές αποζημιώσεις και το κατοχικό δάνειο, άνω των 300 δισεκατομμυρίων, που θα πρέπει να καταχωρούνται στον ισολογισμό, όπως καταχωρούνται και στη Γερμανία.

Ανάλογα, πρέπει να κεφαλαιοποιηθούν και τα κοιτάσματα υδρογονανθράκων όταν ολοκληρωθούν, βέβαια, οι έρευνες, είτε εξορυχθούν είτε όχι. Επίσης, των άλλων ορυκτών όπως το νικέλιο της «ΛΑΡΚΟ», οι σπάνιες γαίες, ο χρυσός κ.λπ.. Αυτά είναι πάγια στοιχεία των Ελλήνων που πρέπει να καταχωρούνται στον ισολογισμό.

Συνεχίζοντας, είναι πολύ χαμηλές οι απαιτήσεις από φόρους της ΑΑΔΕ, που ναι μεν ανέρχονται σε 122,4 δισεκατομμύρια αλλά στον ισολογισμό καταχωρούνται ως εισπράξιμες μόλις 4,2 δισεκατομμύρια. Από τα 122,4 δισεκατομμύρια, μόλις τα 4,2 δισεκατομμύρια καταχωρούνται ως εισπράξιμα ενώ είναι χαρακτηριστικό εδώ το ότι από τα συνολικά πρόστιμα ύψους 71,1 δισεκατομμύριων, θεωρήθηκαν εισπράξιμα μόνο τα 255 εκατομμύρια. Εισπράξιμα μόνο τα 255 εκατομμύρια!

Σε ποιον χαρίστηκαν αυτά; Γιατί χαρίστηκαν; Ποιος είναι ο λόγος που επιβάλλονται χωρίς να εισπράττονται; Από τις πιστώσεις ύψους 1 δισ. για το Πρόγραμμα Δημοσίων Επενδύσεων από τους συμπληρωματικός προϋπολογισμούς παρέμειναν αδιάθετα στη λήξη του οικονομικού έτους 945 εκατομμύρια παρά το ότι υπήρχαν μεγάλες ανάγκες της χώρας για διάφορα έργα. Το Ταμείο Ανάκαμψης φυσικά ήταν αποτυχημένο το 2022 λόγω πολύ χαμηλής και αργής απορροφητικότητας, αλλά και γενικότερα αφού μόλις 2,84 δισ. εκταμιεύτηκαν παρά το ότι ο συνολικός προϋπολογισμός των υποβληθέντων και εγκεκριμένων προγραμμάτων ανέρχεται στο ποσόν των 15,78 δισ.

Το 2022 πάντως είναι η χρονιά που εμφανίζονται τα εξαιρετικά περίεργα με το χρέος όπου ενώ αυξήθηκε σε επίπεδο κεντρικής διοίκησης, η αύξηση ήταν πολύ μικρότερη, το μισό περίπου, σε επίπεδο γενικής κυβέρνησης. Η μεγάλη μας απορία όμως είναι το από πού δανείζεται ενδοκυβερνητικά το κράτος περί τα 52 δισεκατομμύρια μειώνοντας έτσι το χρέος της γενικής κυβέρνησης συν τα χρήματα του «μαξιλαριού», εννοούμε τα επιπλέον των 15,7 δισεκατομμυρίων, που ως γνωστόν δεν μπορούμε να αγγίξουμε. Πώς είναι δυνατόν δηλαδή αυτό, όταν η κεντρική διοίκηση χρηματοδοτεί τους Οργανισμούς Κοινωνικής Ασφάλισης και τους Οργανισμούς Τοπικής Αυτοδιοίκησης ενώ υπάρχουν ακόμη εκκρεμείς συντάξεις, επιχορηγείται έχοντας ελλείψεις το ΕΣΥ, τα νοσοκομεία δεν πληρώνουν και τα ληξιπρόθεσμα χρέη του δημοσίου αυξάνονται, πρόσφατα στα 3,1 δισεκατομμύρια., παρά το ότι υποεκτιμώνται -αυτό είπε το Ελεγκτικό Συνέδριο- οπότε είναι πολύ υψηλότερα από αυτά που φαίνονται;

Ρωτήσαμε πάντως το Ελεγκτικό Συνέδριο για τα 53,2 δισ. που αναφέρει ότι τηρούνται στην Τράπεζα της Ελλάδος στις 31-12-2022 με τους λογαριασμούς «κοινό κεφάλαιο» και «ταμειακή διαχείριση των φορέων της γενικής κυβέρνησης», όπου μας απάντησε ότι δεν τα είχε ελέγξει, επειδή αφορούν τη γενική διοίκηση. Επομένως δεν γνωρίζουμε αν υπάρχουν πραγματικά. Όπου εάν υπάρχουν τότε γιατί το κράτος επιχορηγεί τους ΟΤΑ, καθώς επίσης γιατί καταδικαστήκαμε στο ΔΝΤ και στα μνημόνια;

Συμπερασματικά, λοιπόν, πρόκειται για έναν ακόμη αναξιόπιστο ισολογισμό, που δεν καταρτίζεται με διπλογραφικό λογιστικό σύστημα και που δεν αποτυπώνει την καθαρή θέση των πολιτών, ενώ επρόκειτο για μία ακόμη ζημιογόνα χρήση παρά την υπεραπόδοση φόρων λόγω της υπερφορολόγησης των πολιτών.

Σε ορισμένα θέματα τώρα της οικονομίας διαπιστώθηκε μια κατακόρυφη πτώση της Ελλάδας στην ενενηκοστή πρώτη θέση στο δείκτη κυβερνητικής αποτελεσματικότητας της Παγκόσμιας Τράπεζας από την εβδομηκοστή δεύτερη θέση το 2022 και εβδομηκοστή το 2021, μια πτώση δηλαδή που συνεχίζεται. Σημαίνει πως η ποιότητα των παρεχόμενων δημοσίων υπηρεσιών και ο βαθμός ανεξαρτησίας του κρατικού μηχανισμού από πολιτικές πιέσεις επιδεινώθηκαν εις βάρος φυσικά των πολιτών, της ποιότητας ζωής στη χώρα μας και της οικονομίας. Δεν είμαστε, λοιπόν, τυχαία στη θέση εκατόν πενήντα όσον αφορά τον κρατισμό σε συνολικά εκατόν εξήντα πέντε χώρες. Είμαστε στη θέση εκατόν πενήντα στον κρατισμό μιας δήθεν φιλελεύθερης Κυβέρνησης. Κατά την άποψή μας πρόκειται για μια μεγάλη ντροπή.

Καταντήσαμε δε εκτός από προτελευταίοι στο κατά κεφαλήν εισόδημα, τρίτοι από το τέλος στην Ευρωπαϊκή Ένωση και στους μέσους μισθούς, καθώς επίσης η μοναδική χώρα με μισθούς χαμηλότερους από το 2014 με μία από τις χειρότερες επιδόσεις το 2023 σε σχέση με το 2022, αφού οι μισθοί στην Ελλάδα αυξήθηκαν μόλις κατά 3,69% ενώ στη Ρουμανία για παράδειγμα ήταν 17,76%. Είναι τεράστια διαφορά.

Ταυτόχρονα το κόστος ζωής της χώρας μας έχει εκτοξευθεί στα ύψη. Μαζί με την υπερφορολόγηση μέσω των απαράδεκτων τεκμηρίων, της προκαταβολής φόρου, του ίδιου ΦΠΑ στις αυξημένες τιμές κ.λπ.. Όσον αφορά τώρα το εμπορικό μας έλλειμμα αυξήθηκε κατά 8,5% στο εννιάμηνο, πάνω από 25 δισεκατομμύρα. Εν προκειμένω δεν υπάρχει χειρότερος οικονομικός δείκτης από το εμπορικό έλλειμμα, αφού σημαίνει αντίστοιχη μείωση του ΑΕΠ, πτώση της ανταγωνιστικότητας, πτώση της παραγωγικότητας της εργασίας, αδυναμία ανόδου των πραγματικών μισθών, μειωμένες παραγωγικές επενδύσεις, χρεοκοπημένο οικονομικό μοντέλο και ένα σωρό άλλα, πόσω μάλλον όταν συνοδεύεται από έλλειμμα του ισοζυγίου τρεχουσών συναλλαγών όταν το εμπορικό έλλειμμα, βέβαια, δεν καλύπτεται από τα τουριστικά έσοδα όπως συμβαίνει συνεχώς στην Ελλάδα.

Έτσι χρεώνεται ο ιδιωτικός τομέας στο εξωτερικό, μειώνεται η φοροδοτική του ικανότητα, εισάγεται ανεργία, εξάγονται θέσεις εργασίας κ.λπ.. Οπότε κάποια στιγμή η χώρα χρεοκοπεί. Τα παραπάνω επιβεβαιώνονται από το ότι το εμπορικό έλλειμμα συνοδεύεται από την πτώση των εξαγωγών και την άνοδο των εισαγωγών, έναντι συνήθως στις προβλέψεις του προϋπολογισμού του Υπουργείου Οικονομικών. Ποτέ δεν είναι σωστές.

Σε σχέση με την παραγωγικότητα της εργασίας από την οποία εξαρτώνται οι μισθοί, αυξήθηκε ελάχιστα μεταξύ 2019 και 2023, από τα 38.800 ευρώ στα 39.100 ευρώ, με την Ελλάδα να είναι στην προτελευταία θέση της Ευρωπαϊκής Ένωσης ξεπερνώντας μόνο τη Βουλγαρία. Παντού τελευταίοι! Η μέση ετήσια παραγωγικότητα δε του επιχειρηματικού τομέα την περίοδο 2019 - 2023 στην Ελλάδα ήταν ελαφρώς αρνητική, κάτι που μας κατατάσσει στην τρίτη χειρότερη θέση στην Ευρωπαϊκή Ένωση για τη συγκεκριμένη χρονική περίοδο.

Ενδιαφέρον έχει εδώ η επιστροφή της κερδοφορίας των επιχειρήσεων στο 2008, ενώ συνεχίζει να απαξιώνεται η εργασία στην Ελλάδα σε όρους αγοραστικής αξίας του μέσου ακαθάριστου μισθού, έχοντας καταρρεύσει σε σχέση με το 2008 και κλιμακώνοντας τις εισοδηματικές ανισότητες, όπως βέβαια συμβαίνει παντού στον πλανήτη, αλλά στην Ελλάδα είναι πολύ μεγαλύτερες.

Όσον αφορά στην ελληνική βιομηχανία συμμετέχει στο ΑΕΠ μόλις με 9,2% και όχι αυτά που λέει ο κ. Χατζηδάκης, έναντι 14,9% του μέσου όρου της Ευρωπαϊκής Ένωσης ή 8,7%, κατά τον ΙΟΒΕ, ενώ, είναι τέταρτη από το τέλος, ξεπερνώντας μόνο το Λουξεμβούργο, τη Μάλτα και την Κύπρο, μικρές χώρες ,δηλαδή, που δεν έχουν καν βιομηχανία.

Εν προκειμένω, το μεγαλύτερο πρόβλημα της βιομηχανίας μας είναι το κόστος ενέργειας που είναι απρόσιτο στην Ελλάδα, λόγω του Χρηματιστηρίου Ενέργειας του κ. Χατζηδάκη με τη βοήθεια του οποίου αισχροκερδεί το καρτέλ επειδή η χώρα μας είναι η μοναδική στην Ευρωπαϊκή Ένωση που διαπραγματεύεται στο Χρηματιστήριο το 100% της αγοράς ενέργειας. Ως παράδειγμα της βιομηχανικής μας ένδειας, από τα 301 εργοστάσια παραγωγής αυτοκινήτων που έχει η Ευρώπη, στην Τουρκία υπάρχουν 17, στη Σερβία 3, στην Πολωνία 18, στην Πορτογαλία 5 και ούτω καθεξής, ενώ ακόμη και στα Σκόπια υπάρχει ένα, με μοναδική εξαίρεση την Ελλάδα.

Η Κυβέρνηση, όμως, στηρίζει την εταιρεία ενοικιάσεως αυτοκινήτων την AVIS, η οποία στη χώρα μας ανήκει πλειοψηφικά σε Τούρκο επιχειρηματία δίνοντάς της 200 εκατομμύρια ευρώ από το Ταμείο Ανάκαμψης. Δίνονται 200 εκατομμύρια σε μια τουρκική εταιρεία και μάλιστα παροχής υπηρεσιών και έτσι λέει ότι θέλει να αλλάξει το οικονομικό μας μοντέλο. Είναι δυνατόν; Δεν είμαστε πάντως τυχαία τελευταίοι στις επενδύσεις στην Ευρωπαϊκή Ένωση ως προς το ΑΕΠ. Είμαστε τρίτοι από το τέλος στις εξαγωγές αγαθών -τα συγκρίσιμα νούμερα μετράνε πάντοτε καλύτερα- η μοναδική χώρα με αρνητική αποταμίευση και μάλιστα πολύ μεγάλη, με το χαμηλότερο ποσοστό απασχόλησης, με πλασματικά χαμηλή ανεργία, αφού το ποσοστό απασχόλησης διαφέρει σε μεγάλο βαθμό κ.λπ.. Καταθέτουμε για όλα πίνακες στα Πρακτικά.

Θα μπορούσαμε να προσθέσουμε πολλούς άλλους δείκτες για το κατάντημα της Ελλάδας, όπου δήθεν, η Κυβέρνηση θέλει να αλλάξει το παραγωγικό μας μοντέλο. Δεν θα μας άφηνε όμως ο χρόνος, γιατί όλοι οι δείκτες είναι στο «κόκκινο».

Κλείνοντας, φυσικά υπάρχουν λύσεις για όλα αυτά τις οποίες έχουμε στο πρόγραμμά μας των πεντακοσίων σελίδων αναλυτικά. Σε καμμία περίπτωση όμως με τη συνήθη κακοδιαχείριση των τελευταίων μας κυβερνήσεων.

Σας ευχαριστούμε πολύ.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Η΄ Αντιπρόεδρος της Βουλής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Αντιπρόεδρο.

Τον λόγο έχει ο ειδικός αγορητής από τη Νίκη κ. Ανδρέας Βορύλλας.

**ΑΝΔΡΕΑΣ ΒΟΡΥΛΛΑΣ:** Ευχαριστώ, κύριε Πρόεδρε.

Κύριε Υπουργέ, με το χθεσινό δημοσίευμα της εφημερίδας «ΕΣΤΙΑ» που βασίστηκε στην έκθεση του Ελεγκτικού Συνεδρίου έπεσαν οι μάσκες. Δικαιώνεται πλήρως η Νίκη, που όχι μόνο δεν ψήφισε κανέναν απολογισμό που έφερε στη Βουλή η Κυβέρνηση, αλλά συνεχώς καταγγέλλει ότι τα στοιχεία δεν δείχνουν την πραγματική εικόνα και η πραγματική κατάσταση της χώρας, που πηγαίνει από το κακό στο χειρότερο.

Αποδεικνύεται ότι το οικονομικό επιτελείο της Κυβέρνησης και οι αρμόδιες υπηρεσίες μαγειρεύουν τα στοιχεία, γιατί δεν μπορεί κανείς νοήμων να πιστέψει ότι έγινε λάθος στο κλείσιμο του προϋπολογισμού κατά 9,9 δισεκατομμύρια ευρώ. Η διόγκωση των εσόδων κατά 10 δισεκατομμύρια ευρώ από μία κληρονομιά αξίας 100 δισεκατομμύρια, δεν μπορεί να χρεωθεί ως απλό σφάλμα μιας απρόσεκτης συμβολαιογράφου. Πρέπει το οικονομικό επιτελείο να αναλάβει την ευθύνη και φυσικά να καταλογιστούν λάθη και παραλείψεις των στελεχών των αρμόδιων υπηρεσιών ανεξαρτήτου θέσεως.

Το κίνημά μας υποστηρίζει ότι το κράτος μας θα πρέπει να καταρτίζει αξιόπιστες οικονομικές καταστάσεις που θα παρουσιάζουν την πραγματική χρηματοοικονομική κατάσταση της χώρας χωρίς ουσιαστικά ευρήματα από το Ελεγκτικό Συνέδριο.

Στον ισολογισμό του 2022 στα περιουσιακά στοιχεία το σύνολο ανέρχεται σε 71,2 δισεκατομμύρια ευρώ, το σύνολο των υποχρεώσεων σε 425,5 δισεκατομμύρια ευρώ και το σύνολο της καθαρής θέσης σε μείον 354,3 δισεκατομμύρια ευρώ. Σε σχέση με την προηγούμενη χρήση του 2021 παρατηρούμε χειροτέρευση της καθαρής θέσης κατά 2,1 δισεκατομμύρια ευρώ.

Το Ελεγκτικό Συνέδριο έχει επανειλημμένα επισημάνει την αναγκαιότητα δημιουργίας μηχανισμού συνολικής καταγραφής όλων των ενσώματων και άυλων παγίων στοιχείων της κεντρικής διοίκησης με στόχο την ενίσχυση της διαφάνειας, την πληρότητα της κατάστασης της χρηματοοικονομικής θέσης, την αναβάθμιση της ποιότητας της παρεχόμενης μέσω αυτής χρηματοοικονομικής πληροφόρησης και την προστασία και διαφύλαξη της δημόσιας περιουσίας.

Για το οικονομικό έτος 2022 διαπιστώθηκε για μία ακόμη φορά ότι δεν υφίσταται μηχανισμός συστηματικής αναγνώρισης, αποτίμησης και καταγραφής όλων των ενσώματων και άυλων παγίων στοιχείων της κεντρικής διοίκησης, δηλαδή κρατικές ιδιοκτησίες σε εδαφικές εκτάσεις, ακίνητα, νησιά και νησίδες, δάση, έργα υποδομών, αρχαιολογικοί χώροι, θαλάσσιες ζώνες, μεταλλευτικές ζώνες, πάσης φύσεως οχήματα, τεχνικός εξοπλισμός, στρατιωτικός εξοπλισμός, άυλα δικαιώματα χρήσης απουσιάζουν από τον ισολογισμό σαν είναι αγνώστου ιδιοκτήτη, οπότε η πληροφόρηση που λαμβάνουμε, διαβάζοντας τις οικονομικές καταστάσεις του 2022, είναι πως το κράτος μας δεν γνωρίζει την πάγια περιουσία του, δεδομένου ότι το σχετικό κονδύλι είναι μηδέν.

Η δεύτερη σοβαρή έλλειψη είναι ότι δεν αναγνωρίζονται στον ισολογισμό προβλέψεις για χρηματοοικονομικούς κινδύνους καθώς δεν έχει καταρτιστεί λογιστικό σύστημα παρακολούθησης των σχετικών ζημιών και υποχρεώσεων. Κατά την περίοδο αναφοράς δεν προέκυψε ότι έχουν καταρτιστεί μητρώα παρακολούθησης ζημιών και υποχρεώσεων και συνεπώς δεν έχουν υπολογιστεί και αναγνωριστεί τυχόν προβλέψεις από καταπτώσεις εγγυήσεων ή δικαστικές διεκδικήσεις τρίτων. Συναφώς στο προσάρτημα των χρηματοοικονομικών καταστάσεων δεν περιέχεται οποιαδήποτε γνωστοποίηση ενδεχόμενων υποχρεώσεων της κεντρικής διοίκησης.

Το ανεξόφλητο υπόλοιπο των δανείων που έχουν δοθεί με εγγύηση του ελληνικού δημοσίου ανήλθε την 31-12-2022 σε 27,68 δισεκατομμύρια ευρώ. Ειδικά οι εγγυήσεις που χορηγήθηκαν σε τιτλοποιήσεις πιστωτικών ιδρυμάτων στο πλαίσιο του προγράμματος «ΗΡΑΚΛΗΣ» ανήλθαν κατά την ίδια ημερομηνία σε 17,91 δισεκατομμύρια ευρώ. Για τα ποσά αυτά δεν αναγνωρίστηκαν προβλέψεις και καταπτώσεις εγγυήσεων ούτε υπάρχει σαφής ισχυρισμός της κεντρικής διοίκησης περί της ανυπαρξίας κινδύνου κατάπτωσης έστω και μέρους των εγγυήσεων αυτών.

Για την «Ελληνική Εταιρεία Συμμετοχών και Περιουσίας», της οποίας μέτοχος σε ποσοστό 100% είναι το ελληνικό δημόσιο, εκκρεμούν σε βάρος της οι διαιτητικές αποφάσεις επί αγωγών της εταιρείας «ΑΤΤΙΚΟΣ ΉΛΙΟΣ Α.Ε.» για επιδικασθέντα ποσά συνολικού ύψους 573.000.000 ευρώ χωρίς τους αναλογούντες τόκους. Δεν προκύπτει ότι έχουν αξιολογηθεί από την κεντρική διοίκηση τυχόν ενδεχόμενες υποχρεώσεις των ως άνω δικαστικών διεκδικήσεων ούτε υπάρχει εκτίμηση ότι από την ανωτέρω αιτία δεν μπορεί να προκύψει οποιαδήποτε υποχρέωση για το ελληνικό δημόσιο, καθώς στο προσάρτημα δεν περιέχεται καμία σχετική γνωστοποίηση.

Με την ευκαιρία θα ήθελα να καταθέσω στα Πρακτικά της Βουλής μερικά αντίγραφα εκθέσεων ενισχυμένης επιτήρησης της Ευρωπαϊκής Επιτροπής 2021, 2020, 2022, 2023, 2024, όπου ξεκάθαρα αναφέρονται στη νομική υπόθεση της εταιρείας «ΑΤΤΙΚΟΣ ΉΛΙΟΣ Α.Ε.» και τη δικαίωσή της με διαιτητικές αποφάσεις. Η υποχρέωση του δημοσίου δεν μπορεί να κρύβεται άλλο. Στην Ευρωπαϊκή Επιτροπή είναι γνωστή ενώ με τους τόκους ξεπερνά πλέον τα 700.000.000 ευρώ.

(Στο σημείο αυτό ο Βουλευτής κ. Ανδρέας Βορύλλας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσον αφορά τα βασικά μεγέθη του απολογισμού του οικονομικού έτους 2022 αυτά έχουν ως ακολούθως: τα καθαρά εισπραχθέντα έσοδα εξαιρουμένων των χρηματοοικονομικών εσόδων ανήλθαν σε 59,74 δισεκατομμύρια ευρώ και υπερέβησαν τον στόχο του προϋπολογισμού, που προέβλεπε αντίστοιχα έσοδα ύψους 57,10 δισεκατομμύρια ευρώ αυξημένα κατά 2,64 δισεκατομμύρια ευρώ ή ποσοστό 4,62%. Τα έσοδα του προϋπολογισμού εξαιρουμένων των χρηματοοικονομικών εξόδων ανήλθαν σε 71,63 δισεκατομμύρια ευρώ και υπερέβησαν τον στόχο του προϋπολογισμού, που προέβλεπε αντίστοιχα έξοδα ύψους 67,93 δισεκατομμύρια ευρώ αυξημένα κατά 3,70 δισεκατομμύρια ευρώ ή ποσοστό 5,44%.

Το αποτέλεσμα του κρατικού προϋπολογισμού από δραστηριότητες πλην των χρηματοοικονομικών συναλλαγών διαμορφώθηκε σε έλλειμμα ποσού 11,89 δισεκατομμυρίων ευρώ έναντι ελλείμματος ύψους 10,83 δισεκατομμυρίων ευρώ, που ήταν στόχος του προϋπολογισμού. Αν αναρωτιέστε πώς καλύφθηκε το έλλειμμα, η απάντηση βρίσκεται στην κατάσταση ταμειακών ροών, όπου οι καθαρές εισπράξεις από δάνεια ανήλθαν σε 10,54 δισεκατομμύρια ευρώ, γεγονός που δεν μπορεί να θεωρείται επιτυχία.

Η Κυβέρνηση Νέας Δημοκρατίας με τις πολιτικές της αυξάνει το χρέος. Το 2019, που ανέλαβε για πρώτη φορά την Κυβέρνηση, το χρέος ανερχόταν σε 331,14 δισεκατομμύρια ευρώ. Με εκτίμηση για το χρέος σε 356,5 δισεκατομμύρια ευρώ στο τέλος του 2024 είναι φανερό πως η οικονομική πολιτική της Κυβέρνησης Νέας Δημοκρατίας μας φόρτωσε με νέο χρέος κατά περίπου 25 δισεκατομμύρια ευρώ τα τελευταία πέντε έτη.

Τέλος, θα θέλαμε να τοποθετηθούμε στο θέμα των γερμανικών επανορθώσεων για τις θηριωδίες και το αναγκαστικό δάνειο της Κατοχής, που έθεσαν χλιαρότατα η Πρόεδρος της Δημοκρατίας όσο και ο Πρωθυπουργός στον Πρόεδρο της Γερμανίας Φρανκ - Βάλτερ Σταϊνμάγερ, ο οποίος πραγματοποίησε επίσημη επίσκεψη στην Ελλάδα. Ευτυχώς όμως που ο Επίσκοπος Κισάμου Αμφιλόχιος στην Κρήτη τα είπε κατάμουτρα και διέσωσε την τιμή του ελληνικού λαού.

Ο Πρόεδρος της Γερμανίας απάντησε πως για τη Γερμανία το ζήτημα θεωρείται λήξαν. Εμείς απαντάμε πως για την Ελλάδα υπάρχει ανοικτό ζήτημα το οποίο πρέπει να διευθετηθεί. Δεν ξεχνάμε την τραγωδία ότι κατά τη γερμανική κατοχή εκατοντάδες χιλιάδες άμαχοι έχασαν τη ζωή τους καθώς πέθαναν επτακόσιες σαράντα επτά χιλιάδες Έλληνες. Δεν ξεχνάμε το κατοχικό δάνειο ύψους 476 εκατομμυρίων μάρκων του Ράιχ από την Ελλάδα και την κεντρική μας τράπεζα προς τη ναζιστική Γερμανία το 1942 με μηδενικό επιτόκιο. Τα χρήματα αυτά δεν επεστράφησαν ποτέ.

Το κόμμα μας στηρίζει ξεκάθαρα τη διεκδίκηση των επανορθώσεων ως δύο ξεχωριστά αιτήματα. Το πρώτο αφορά την επιστροφή του κατοχικού δανείου και το δεύτερο τις πολεμικές αποζημιώσεις. Θα πρέπει η Κυβέρνηση να κινηθεί μεθοδικά και για τα δύο ζητήματα, ενώ το Γενικό Λογιστήριο του Κράτους σε συνεργασία με την Τράπεζα της Ελλάδος θα πρέπει να εκτιμήσει τα ποσά απαιτήσεων σε σημερινές τιμές. Επισημαίνεται ότι το 1946 στη Διάσκεψη των Παρισίων είχε προσδιοριστεί ένα κατά προσέγγιση ποσό τέτοιων αποζημιώσεων προς την Ελλάδα ύψους 7,8 δισεκατομμυρίων δολαρίων. Οπότε αντιλαμβανόμαστε την αξία που θα έχει σε σημερινές τιμές η εν λόγω αποζημίωση.

Οι επανορθώσεις που διεκδικεί η χώρα μας θα πρέπει να εγγραφούν ως απαιτήσεις από το γερμανικό κράτος και να περιληφθούν στον επόμενο ισολογισμό και των λοιπών χρηματοοικονομικών καταστάσεων που θα κυρωθούν με επόμενη απόφαση στη Βουλή. Πιστεύουμε ότι είναι ένα δίκαιο αίτημα που θα στηριχτεί διακομματικά από όλα τα κόμματα της Βουλής.

Όσον αφορά την κύρωση του απολογισμού του κράτους οικονομικού έτους 2022 το κόμμα μας θα καταψηφίσει διότι διαφωνούμε με οικονομικές πολιτικές απλής λογιστικής διαχείρισης, οι οποίες αυξάνουν το χρέος μας και τους κινδύνους για νέες περιπέτειες δημοσιονομικής προσαρμογής, όπως θα λέγονται πλέον τα μνημόνια από την Ευρωπαϊκή Ένωση. Με τα ευρήματα όμως που παρουσιάζει το Ελεγκτικό Συνέδριο στην έκθεσή του και σεβόμενοι το κύρος του, θεωρούμε ότι οι οικονομικές καταστάσεις δεν παρέχουν αληθή και εύλογη εικόνα από κάθε ουσιώδη άποψη, οπότε το κόμμα μας θα καταψηφίσει την κύρωση του ισολογισμού και των λοιπών χρηματοοικονομικών καταστάσεων της κεντρικής διοίκησης περιόδου αναφοράς 1-1-2022 έως 31-12-2022.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Βορύλλα.

Τον λόγο έχει ο κ. Αθανάσιος Χαλκιάς από τους Σπαρτιάτες.

**ΑΘΑΝΑΣΙΟΣ ΧΑΛΚΙΑΣ:** Σας ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, το 2022 σημαδεύτηκε από μια σειρά από αλλαγές και προκλήσεις στο εξωτερικό περιβάλλον της χώρας μας, προκλήσεις που επηρέασαν σε πολύ σημαντικό βαθμό την εσωτερική ευημερία τόσο της χώρας ως σύνολο όσο και του κάθε πολίτη ξεχωριστά.

Λίγους μόλις μήνες μετά το επίσημο τέλος της πανδημικής κρίσης, που άφησε ανεξίτηλο το σημάδι της στην οικονομική ζωή της Ελλάδας, η κρίση μεταξύ Ρωσίας και Ουκρανίας επέφερε αναταραχές τόσο στην αγορά τροφίμων όσο και στην αγορά ενέργειας. Η Ελλάδα βίωσε ρυθμούς πληθωρισμού πολύ υψηλότερους από τους αναμενόμενους και ορισμένες τιμές, ειδικά των τροφίμων, να διπλασιάζονται εν μία νυκτί στα ράφια των σουπερμάρκετ.

Ποια ήταν η απάντηση της Κυβέρνησης; Μια ολόκληρη λίστα από επιδόματα τύπου pass, τα οποία έκαναν κυριολεκτικά μια τρύπα στο νερό. Αντί να δαπανηθούν τα ποσά αυτά, ώστε να θωρακιστεί η οικονομία, αντί να ενισχυθεί η εγχώρια παραγωγή μας, ώστε να μην εξαρτόμαστε από τις εισαγωγές βασικών αγαθών, αντί να γίνουν έργα ενεργειακής αυτονομίας, η Κυβέρνηση επέλεξε να δώσει επιδόματα-ψίχουλα στους πολίτες, που αδυνατούσαν να καλύψουν τις βασικές ανάγκες. Ήταν ποσά υπό μορφή pass που δεν κάλυπταν επ’ ουδενί το αυξημένο κόστος διαβίωσης.

Και ποιο το αποτέλεσμα; Άλλαξε κάτι; Όχι. Τις ίδιες υψηλές τιμές βλέπουμε και σήμερα στα ράφια των σουπερμάρκετ. Τις ίδιες αδυναμίες αγοράς εκ μέρους των πολιτών και Κυβέρνηση κομπάζει ότι προχώρησε σε αύξηση μισθών.

Ας δούμε καθαρά τα ποσά αυτά των αυξήσεων. Θα διαπιστώσουμε ότι πρόκειται για οριακές αυξήσεις τη στιγμή που η καθημερινότητα του πολίτη γίνεται ολοένα και πιο δύσκολη, αφού η ακρίβεια και ο πληθωρισμός ρουφάει τα εισοδήματα των πολιτών και τα εξαφανίζει, πριν τελειώσει ο μήνας. Αλλά υπάρχει λόγος, για τον οποίο δεν παρενέβη η Κυβέρνηση, ώστε να ρυθμιστούν οι τιμές. Γιατί ο υψηλός πληθωρισμός έδωσε ώθηση τόσο στα έσοδα από φορολογία όσο και στο ίδιο το ΑΕΠ της χώρας, παρουσιάζοντας εικόνα ανάπτυξης, που είναι, όμως, πλασματική. Από τη μία, οι υψηλές τιμές αύξησαν τα έσοδα λόγω του ΦΠΑ στην φορολογία, από την άλλη, το ΑΕΠ, που λαμβάνει υπ’ όψιν του και το επίπεδο τιμών, σημείωσε ανοδική τάση ενισχύοντας το αφήγημα της Κυβέρνησης για ανάπτυξη. Σε αντιστάθμισμα η Κυβέρνηση έδωσε σε είδη μεταβιβαστικών πληρωμών ελάχιστα ποσά μέσω pass, γιατί, αν παρενέβαινε στις τιμές, τότε θα φαινόταν ότι δεν είχαμε ουσιαστική ανάπτυξη.

Αλλά τι σημασία έχει για την Κυβέρνηση της Νέας Δημοκρατίας το εάν μπορεί μία οικογένεια να δώσει φρούτα και λαχανικά στα παιδιά της; Τα νούμερα να βγαίνουν όπως τα θέλουν, για να μη χαλάσει το παραμύθι που πουλάνε στην Ευρώπη και στον υπόλοιπο κόσμο. Δεν είδα, όμως, κανέναν από την Κυβέρνηση να περιμένει το pass, για να πάει σουπερμάρκετ να αγοράσει πέντε προϊόντα μετρημένα.

Στην ερώτηση που κατέθεσα κατά την συνεδρίαση της αρμόδιας επιτροπής, αναφορικά με τον λόγο για τον οποίο βλέπουμε τεράστιες αποκλίσεις στον απολογισμό σε σχέση με τον αντίστοιχο προϋπολογισμό για το έτος 2022, ο αρμόδιος Υφυπουργός απάντησε ότι ήταν αδύνατο να προβλέψουμε ότι η κατάσταση θα εξελισσόταν τόσο δύσκολη, ότι ήταν αδύνατο να προβλέψουμε την πραγματική τροπή των πραγμάτων. Σε αυτό συμφωνώ εν μέρει. Ωστόσο, η αδυναμία πρόβλεψης δεν συνεπάγεται και την ανυπαρξία οργάνωσης και σχεδιασμού. Μετά από μία σειρά κρίσεων, όπως η πρόσφατη οικονομική και η πανδημική που ήταν όλες απρόβλεπτες, δεν θα έπρεπε να υπάρχει και ένα κονδύλι για έκτακτες καταστάσεις; Δεν θα έπρεπε να υπάρχει ένας σχεδιασμός για έκτακτες περιπτώσεις τουλάχιστον για τα σενάρια με τη μεγαλύτερη πιθανότητα πραγματοποίησης; Γιατί, εάν παρακολουθούσατε τους ακαδημαϊκούς των διεθνών σχέσεων, θα ξέρετε ήδη από το 2015 μετά την εισβολή της Ρωσίας στην Κριμαία ότι το ενδεχόμενο μιας πλήρους εισβολής στην Ουκρανία είναι ένα πολύ πιθανό σενάριο. Δεν θα έπρεπε να έχετε μεριμνήσει, ώστε να θωρακιστεί η χώρα απέναντι σε αυτούς τους εξωγενείς παράγοντες; Πρέπει να έρθει η κρίση, για να αντιδράσουμε; Δεν μάθαμε τίποτα από τις δύο απανωτές κρίσεις της τελευταίας δεκαετίας;

Ο απολογισμός του 2022 επιβεβαιώνει τους ισχυρισμούς μας ότι η ελληνική οικονομία κάθε άλλο θωρακισμένη είναι απέναντι σε εξωτερικά σοκ. Έχοντας χτυπήσει ταβάνι στις παραγωγικές μας δυνατότητες, έχοντας αφήσει τον πρωτογενή τομέα στο έλεος του Θεού, πραγματοποιώντας επενδύσεις σε τομείς αμφιβόλου αποδοτικότητας, η Κυβέρνηση έχει καταφέρει τα έσοδα από τη φορολογία να κατέχει ο ΟΤΕ από τη μερίδα του λέοντος των κρατικών εσόδων.

Αυτή η πρακτική, που ενισχύθηκε ακόμα περισσότερο τα επόμενα έτη, το 2023 και 2024 και έπεται και συνέχεια, δεν είναι σε καμμία περίπτωση βιώσιμη. Με φοροληστρικές επιδρομές εκμηδενίζοντας τα εισοδήματα πολιτών και επιχειρήσεων, δίνοντάς τους ψίχουλα ως αντιστάθμισμα, το βιοτικό επίπεδο των πολιτών καταρρέει. Η πρόσφατη έκθεση του Οργανισμού Οικονομικής Συνεργασίας και Ανάπτυξης το επιβεβαιώνει, παρόλο που ο Υπουργός προσπάθησε να ακυρώσει τα πορίσματα ενός διεθνούς κύρους οργανισμού, προφανώς επειδή δεν τον βολεύουν όσα αναφέρονται στη συγκεκριμένη έκθεση.

Πραγματικά, πιστεύετε ότι το 2022 έκλεισε με θετικό πρόσημο; Μπορεί να είναι το πρόσημο θετικό στα χαρτιά, στους αριθμούς, αλλά οι άνθρωποι, κύριοι και κυρίες της Κυβέρνησης, δεν είναι αριθμοί. Το βιοτικό τους επίπεδο δεν μπορεί να μετρηθεί σε απόλυτες τιμές. Οι δυσκολίες που αντιμετωπίζουν στην καθημερινότητά τους δεν μπορούν να αποτυπωθούν με νούμερα πάνω σε χαρτί.

Η επιδοματική πολιτική των pass άδειασε τα κρατικά ταμεία από κρίσιμους πόρους και ουσιαστικά δεν άλλαξε τίποτα στην καθημερινή ζωή των πολιτών δεν βελτιώθηκε στο ελάχιστο η καθημερινότητα τους. Διαφωνούμε κάθετα με την οικονομική πολιτική που ακολουθεί η Κυβέρνηση και καταψηφίζουμε τόσο τον απολογισμό του 2022 αλλά και τις χρηματοοικονομικές καταστάσεις της κεντρικής διοίκησης για το ίδιο χρονικό διάστημα.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Χαλκιά.

Θα καλέσω τώρα στο Βήμα τον ειδικό αγορητή από την Πλεύση Ελευθερίας, τον κ. Αλέξανδρο Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Η εκτέλεση του κρατικού προϋπολογισμού του έτους 2022 συνέπεσε με την οριστική κατάργηση των περιοριστικών μέτρων για την πανδημία του κορωνοϊού. Έτσι, όπως και το 2021, όπου με την πρώτη υποχώρηση των μέτρων της πανδημίας η ελληνική οικονομία σημείωσε ανάπτυξη ύψους 8,4%, έτσι και το 2022 η οικονομία συνέχισε να αναπτύσσεται με ρυθμό 5,6% του ΑΕΠ. Ωστόσο, αυτή οι πρόσκαιροι υψηλοί ρυθμοί δεν διατηρήθηκαν έκτοτε, διότι οφείλονταν κατά κύριο λόγο σε αυτό που οι οικονομολόγοι αποκαλούν bounce-back growth, δηλαδή ανάπτυξη εξ αναπηδήσεως από την αρνητική ανάπτυξη του -0,9% του έτους 2020. Αυτό σημαίνει ότι το 2021 και 2022 η ελληνική οικονομία δεν αναπτύχθηκε κυρίως επειδή δημιουργήθηκαν νέες παραγωγικές δραστηριότητες, αλλά κατά κύριο λόγο επειδή οι παλαιές παραγωγικές δραστηριότητες που είχαν ανασταλεί λόγω των περιοριστικών μέτρων του κορωνοϊού επανήλθαν.

Ταυτόχρονα, το 2022 ήταν η τρίτη και τελευταία χρονιά στην οποία η Ελλάδα αφέθηκε από την Ευρωπαϊκή Ένωση να μην έχει πρωτογενή πλεονάσματα στον κρατικό προϋπολογισμό. Λόγω της πανδημίας η Ευρωπαϊκή Ένωση έθεσε σε εφαρμογή τη λεγόμενη ρήτρα διαφυγής, που επέτρεπε στα κράτη-μέλη της να εκτελούν προβληματικούς προϋπολογισμούς, για να αντιμετωπίσουν τις αυξημένες προκλήσεις της πανδημίας. Γι’ αυτό ο προϋπολογισμός του 2022 αναμενόταν αρχικά να είναι ελλειμματικός, αλλά με την κατάργηση των περιοριστικών μέτρων κατέληξε να είναι ισοσκελισμένος. Για την ακρίβεια, έκλεισε με έλλειμμα 0%.

Έκτοτε η Κυβέρνηση της Νέας Δημοκρατίας επέστρεψε σε μία πολιτική υψηλών πρωτογενών πλεονασμάτων ακολουθώντας έτσι παρόμοια δημοσιονομική πολιτική με εκείνη που άσκησε η κυβέρνηση του ΣΥΡΙΖΑ την τριετία 2016 - 2019 στο πλαίσιο του τρίτου μνημονίου υπό τη στενή επίβλεψη της τρόικα.

Υπενθυμίζουμε ότι σύμφωνα με το τετραετές δημοσιονομικό πρόγραμμα που υπέβαλε τον περασμένο μήνα η Κυβέρνηση στην Ευρωπαϊκή Ένωση για τα έτη 2025 - 2028, η πολιτική υψηλών πρωτογενών πλεονασμάτων της τάξης του 2,4% του ΑΕΠ, δηλαδή μιας αυστηρής και διαρκούς λιτότητας, εφαρμόζεται.

Αυτή είναι μια πολιτική την οποία η Πλεύση Ελευθερίας είναι ίσως το μόνο κόμμα που καταγγέλλει και αυτή έχει πλέον εγκριθεί τουλάχιστον ως το 2028.

Από λογιστικής πλευράς ο απολογισμός του 2022 παρουσιάζει αρκετές αποκλίσεις σε σχέση με όσα προέβλεπε η Κυβέρνηση αρχικά στον προϋπολογισμό που ψήφισε στη Βουλή τον Δεκέμβριο του 2021. Συνολικά τα έσοδα ήταν αυξημένα κατά 4,6% κυρίως λόγω της αύξησης των εισπράξεων από φόρους εκ μέρους μιας Κυβέρνησης που κατά τα άλλα επαίρεται πως μειώνει δήθεν τη φορολόγηση, ενώ παράλληλα οι δαπάνες επίσης υπερέβησαν τον στόχο κατά 5,4%.

Σημαντικός παράγοντας πίσω από αυτές τις αποκλίσεις υπήρξε η εκτίναξη του πληθωρισμού από 1% που προέβλεπε ο προϋπολογισμός του 2022 στο 9,6%, όπως τελικά διαμορφώθηκε στο τέλος του έτους. Η πληθωριστική κρίση της μετα-COVID εποχής συνδέθηκε και με την άνοδο των διεθνών τιμών ενέργειας μετά το ξέσπασμα του πολέμου στην Ουκρανία τον Φεβρουάριο του 2022. Έκτοτε, βεβαίως, η ελληνική οικονομία κληρονόμησε το λεγόμενο πρόβλημα της ακρίβειας που παραμένει δύο χρόνια μετά το υπ’ αριθμόν ένα πρόβλημα που αντιμετωπίζουν οι πολίτες, σύμφωνα με τις έρευνες κοινής γνώμης.

Σχετικά με τα έσοδα του προϋπολογισμού, το 2022 υπήρξε μία ακόμη χρονιά κατά την οποία η άδικη φορολόγηση που εδραίωσαν οι κυβερνήσεις της Νέας Δημοκρατίας, του ΠΑΣΟΚ και του ΣΥΡΙΖΑ στα χρόνια των μνημονίων συνέχισε να λειτουργεί, κυρίως εις βάρος των μεσαίων και ασθενέστερων κοινωνικών στρωμάτων. Οι δύο μεγαλύτεροι έμμεσοι φόροι, ο ΦΠΑ και ο ειδικός φόρος κατανάλωσης, παρότι οριζόντιοι και κοινωνικά άδικοι, έφεραν στο κράτος τα μισά από τα φορολογικά έσοδα για το 2022. Σημαντικό ρόλο στα φορολογικά έσοδα διατήρησε και ο κατ’ εξοχήν μνημονιακός ΕΝΦΙΑ, ενώ οι κοινωνικά δίκαιοι φόροι, δηλαδή ο φόρος εισοδήματος καθώς και οι φόροι των επιχειρήσεων και της συσσώρευσης κεφαλαίου, συνολικά εισέφεραν στο κράτος ένα περιορισμένο ποσοστό των εσόδων του, μόλις το ένα τέταρτο.

Σε σχέση τώρα με το σκέλος των δαπανών, σημαντικές υπερβάσεις των ποσών που είχαν προβλεφθεί στον προϋπολογισμό σημειώθηκαν σε πέντε Υπουργεία. Το Υπουργείο Υγείας, αντί για τα 4,3 δισεκατομμύρια ευρώ του προϋπολογισμού, τελικά δαπάνησε 5,3 δισεκατομμύρια, μια υπέρβαση που σχετίζεται με τις συνθήκες της πανδημίας. Το μισό από αυτό το επιπλέον δισεκατομμύριο δόθηκε για την αγορά εμβολίων και επιπλέον φαρμάκων. Καθοριστικό ρόλο εδώ έπαιξαν οι απευθείας αναθέσεις, μια πρακτική που η Πρόεδρος του Ελεγκτικού Συνεδρίου στη διάρκεια της συνεδρίασης της αρμόδιας επιτροπής για τον ισολογισμό-απολογισμό απεκάλεσε «μία από τις παθογένειες των δημοσίων οικονομικών της χώρας μας και για την οποία το Ελεγκτικό Συνέδριο, που ελέγχει διεξοδικά τον ισολογισμό και απολογισμό του κράτους κάθε χρόνο, έκανε σαφείς συστάσεις στην Κυβέρνηση».

Το δεύτερο Υπουργείο που είχε σημαντική υπέρβαση σε σχέση με τις προϋπολογιζόμενες δαπάνες ήταν το Υπουργείο Περιβάλλοντος. Από τα προβλεπόμενα 200 εκατομμύρια ευρώ του προϋπολογισμού οι δαπάνες του Υπουργείου αυτού ανήλθαν στα 1,9 δισ. ευρώ, τεράστια αύξηση. Ο κύριος λόγος για αυτή την υπέρβαση ήταν η έκτακτη δαπάνη ύψους 1,6 δισεκατομμυρίων ευρώ που δόθηκε στο Ταμείο Ενεργειακής Μετάβασης. Όταν ενεργοποιήθηκε η ρήτρα αναπροσαρμογής των παρόχων ενέργειας στην Ελλάδα εξαιτίας του πολέμου στην Ουκρανία, η Κυβέρνηση της Νέας Δημοκρατίας τότε, υιοθετώντας μια πολιτική που μας βρήκε διαμετρικά αντίθετους και συνεχίζει να μας βρίσκει, αντί να ελέγξει τις τιμές των μεγάλων ομίλων, επιδότησε τις μεγάλες εταιρείες παροχής ενέργειας με 1,6 δισεκατομμύρια ευρώ από τον προϋπολογισμό, δηλαδή από τα χρήματα των φορολογουμένων, για να συγκρατήσει κάπως έτσι τις τιμές στα νοικοκυριά. Για να έχουμε μια αίσθηση των μεγεθών, 1,6 δισεκατομμύρια ήταν λίγο πιο κάτω από το μισό όλων των δαπανών για τη δημόσια υγεία το 2022.

Τα άλλα τρία Υπουργεία που υπερέβησαν τους στόχους των δαπανών ήταν το Εθνικής Άμυνας, το Προστασίας του Πολίτη και το Υπουργείο Προεδρίας. Και τα τρία αυτά Υπουργεία ξόδεψαν περίπου 12% πάνω από τον στόχο του προϋπολογισμού. Το Υπουργείο Άμυνας από 6,4 δισ. τελικά ξόδεψε 7,1 δισ. ή αλλιώς το 3,6% του ΑΕΠ, ποσοστό που έφερε την Ελλάδα το 2022 ως πρώτη χώρα στο ΝΑΤΟ στις αμυντικές δαπάνες, πιο πάνω ακόμη και από τις Ηνωμένες Πολιτείες, κάτι το οποίο δεν συμβαίνει συνήθως.

Παρομοίως, οι δαπάνες για τη δημόσια τάξη υπερέβησαν τον στόχο του προϋπολογισμού κατά περίπου 12%, δηλαδή από 1,9 δισεκατομμύρια που προϋπολογίζονταν σε 2,1 δισεκατομμύρια. Διότι επί κυβερνήσεων της Νέας Δημοκρατίας η Ελλάδα έχει τον μεγαλύτερο αριθμό αστυνομικών ανά κάτοικο στην Ευρώπη μετά το Μαυροβούνιο και την Τουρκία, στοιχείο που αποτελεί κατά τη γνώμη μας γνώρισμα υπανάπτυξης και κρατικού αυταρχισμού. Η χώρα μας έχει διπλάσιο μέσο όρο αστυνομικού ανά κάτοικο από τον μέσο όρο των κρατών-μελών της Ευρωπαϊκής Ένωσης, σύμφωνα με τα στοιχεία της EUROSTAT για το 2020.

Επίσης, κάποια εξειδικευμένα κονδύλια στο Υπουργείο Προστασίας του Πολίτη δείχνουν πως υπάρχει μεγάλη γενναιοδωρία εκ μέρους της Κυβέρνησης και όχι ιδιαίτερη διαφάνεια, όταν ξοδεύει στο Υπουργείο αυτό. Για παράδειγμα το κονδύλι με τίτλο «λοιπά μηχανήματα» ξεπεράστηκε κατά 400%, από 100.000 σε 400.000 ευρώ, ενώ εκείνα για τις αποκαλούμενες «λοιπές υπηρεσίες» του Υπουργείου Προστασίας του Πολίτη και τα λεγόμενα «λοιπά οπλικά συστήματα» επίσης είχαν σημαντικές υπερβάσεις.

Στο Υπουργείο Προεδρίας η Γραμματεία Επικοινωνίας και Ενημέρωσης, δηλαδή αυτό που θα ονομάζαμε «γραμματεία προπαγάνδας», αντλεί περίπου τον μισό προϋπολογισμό όλου του Υπουργείου, τα 15 από τα 33 εκατομμύρια ευρώ για το 2022. Αλλά, βεβαίως, δεν φτάνει αυτό. Ως το τέλος του έτους η Γραμματεία Επικοινωνίας και Ενημέρωσης ξόδεψε 24 εκατομμύρια, δηλαδή 9 εκατομμύρια περισσότερα από εκείνα που προϋπολογίζονταν και έτσι κατέλαβε τελικά το 60% αυτή η Γραμματεία μόνο των συνολικών δαπανών του Υπουργείου Προεδρίας.

Εδώ πρέπει να υπογραμμιστεί ότι η ίδια ακριβώς υπέρβαση των στόχων του προϋπολογισμού για τα τρία αυτά Υπουργεία, δηλαδή το Υπουργείο Άμυνας, το Υπουργείο Προστασίας του Πολίτη και το Υπουργείο Προεδρίας, είχε πραγματοποιηθεί και τον προηγούμενο χρόνο στον απολογισμό του 2021. Αυτό σημαίνει ότι η Κυβέρνηση της Νέας Δημοκρατίας κατά σύστημα, πλέον, υπερβαίνει κάθε χρόνο σημαντικά τα έξοδα που η ίδια προϋπολογίζει για τους κατασταλτικούς μηχανισμούς του κράτους και τον έλεγχο των μέσων μαζικής ενημέρωσης.

Για να χρησιμοποιήσουμε μια προσφιλή έκφραση στον Πρωθυπουργό, όταν πρόκειται για την Αστυνομία, τον Στρατό και την προπαγάνδα, ο κ. Μητσοτάκης δεν κοστολογεί σωστά και πάντα ξέρει να βρίσκει λεφτόδεντρα. Όταν, όμως, η Πλεύση Ελευθερίας του προτείνει την επαναφορά του δέκατου τρίτου και δέκατου τέταρτου μισθού για τους δημόσιους υπαλλήλους ή τη μονιμοποίηση των εποχικών πυροσβεστών, τότε θυμάται πως η τρόικα του έχει επιβάλλει μια σκληρή πολιτική λιτότητας. Το θέμα των δαπανών, με άλλα λόγια, είναι κυρίως πολιτικό.

Ένα ακόμη στοιχείο που εκπλήσσει είναι ότι από τον συνολικό προϋπολογισμό του νέου τότε Υπουργείου Κλιματικής Κρίσης, που ήταν 500 εκατομμύρια ευρώ, οι Υπηρεσίες της Πυροσβεστικής ανά νομό έλαβαν πενιχρά κονδύλια. Συνολικά σε όλη τη χώρα οι Πυροσβεστικές Υπηρεσίες έλαβαν κάπου 5 εκατομμύρια ευρώ, δηλαδή το ένα 1% του προϋπολογισμού του Υπουργείου Κλιματικής Κρίσης.

Επίσης, παρ’ όλο που το καλοκαίρι του 2021 είχαμε τη μεγάλη πυρκαγιά στη βόρεια Εύβοια, για το 2022, την επόμενη χρονιά δηλαδή, ο προϋπολογισμός της Πυροσβεστικής για τον νομό αυτό παρέμεινε ακριβώς ο ίδιος με εκείνον του ’21, 45.000 ευρώ για όλη την Εύβοια. Με άλλα λόγια, κάηκε όλο το βόρειο τμήμα του νησιού, αλλά ήταν σαν να μην είχε συμβεί απολύτως τίποτα. Και ως να μην έφτανε αυτό, περίπου το ένα τρίτο του ασήμαντο αυτού ποσού των 45.000 ευρώ που πήρε η Πυροσβεστική της Εύβοιας τελικά δεν ξοδεύτηκε και επεστράφη.

Το 2022 ήταν το έτος στο οποίο προϋπολογίστηκαν τεράστια ποσά για την κατασκευή αντιπλημμυρικών έργων στη Θεσσαλία. Ο Περιφερειάρχης της Θεσσαλίας Κώστας Αγοραστός, ο οποίος καταδικάστηκε πρόσφατα για αμέλεια, μετά τις καταστροφές του «Ιανού» είχε κάνει λόγο για επενδύσεις 500 εκατομμυρίων ευρώ για τις υποδομές και τα αντιπλημμυρικά έργα στη Θεσσαλία. Ο απολογισμός του 2022 από το Ελεγκτικό Συνέδριο δείχνει ότι από το Πρόγραμμα Δημοσίων Επενδύσεων κυρίως από ευρωπαϊκά κονδύλια δόθηκαν για τη διαχείριση υδάτων και αποβλήτων σε εθνικό επίπεδο περίπου 400 εκατομμύρια ευρώ, ενώ από το Υπουργείο Υποδομών πρέπει να δόθηκαν άλλα σημαντικά κονδύλια, τα οποία, όμως, δεν είναι άμεσα διακριτά, όταν εξετάζουμε τους πίνακες. Σε ποιους πήγαν αυτά τα χρήματα, δυστυχώς, ακόμη δεν γνωρίζουμε. Σε άλλες χώρες θα είχε διαταχθεί ανεξάρτητη έρευνα άμεσα από τον Πρωθυπουργό.

Σε κάθε περίπτωση, τον επόμενο χρόνο, το 2023, η Θεσσαλία ήταν εντελώς ανέτοιμη για να αντιμετωπίσει τις φοβερές καταστροφές της πλημμύρας «Ντάνιελ» και της πλημμύρας «Ηλίας».

Κλείνοντας, θα ήθελα να κάνω δύο σύντομες παρατηρήσεις για το δημόσιο χρέος και τις γερμανικές οφειλές.

Πρώτον, το 2022 το δημόσιο χρέος αυξήθηκε σε πραγματικούς αριθμούς από 388 δισεκατομμύρια σε 400 δισεκατομμύρια ευρώ. Όμως, εξαιτίας του υψηλού πληθωρισμού και κατά δεύτερο λόγο της ανάπτυξης, το δημόσιο χρέος μειώθηκε ως ποσοστό του ΑΕΠ από το ρεκόρ του 214% του ΑΕΠ το 2021 στο, επίσης, υψηλότατο ποσοστό του 194% του ΑΕΠ για το 2022. Αλλά, και τότε ακόμη ως ποσοστό του ΑΕΠ το δημόσιο χρέος το 2022 παρέμεινε μεγαλύτερο απ’ ό,τι ήταν το 2011, όταν η χώρα χρεοκόπησε και οι δανειστές της για πρώτη και τελευταία φορά ως τώρα αποδέχτηκαν να διαγραφεί ένα μέρος του. Το 2022, με άλλα λόγια, το χρέος ήταν σε χειρότερη μοίρα και ως ποσοστό του ΑΕΠ απ’ ό,τι στα πρώτα χρόνια της ελληνικής κρίσης.

Η Πλεύση Ελευθερίας θεωρεί ότι το δημόσιο χρέος αποτελεί τον πυρήνα του οικονομικού προβλήματος της χώρας, δηλαδή την αιτία των πρωτογενών πλεονασμάτων, της λιτότητας και της χαμηλής ανάπτυξης. Και προειδοποιεί σταθερά ότι για να καταστεί βιώσιμο πριν από το 2060, που είναι η πρόβλεψη των εκθέσεων της Κυβέρνησης για τη βιωσιμότητά του και με τα πιο αισιόδοξα σενάρια, θα πρέπει να υπάρξει διαγραφή του.

Δεύτερον, παρ’ όλο που η Βουλή ομόφωνα διεκδικεί από το 2016 τις γερμανικές αποζημιώσεις προς τη χώρα μας, ο προϋπολογισμός του ύψους των αποζημιώσεων αυτών δεν αναγράφεται, όπως θα έπρεπε, στον κρατικό προϋπολογισμό.

Πάγια θέση του κόμματός μας είναι να συμπεριλαμβάνονται οι γερμανικές αποζημιώσεις κάθε χρόνο στον προϋπολογισμό του κράτους, κάτι το οποίο, δυστυχώς, δεν συνέβη ούτε και το 2022.

Για όλους, λοιπόν, αυτούς τους λόγους που σας παρουσίασα, η Πλεύση Ελευθερίας θα καταψηφίσει τον ισολογισμό - απολογισμό για το έτος 2022.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Καζαμία.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαέξι μαθητές και μαθήτριες και τρεις εκπαιδευτικοί συνοδοί από το 4ο Δημοτικό Σχολείο Αγίου Δημητρίου.

Επίσης, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθητές και μαθήτριες και δύο εκπαιδευτικοί συνοδοί τους από το 4ο Δημοτικό Σχολείο Θήβας.

Η Βουλή καλωσορίζει και τα δύο σχολεία.

(Χειροκροτήματα απ’ όλες τις πτέρυγες της Βουλής)

Θα ολοκληρώσουμε τον κύκλο των εισηγητών και ειδικών αγορητών με την ειδική αγορήτρια από τη Νέα Αριστερά, την κ. Θεοπίστη Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Κύριε Υπουργέ, αγαπητοί συνάδελφοι, η Νέα Δημοκρατία τα τελευταία χρόνια προσπαθεί να δημιουργήσει μία εικόνα ότι όλα πάνε προς το καλύτερο, ότι η χώρα είναι σε πορεία προόδου, ότι όλοι οι πολίτες ζουν πολύ καλά. Και αυτό βεβαίως είναι μια πλαστή εικόνα.

Η Κυβέρνηση μιλάει για ταχεία ανάπτυξη που βοηθάει τα νοικοκυριά. Η πραγματικότητα είναι, όμως, ότι η χώρα μαστίζεται από ένα πρωτοφανές κύμα ακρίβειας.

Είναι ενδεικτικό ότι το 2022, έτος με το οποίο ασχολείται και ο απολογισμός, ο πληθωρισμός ήταν στο 9,3%, το υψηλότερο των τελευταίων ετών. Ο πληθωρισμός διαβρώνει την αγοραστική δύναμη των νοικοκυριών και μειώνει το βιοτικό τους επίπεδο. Δεν αποτελεί συνεπώς έκπληξη ότι στην Ελλάδα το κατά κεφαλήν ΑΕΠ με όρους αγοραστικής δύναμης βρίσκεται στην προτελευταία θέση στην Ευρώπη, πάνω μόνο από τη Βουλγαρία.

Η συνολική εικόνα είναι ότι η Ελλάδα, παρά τον αναπτυξιακό κύκλο 2019 - 2022, είναι ακόμη κάτω από τα προ-μνημονιακά επίπεδα, ότι η κοινωνική ανέχεια είναι εκτεταμένη, καθώς και ότι η ανάπτυξη έχει έντονα και διεθνώς πρωτοπόρα στοιχεία κοινωνικής ανισότητας.

Στον απολογισμό του 2022 βλέπουμε σημαντικές υπερβάσεις στα έσοδα τόσο από άμεσους φόρους, όπως ο φόρος εισοδήματος φυσικών και νομικών προσώπων, όσο και από έμμεσους φόρους, παραδείγματος χάριν τον ΦΠΑ.

Όπως αναφέρεται στην έκθεση του Ελεγκτικού Συνεδρίου, οι κυριότερες επιμέρους κατηγορίες εσόδων όπου τα εισπραχθέντα έσοδα υπερέβησαν τις προβλέψεις του προϋπολογισμού είναι οι ακόλουθες: Όσον αφορά τον ΦΠΑ, εισπράχθηκαν 18,2 δισεκατομμύρια, αυξημένα κατά 2 δισεκατομμύρια σε σχέση με την πρόβλεψη για 16,2. Όσον αφορά τον φόρο εισοδήματος, εισπράχθηκαν 15,67 δισεκατομμύρια, αυξημένα κατά 1,15 δισεκατομμύρια ευρώ σε σχέση με την πρόβλεψη για τα 14,52 δισεκατομμύρια ευρώ.

Προφανώς, ένα κομμάτι της αύξησης των εσόδων προέρχεται από την αυξημένη οικονομική δραστηριότητα. Επίσης, προφανές, όμως, είναι ότι ένα κομμάτι της υπεραπόδοσης είναι αποτέλεσμα του πληθωρισμού. Όταν αυξάνονται οι τιμές, ο κόσμος πληρώνει περισσότερο ΦΠΑ. Και παρ’ όλο που η Αντιπολίτευση επισημαίνει συνεχώς τα παραπάνω, η Κυβέρνηση αποφεύγει να εμπλακεί ουσιαστικά σε αυτή τη συζήτηση.

Εδώ έχουμε το δεύτερο σημείο κριτικής, τις επιλογές της Κυβέρνησης σχετικά με το πώς διαθέτει τον δημοσιονομικό χώρο που έχει στη διάθεσή της. Εμείς λέμε ότι θα πρέπει να έχουμε φοροελαφρύνσεις, αλλά θα πρέπει να υπάρχει και αύξηση δαπανών, με στόχο τη στήριξη του κοινωνικού κράτους και τη μείωση των ανισοτήτων. Μάλιστα, και ο κ. Σκέρτσος είχε πει πρόσφατα ότι στόχος της Κυβέρνησης είναι η μείωση των ανισοτήτων.

Εδώ φαίνεται ότι οι μειώσεις φόρων και οι αυξήσεις δαπανών που κάνει η Κυβέρνηση έχουν σαφέστατο ταξικό πρόσημο. Από τη μια, το 2022 αυξήθηκαν οι ανισότητες. Τόσο ο δείκτης Gini όσο και ο δείκτης S80/S20, σύμφωνα με τα στοιχεία της ΕΛΣΤΑΤ, είναι αυξημένοι για το έτος 2022. Αλλά, και από την πλευρά των δαπανών η Κυβέρνηση δεν φαίνεται να ασχολείται με το κοινωνικό κράτος. Ενδεικτικό είναι το γεγονός ότι το 2022 μειώθηκαν οι δαπάνες της γενικής κυβέρνησης για υγεία και παιδεία ως ποσοστό του ΑΕΠ σε σχέση με το 2021.

Η ακράδαντη προσήλωση της Κυβέρνησης στις νεοφιλελεύθερες λύσεις της αγοράς δείχνει ότι λίγα μόνο έχουν μάθει από την πανδημία και τον ρόλο του κράτους, όπως λίγα έχουν μάθει από την αποτυχία της αγοράς να αντιμετωπίσει κρίσεις και να μας οδηγήσει σε βιώσιμη ανάπτυξη.

Το τελευταίο ειδικά φαίνεται από τα πενιχρά αποτελέσματα των επενδύσεων σε σύγκριση με τις πραγματικές ανάγκες της χώρας. Στην Ελλάδα του 2022 ο ακαθάριστος σχηματισμός παγίου κεφαλαίου -βλέπε επενδύσεις- βρισκόταν περίπου στο 15% του ΑΕΠ, αρκετά πίσω από την Ευρώπη, που βρισκόταν περίπου στο 22%.

Προφανώς, εδώ μπορούμε να πούμε πάλι για το παραγωγικό μοντέλο και πως η εξάρτηση από τον τουρισμό και τις κατασκευές δεν είναι βιώσιμη μακροχρόνια. Όμως, από μόνη της η υστέρηση στις επενδύσεις δείχνει ότι η σύγκλιση με την Ευρώπη δεν είναι δεδομένη, αντίθετα με αυτά που λέει η Κυβέρνηση, ότι συγκλίνουμε κ.λπ..

Επίσης, το βιοτικό επίπεδο των Ελλήνων δεν θα βελτιωθεί άμεσα. Πρέπει να τονιστεί ότι, παρά τις αυξήσεις στις επενδύσεις των τελευταίων ετών, εξακολουθούμε να είμαστε πολύ χαμηλότερα από εκεί που έπρεπε να είμαστε.

Σύμφωνα με την έκθεση του Ντράγκι, με την οποία βεβαίως διαφωνούμε σε πάρα πολλά σημεία, οι επενδύσεις στην ΕΕ πρέπει να φτάσουν στο 27% του ΑΕΠ για να είναι ανταγωνιστική και να μη μείνει πίσω η Ευρώπη. Αυτό σημαίνει ότι θα πρέπει ο ακαθάριστος σχηματισμός παγίου κεφαλαίου στην Ευρώπη να πάει από το 22%, που είναι σήμερα, περίπου στο 27%.

Πού βρίσκεται η Ελλάδα σε αυτό το πλαίσιο; Στην τελευταία θέση, με ακαθάριστο σχηματισμό παγίου κεφαλαίου στο 14% για το 2023!

Λαμβάνοντας υπ’ όψιν ότι η Ελλάδα πρέπει να καλύψει τη μεγάλη απόσταση, αυτό σημαίνει ότι πρέπει οι επενδύσεις να είναι πάνω από το 27% του ΑΕΠ, δηλαδή πρέπει να υπερδιπλασιαστούν.

Υπάρχει, όμως, και κάτι χειρότερο. Ποιο είναι το χειρότερο; Το χειρότερο είναι, όχι τόσο το ποσοτικό στοιχείο, όσο το ποιοτικό. Για να δούμε γιατί επενδύσεις μιλάμε.

Η συντριπτική πλειονότητα των επενδύσεων, το 90%, που έγιναν την περίοδο της διακυβέρνησης της Νέας Δημοκρατίας είναι στην πραγματικότητα στο real estate, στις αγοραπωλησίες ακινήτων. Είναι η αγορά κόκκινων δανείων από funds, που κι αυτό καταγράφεται ως επένδυση. Δηλαδή, το να αγοράζεται ένα κόκκινο δάνειο από fund θεωρείται επένδυση. Είναι και οι ιδιωτικοποιήσεις. Για παράδειγμα, προχθές είχαμε την παραχώρηση της Αττικής Οδού. Χωρίς φτυαριά, χωρίς τίποτα παραγωγικό, μας είπε ο κ. Χατζηδάκης ότι είναι μια μεγάλη επένδυση το να παραχωρείς ένα έτοιμο έργο. Καταγράφεται κι αυτή ως επένδυση. Άρα, μιλάμε για κατεξοχήν μη παραγωγικές επενδύσεις.

Τα παραπάνω στοιχεία βέβαια επιβεβαιώνει και η πρόσφατη έκθεση του ΟΟΣΑ, που κρούει τον κώδωνα του κινδύνου.

Οι μισθοί στην Ελλάδα τελικά μειώθηκαν την περίοδο 2019 - 2022. Συγκεκριμένα, η Ελλάδα κατατάσσεται τρίτη από το τέλος στο ζήτημα των μισθών. Ακολουθούν με χειρότερες επιδόσεις το Μεξικό και η Κολομβία.

Η έκθεση αποδεικνύει ότι το αφήγημα του «trickle down economics» που υιοθετεί η Κυβέρνηση της Νέας Δημοκρατίας δεν διαχέει οφέλη σε όλη την κοινωνία, όταν τα κέρδη αυξάνονται. Σε αυτό το συμπέρασμα συντείνει και η σχετική έκθεση του Ινστιτούτου «ΕΝΑ» για την ίδια περίοδο 2019-2023 που αποτυπώνει ξεκάθαρα ότι έχει λάβει χώρα μια αναδιανομή τόσο στη διάρκεια της πανδημίας -2020-2021- όσο και στη διάρκεια της περιόδου του πληθωρισμού -2022 - 2023- εις βάρος του μεριδίου της εργασίας υπέρ των κερδών.

Συγκεκριμένα, τα στοιχεία του ΑΕΠ της τελευταίας πενταετίας δείχνουν μια σημαντική αύξηση του μεριδίου των κερδών επιχειρήσεων και αυτοαπασχολουμένων σε βάρος του μεριδίου της μισθωτής εργασίας και του κράτους. Αναφέρεται συγκεκριμένα πως κατά τη διάρκεια της πανδημίας οι μισθοί έχασαν περίπου τέσσερις μονάδες ΑΕΠ, εκ των οποίων οι τρεις μονάδες πήγαν στα κέρδη και η μία μονάδα πήγε στο κράτος. Από το πρώτο τρίμηνο του 2022 με την αύξηση των τιμών της ενέργειας, του πληθωρισμού και των νέων κρατικών παρεμβάσεων μέχρι το τρίτο τρίμηνο του 2023, το μερίδιο των μισθών έχασε ακόμα δύο μονάδες ΑΕΠ κυρίως προς το κράτος. Στο τρίτο τρίμηνο του 2023 το μερίδιο των κερδών είναι στο 52,3%, των μισθών στο 34,2% και του κράτους στο 13,5%.

Επιστρέφοντας στην έκθεση του ΟΟΣΑ, τι άλλο μας δείχνει; Αυτό που νομίζω ότι βλέπουμε όλες και όλοι όσοι δεν είμαστε αποκομμένοι από την κοινωνία, δηλαδή ότι οι πολίτες δεν τα βγάζουν πέρα. Η Ελλάδα κατέχει το υψηλότερο ποσοστό πολιτών που αντιμετωπίζουν μεγάλες δυσκολίες στο να τα βγάλουν πέρα. Ακολουθείται βέβαια από το Μεξικό, τη Σλοβακία και την Τουρκία. Το ποσοστό των πολιτών που αντιμετωπίζουν οικονομική δυσχέρεια υπερβαίνει το 65%, ποσοστό πολύ μεγαλύτερο σε σχέση με την προ της κρίσης και μνημονίων περίοδο.

Τέλος, όσον αφορά τις προσδοκίες των πολιτών, η Ελλάδα είναι τέταρτη από το τέλος όσον αφορά το ποσοστό των πολιτών που είναι ικανοποιημένοι από τη ζωή τους.

Σχετικά με το μοντέλο μεγέθυνσης -γιατί ανάπτυξης δεν μπορούμε να το πούμε αυτό το μοντέλο που έχει υιοθετήσει η Κυβέρνηση της Νέας Δημοκρατίας- τα τελευταία πέντε χρόνια αυτό βασίζεται στις σταθερής απόδοσης επενδύσεις που δεν παράγουν νέο πλούτο, όπως είπαμε, δηλαδή λιμάνια, παραχώρηση δρόμων, αποκρατικοποιήσεις στην ενέργεια. Οι επενδύσεις αυτές γίνονται μάλιστα από κάποιες εταιρείες που έχουν προνομιακές σχέσεις με την Κυβέρνηση και σε πολλές περιπτώσεις γίνονται χωρίς κανόνες ή με κανόνες που αλλάζουν αλά καρτ για να εξυπηρετήσουν κάθε φορά τις συμφωνίες οι οποίες βεβαίως έχουν προηγηθεί.

Αυτό το μοντέλο δεν μπορεί να φέρει θετικά αποτελέσματα. Η Ελλάδα χρειάζεται επενδύσεις υψηλού ρίσκου στους τομείς της τεχνολογίας και της βιομηχανίας, για να υπάρξει η απαραίτητη αλλαγή παραγωγικού μοντέλου προς πιο δυναμικούς και αποδοτικούς κλάδους.

Ενώ η ελληνική οικονομία μόνο με τέτοιες επενδύσεις μπορεί να καταστεί ανταγωνιστική, η Κυβέρνηση της Νέας Δημοκρατίας όχι μόνο δεν τις στηρίζει, αλλά συνήθως τις αποθαρρύνει. Ο, δε, ρόλος του κράτους παραμένει να είναι αυτός του απομειωτή του ρίσκου για τους ιδιώτες που αναλαμβάνουν αυτές τις επενδύσεις.

Οι επιλογές αυτές βεβαίως οδηγούν σε δομικά προβλήματα. Ο κ. Κωνσταντίνος Κρέπης, σύμβουλος του Ελεγκτικού Συνεδρίου, στην πρώτη συνεδρίαση παρουσίασε την έκθεση δημοσιονομικής βιωσιμότητας λέγοντας ότι η ιδιωτική κατανάλωση αποτελεί το 70% του ΑΕΠ, τη στιγμή που μέσος όρος της Ευρωζώνης είναι πολύ χαμηλότερος, περίπου στο 52,5%. Αναφέρθηκε, επίσης, και στο μεγάλο πρόβλημα του ελλείμματος στο ισοζύγιο τρεχουσών συναλλαγών που παραμένει και έχει γίνει και αυτό δομικό. Κατά την περίοδο αναφοράς, δηλαδή το 2022, ήταν στο μείον 10,3%, περίπου στο έλλειμμα που είχε και το 2010, κάτι που οφείλεται σε μεγάλο βαθμό στην ενεργειακή κρίση. Το επόμενο έτος, το 2023, βελτιώθηκε το έλλειμμα, πήγε στο μείον 6,19%, ωστόσο απέχει πολύ από τα επιθυμητά όρια που είναι να πέσει κάτω από το μείον 4%.

Θα ήθελα, όμως, να σταθώ και σε ένα άλλο στοιχείο που ανέφερε στην ίδια συζήτηση ο κ. Ιωάννης Παπαδάκης, ο προϊστάμενος της Υπηρεσίας Επιτρόπου «Απολογισμός και Ισολογισμός του Κράτους» ότι στο θετικό αποτέλεσμα του κρατικού προϋπολογισμού για το 2002 έπαιξε ρόλο η αύξηση των φόρων –το είδαμε αυτό- μέσα στην ελεγχόμενη χρήση σαφώς, αλλά και οι αποκρατικοποιήσεις οι οποίες ανήλθαν περίπου στα 660 εκατομμύρια ευρώ για το 2022.

Συμπέρασμα: Η Κυβέρνηση της Νέας Δημοκρατίας παραμένει «κολλημένη» με τις ιδιωτικοποιήσεις χωρίς μνημόνια, χωρίς καταναγκασμούς, χωρίς ενοχές. Εν μέσω ενεργειακής κρίσης άλλωστε επέλεξε να παραδώσει σε ιδιώτες το 17% της ΔΕΗ και το 2022 εκχώρησε το 49% του ΔΕΔΔΗΕ –ήταν και φυσικό μονοπώλιο, έτσι διαχειρίζεται το δίκτυο διανομής ηλεκτρικής ενέργειας- σ’ ένα αυστραλέζικο fund, το οποίο δεν έχει καμμία τεχνογνωσία σε ό,τι αφορά τα δίκτυα.

Δυσβάσταχτη η ακρίβεια στο ρεύμα ειδικά το 2022, με μια ενεργειακή κρίση που -όπως έχουμε πει πολλές φορές- βίωσαν μόνο οι καταναλωτές, αφού οι πάροχοι είχαν καταφέρει να έχουν υπερβολικά κέρδη, τα λεγόμενα υπερκέρδη, πολύ μικρό μέρος των οποίων μετά από έντονες πιέσεις που ασκήθηκαν στην Κυβέρνηση απ’ όλους μας –κυρίως από εμάς, θα έλεγα- αναγκάστηκε η Κυβέρνηση να τα φορολογήσει. Η Κυβέρνηση εν μέσω ενεργειακής κρίσης αντί να παρέμβει για να ελέγξει τις τιμές, όπως έκαναν οι υπόλοιπες ευρωπαϊκές χώρες, επέλεξε να επιδοτεί την ακρίβεια. Έδωσε πάνω από 10 δισεκατομμύρια ευρώ για επιδοτήσεις, επιδοτώντας τελικά την ακρίβεια.

Τελειώνοντας, θα πω ότι η οικονομική πολιτική της Κυβέρνησης έχει ως βασικό αντικείμενο την αντίστροφη αναδιανομή, δηλαδή τη μεταφορά πλούτου από τα λαϊκά και μεσαία στρώματα και τη συγκέντρωσή του ως υπερβάλλοντα πλούτο στα ανώτατα εισοδήματα, στους πιο πλούσιους της ελληνικής κοινωνίας, μια πολιτική άκρως μεροληπτική που βοηθάει κάποιους λίγους να ζουν σκανδαλωδώς καλύτερα και να φτωχοποιεί τη συντριπτική πλειοψηφία των πολιτών.

Δεν είναι, όμως, μόνο αυτό. Είναι και μια πολιτική που εγκλωβίζει την ελληνική οικονομία στο να είναι μία από τις πιο αδύναμες οικονομίες της Ευρώπης, μία από τις τρεις ή τέσσερις πιο αδύναμες οικονομίες. Βασίζεται σε χαμηλή ανάπτυξη, χαμηλό μισθό, χαμηλή παραγωγικότητα. Η Ελλάδα είναι στην τελευταία θέση σε ό,τι αφορά την παραγωγικότητα μεταξύ των ευρωπαϊκών χωρών και είναι τέταρτη από το τέλος, σύμφωνα με την έκθεση του ΟΟΣΑ. Είπαμε ότι κάτω από εμάς είναι Μεξικό, Κολομβία και Χιλή και βεβαίως αυτή η επιδείνωση συνεχώς αυξάνει.

Εκτός όμως από την παραγωγικότητα, δεν είναι καλή η κατάσταση σε ό,τι αφορά και τη φορολογία, αφού από το 2021 και μετά τα φορολογικά έσοδα παρουσιάζουν εκρηκτική αύξηση. Τα είπαμε και τα ξαναείπαμε, αλλά έχει νόημα να πούμε ότι 18 δισεκατομμύρια είναι τα φορολογικά έσοδα, τα οποία σύμφωνα με τον προϋπολογισμό που έχετε καταθέσει, θα αυξηθούν ακόμα περισσότερο και τα μισά από αυτά είναι ΦΠΑ, είναι έσοδα από τον πιο άδικο φόρο που επιβαρύνει με τον ίδιο τρόπο, με τον ίδιο συντελεστή και τους φτωχούς και τους πλούσιους και όλους.

Είναι προφανές ότι απαιτείται μία διαφορετική στρατηγική, ένα άλλο παραγωγικό υπόδειγμα, αύξηση των μισθών με κάλυψη, βεβαίως, από συλλογικές συμβάσεις εργασίας, έλεγχος των «καρτέλ», κανόνες και πλαφόν για να χτυπηθεί η αισχροκέρδεια που κάνει «πάρτι», φορολόγηση των κερδών και του πλούτου για να μπει ένα φρένο σε αυτό ακριβώς το «πάρτι».

Ξέρετε, πολύ συχνά μας ρωτάνε: «και πού θα βρείτε τα λεφτά και πώς θα γίνει αυτό». Θα σας πούμε τον τρόπο. Μ’ αυτή την πολιτική, μ’ αυτή την στρατηγική, λοιπόν, θα μπορούσατε να στηρίξετε τα δημόσια αγαθά, την υγεία, την παιδεία, τη στέγη. Με τέτοια επιλογή και όχι με «λεφτόδεντρα», όπως μας λέτε, θα μπορούσατε να ασκήσετε δημόσιες πολιτικές υπέρ της κοινωνικής πλειοψηφίας. Το μόνο που χρειάζεται είναι πολιτική βούληση, την οποία δυστυχώς δεν διαθέτει αυτή η Κυβέρνηση.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Πέρκα.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 15 Νοεμβρίου 2024.

Α. Επίκαιρες Ερωτήσεις πρώτου κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 156/5-11-2024 επίκαιρη ερώτηση της Βουλευτού Β2΄ Δυτικού Τομέα Αθηνών της Κ.Ο. «ΝΕΑ ΔΗΜΟΚΡΑΤΙΑ» κ. Μαρίας Συρεγγέλαπρος τον Υπουργό Υποδομών και Μεταφορώνμε θέμα: «Ανάπλαση του ρέματος Εσχατιάς».

2. Η με αριθμό 165/7-11-2024 επίκαιρη ερώτηση του Βουλευτή Ηλείας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Μιχαήλ Κατρίνη προς τον Υπουργό Υποδομών και Μεταφορώνμε θέμα: «Σε καθεστώς πλήρους αβεβαιότητας ο αυτοκινητόδρομος “Πύργος-Καλό Νερό-Τσακώνα”».

3. Η με αριθμό 155/5-11-2024 επίκαιρη ερώτηση του Βουλευτή Αιτωλοακαρνανίας της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Νικόλαου Παπαναστάση προς την Υπουργό Εργασίας και Κοινωνικής Ασφάλισηςμε θέμα: «Eξ ολοκλήρου αναγνώριση των “διπλών εξαμήνων” στελεχών των ενόπλων δυνάμεων».

4. Η με αριθμό 152/4-11-2024 επίκαιρη ερώτηση του Βουλευτή Α΄ Ανατολικής Αττικής της Κ.Ο. «ΕΛΛΗΝΙΚΗ ΛΥΣΗ» κ. Στυλιανού Φωτόπουλου προς την Υπουργό Πολιτισμούμε θέμα: «Διακοπή της παραγωγής της κινηματογραφικής ταινίας “Καποδίστριας” ελλείψει χρηματοδότησης».

5. Η με αριθμό 179/11-11-2024 επίκαιρη ερώτηση του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανάσιου Ηλιόπουλουπρος τον Υπουργό Παιδείας, Θρησκευμάτων και Αθλητισμούμε θέμα: «Η φρονηματική δίωξη της εκπαιδευτικού που τίμησε το ρόλο της ως παιδαγωγού αποτελεί όνειδος και ως τέτοιο πρέπει να ανατραπεί».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 159/6-11-2024 επίκαιρη ερώτηση του Βουλευτή Λακωνίας της Κ.Ο. «ΝΕΑ ΔΗΜΟΚΡΑΤΙΑ» κ. Αθανασίου Δαβάκη προς τον Υπουργό Αγροτικής Ανάπτυξης και Τροφίμωνμε θέμα: «Προβλήματα στην ελαιοπαραγωγή από ανομβρία και υψηλές θερμοκρασίες».

2. Η με αριθμό 169/10-11-2024 επίκαιρη ερώτηση του Βουλευτή Ηλείας της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Μιχαήλ Κατρίνη προς τον Υπουργό Κλιματικής Κρίσης και Πολιτικής Προστασίας με θέμα: «Θα υλοποιήσει η κυβέρνηση το σχέδιο ανασυγκρότησης της Ηλείας με βάση τη μελέτη της «ΔΙΑΝΕΟΣΙΣ»»;

3. Η με αριθμό 171/11-11-2024 επίκαιρη ερώτηση της Βουλευτού Λέσβου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Μαρίας Κομνηνάκα, προς τον Υπουργό Παιδείας, Θρησκευμάτων και Αθλητισμού με θέμα: «Για την ίδρυση ειδικού δημοτικού και ειδικού νηπιαγωγείου στην Πάρο».

4. Η με αριθμό 180/11-11-2024 επίκαιρη ερώτηση του Προέδρου της Κ.Ο. «ΝΕΑ ΑΡΙΣΤΕΡΑ» και Βουλευτή Μεσσηνίας κ. Αλέξανδρου Χαρίτση προς τον Υπουργό Αγροτικής Ανάπτυξης και Τροφίμων με θέμα: «Αδιαφορία της κυβέρνησης για τις ζημιές στην ελαιοκαλλιέργεια λόγω της ανομβρίας».

5. Η με αριθμό 183/11-11-2024 επίκαιρη ερώτηση του Βουλευτή Κιλκίς της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Στέφανου Παραστατίδη προς τον Υπουργό Παιδείας, Θρησκευμάτων και Αθλητισμού με θέμα: «Παρατάσεις, καθυστερήσεις, παλινωδίες σχετικά με τη διαδικασία συγγραφής, αξιολόγησης και εισαγωγής του πολλαπλού βιβλίου στα σχολεία της χώρας».

6. Η με αριθμό 172/11-11-2024 επίκαιρη ερώτηση του Βουλευτή Α΄ Θεσσαλονίκης της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Ιωάννη Δελή προς τον ΥπουργόΠαιδείας, Θρησκευμάτων και Αθλητισμούμε θέμα: «Να καλυφθούν όλα τα κενά σε ειδικό παιδαγωγικό ειδικό εκπαιδευτικό και ειδικό βοηθητικό προσωπικό σε ειδικά και γενικά σχολεία».

7. Η με αριθμό 182/11-11-2024 επίκαιρη ερώτηση του Βουλευτή Β΄ Δυτικής Αττικής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Χρήστου Τσοκάνη προς τον Υπουργό Παιδείας, Θρησκευμάτων και Αθλητισμούμε θέμα: «Να καλυφθούν όλα τα κενά σε εκπαιδευτικούς στα σχολεία της δυτικής Αττικής».

Θα συνεχίσουμε τώρα με τον κατάλογο των ομιλητών.

Τον λόγο έχει η κ. Χριστίνα Αλεξοπούλου από τη Νέα Δημοκρατία.

**ΧΡΙΣΤΙΝΑ ΑΛΕΞΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, στεκόμαστε σήμερα ενώπιόν σας, ενώπιον και του ελληνικού λαού με υπερηφάνεια για την πρόοδο που έχει σημειώσει η χώρα μας, αλλά και με υψηλό αίσθημα ευθύνης απέναντι σε κάθε Έλληνα και σε κάθε Ελληνίδα που περιμένουν από εμάς απτά αποτελέσματα. Καλούμαστε να επικυρώσουμε τα οικονομικά αποτελέσματα του 2022, ενός έτους γεμάτου προκλήσεις αλλά και επιτυχίες, το οποίο έκλεισε με πολύ σημαντικές βελτιώσεις στην οικονομική σταθερότητα, στην απασχόληση και βέβαια στην πολυπόθητη ανάπτυξη της χώρας μας.

Είναι ιδιαίτερα σημαντικό να τονίσουμε ότι αυτή η πορεία από το 2019 έως σήμερα δεν είναι τυχαία. Είναι αποτέλεσμα της στοχευμένης στρατηγικής της Κυβέρνησης του Κυριάκου Μητσοτάκη η οποία, όπως επανειλημμένα έχει δηλώσει ο ίδιος ο Πρωθυπουργός, επικεντρώνεται στη στήριξη της οικονομίας, στην ενίσχυση των πολιτών και βέβαια στη συνεχή αναβάθμιση της διεθνούς θέσης της χώρας μας.

Ειδικότερα, το 2022 καταφέραμε να διατηρήσουμε υψηλούς ρυθμούς ανάπτυξης παρά τις αντίξοες διεθνείς συνθήκες, τις συνέπειες του κορωνοϊού και κυρίως κατά την πίεση που άσκησε ο πόλεμος στην Ουκρανία, η ενεργειακή κρίση και η πληθωριστική πίεση. Με την Ελλάδα να ανακάμπτει δυναμικά, τα οικονομικά μεγέθη επιβεβαιώνουν την ανοδική μας πορεία. Ο ρυθμός ανάπτυξης της ελληνικής οικονομίας για το 2022 έφτασε στο 5,6% υπερβαίνοντας τον μέσο όρο της Ευρωπαϊκής Ένωσης η οποία επηρεάστηκε σοβαρά από αυτή την ενεργειακή κρίση. Η επίδοση αυτή, λοιπόν, δεν είναι απλώς ένας αριθμός. Αποτελεί απόδειξη της ανθεκτικότητας που έχει κατακτήσει η οικονομία μας χάρη στις μεταρρυθμίσεις και στη στήριξη αυτής της Κυβέρνησης. Ο δείκτης ανεργίας υποχώρησε στο 11,6% τότε, μειωμένος κατά 2 ποσοστιαίες μονάδες μέσα σε μόλις ένα χρόνο. Πρόκειται για το χαμηλότερο επίπεδο της τελευταίας δεκαετίας -ξαναλέω για το τότε, γιατί σήμερα είναι σε μονοψήφιο νούμερο- και αποδεικνύει την επιτυχία των πολιτικών μας στη δημιουργία νέων θέσεων εργασίας, στην ενίσχυση της ιδιωτικής πρωτοβουλίας και βέβαια στη στήριξη των επιχειρήσεων.

Γνωρίζετε καλά ότι αυτή η δυναμική εξέλιξη της οικονομίας δεν έμεινε απαρατήρητη διεθνώς. Υπενθυμίζεται ότι στο πλαίσιο της έκθεσης του οίκου Moody’s η Ελλάδα αναβαθμίστηκε περαιτέρω με θετικές προοπτικές για το μέλλον. Ένα τέτοιο επίπεδο εμπιστοσύνης μας έφερε πιο κοντά στην επενδυτική βαθμίδα, έναν στόχο που ο Πρωθυπουργός έχει υποσχεθεί ότι θα επιτευχθεί και που είναι πια εντός ορατού πεδίου. Εξάλλου η Κυβέρνηση γνωρίζει πολύ καλά ότι οι πολίτες έχουν σηκώσει ένα βαρύ φορτίο ειδικά μέσα στις συνθήκες μιας πολυεπίπεδης κρίσης και επιβεβαιώνει τη δέσμευσή της να σταθεί στο πλευρό της κοινωνίας όχι με λόγια αλλά με πράξεις. Η επιστροφή της οικονομικής ανάπτυξης δεν θα είχε καμμία αξία αν δεν συνοδευόταν από συγκεκριμένες πολιτικές που στηρίζουν το εισόδημα και μειώνουν τα βάρη των νοικοκυριών.

Ας επαναφέρουμε στη μνήμη μας συγκεκριμένα σημεία. Μείωση φόρων. Συνεχίζει η σταδιακή μείωση των φόρων, του ΕΝΦΙΑ και του φόρου εισοδήματος, ελαφρύνοντας τους πολίτες και ενισχύοντας τη ρευστότητα στην αγορά.

Στήριξη ευάλωτων ομάδων. Είμαστε δίπλα στους συνταξιούχους, στους άνεργους και στους συμπολίτες μας με χαμηλά εισοδήματα. Χιλιάδες νοικοκυριά έλαβαν και θα ξαναλάβουν έκτακτες ενισχύσεις για να αντιμετωπίσουν την ακρίβεια ενώ υπήρξαν πολλές παροχές για τη στήριξη των αναγκών τους.

Επενδύσεις στην υγεία και στην εκπαίδευση. Μέσω του Ταμείου Ανάκαμψης επενδύσαμε σε σύγχρονες δομές υγείας και αναβαθμισμένα εκπαιδευτικά ιδρύματα εξασφαλίζοντας για κάθε πολίτη ποιοτικές υπηρεσίες. Αυτές οι επενδύσεις δεν ενισχύουν απλώς τις υποδομές αλλά συμβάλλουν και στη δημιουργία νέων θέσεων εργασίας φέρνοντας άμεσο όφελος στην κοινωνία.

Υποδομές. Με την υλοποίηση μεγάλων έργων σε ολόκληρη τη χώρα αναβαθμίζεται η ποιότητα ζωής των πολιτών. Ανοίγουν επίσης νέες θέσεις εργασίας και βέβαια βελτιώνεται η οικονομία. Άλλωστε η χώρα μας δεν είναι πια ένα μικρό μέγεθος στην Ευρώπη. Οι εξελίξεις του 2022 και η θετική προοπτική του 2025 έχουν καταστήσει την Ελλάδα παράδειγμα ανάκαμψης και σταθερότητας στην ευρύτερη περιοχή. Η Κυβέρνηση, λοιπόν, του Κυριάκου Μητσοτάκη έχει θέσει την Ελλάδα σε μία διαρκώς ανοδική τροχιά που αναγνωρίζεται σε όλα τα διεθνή φόρα και οργανισμούς. Η άνοδος της Ελλάδας δεν αποτελεί ένα στιγμιαίο φαινόμενο. Είναι αποτέλεσμα στρατηγικής με όραμα και η δέσμευση αυτή συνεχίζεται αμείωτη παρά τις παγκόσμιες αναταράξεις.

Η χώρα μας έχει γίνει πλέον ελκυστική σε διεθνείς επενδυτές επιτρέποντάς μας να προσελκύσουμε επιχειρήσεις που επενδύουν στην καινοτομία, στις νέες τεχνολογίες, στην καθαρή ενέργεια. Η αύξηση των άμεσων ξένων επενδύσεων κατά 14% μέσα στο 2022 αποδεικνύει ότι η Ελλάδα είναι ένας ασφαλής προορισμός για ανάπτυξη και επιχειρηματικότητα. Παράλληλα η ενέργεια αποτελεί για την Κυβέρνηση στρατηγική προτεραιότητα ώστε να εξασφαλίσουμε ενεργειακή ασφάλεια και χαμηλότερο κόστος για τους πολίτες. Οι επενδύσεις σε ανανεώσιμες πηγές ενέργειας συνεχίζονται και αποτελούν ένα σαφές μήνυμα για τη μετατροπή της χώρας μας σε κέντρο καθαρής ενέργειας για ολόκληρη την Ευρώπη.

Κυρίες και κύριοι συνάδελφοι, καμμία προσπάθεια δεν είναι εύκολη. Οι στόχοι που έχει θέσει η Κυβέρνηση για την Ελλάδα είναι υψηλοί και η κοινωνία μας βρίσκεται στην πρώτη γραμμή αυτής της προσπάθειας. Η Κυβέρνηση του Κυριάκου Μητσοτάκη εργάζεται ακούραστα για να δώσει σε κάθε μία Ελληνίδα και κάθε Έλληνα την ελπίδα για μια καλύτερη ζωή για μια ζωή σε μια χώρα σύγχρονη, ισχυρή και ασφαλή. Στην πορεία αυτή ακούμε τους συμπολίτες μας αφουγκραζόμαστε τις ανάγκες τους και χτίζουμε μια Ελλάδα δυνατή που δίνει ίσες ευκαιρίες σε όλους. Αυτή είναι η δέσμευσή μας προς κάθε πολίτη. Με την ψήφο μας σήμερα ενισχύουμε την αξιοπιστία του κράτους αποδεικνύοντας ότι τα λόγια μας συνοδεύονται από πράξεις και η πολιτική μας έχει διάρκεια και αποτελεσματικότητα.

Για να προχωρήσουμε με σταθερά βήματα χρειαζόμαστε όμως και συναινέσεις. Σας καλώ, λοιπόν, να στηρίξετε αυτή την πορεία. Να ψηφίσουμε όλοι μαζί για το μέλλον για την οικονομική σταθερότητα και την ευημερία του τόπου μας. Μαζί μπορούμε να χτίσουμε την Ελλάδα που αξίζει σε εμάς και τα παιδιά μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Αλεξοπούλου.

Θα δώσω τώρα τον λόγο στην κ. Τζώρτζια Κεφαλά από την Πλεύση Ελευθερίας.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ πολύ, κύριε Πρόεδρε.

Κύριοι συνάδελφοι, νομίζω ότι ο κ. Καζαμίας έκανε μια εκτενή αναφορά. Είπε και τις θέσεις του κόμματος για τις γερμανικές αποζημιώσεις που είναι πάγιο αίτημα της Πλεύσης Ελευθερίας και έκανε μια οικονομική ανάλυση για την ακρίβεια, τους μισθούς. Αλλά εγώ δεν θα ήθελα να σταθώ σε αυτό. Θα ήθελα να μιλήσω περισσότερο για την ασφάλεια του πολίτη η οποία δεν υπάρχει και καταλήγει να είναι ανασφάλεια. Βέβαια είναι αποτέλεσμα των διεθνών εξελίξεων σαφώς με την έλλειψη σταθερότητας που υπάρχει και στην ευρύτερη περιοχή. Είναι και αποτέλεσμα της οικονομικής αστάθειας και των στασιμοτήτων και όχι μόνο των εξελίξεων.

Βλέπουμε, λοιπόν, ότι η Κυβέρνηση έχει μια διαχρονική, αναποτελεσματική προσπάθεια να προστατεύσει τους πολίτες. Δεν προσποιούμαι ότι είναι εύκολη υπόθεση. Αντιθέτως όλο αυτό θα ήθελε ένα κράτος που όλοι θα ονειρευόμαστε, καλά προετοιμασμένο με αυτοματοποιημένους μηχανισμούς με διάθεση πόρων σε ευρωπαϊκό και εθνικό επίπεδο, ανθρώπινο δυναμικό καλά εκπαιδευμένο. Δύσκολο όλο αυτό. Καταλάβαμε όμως από το 2020 και μετά που είχαμε την καταστροφή του «Ιανού» ότι χρειάζεται να δώσουμε χρήματα, κόπο και μελέτη ώστε να προνοήσουμε, να κατασκευάσουμε, να προστατεύσουμε και να ανακουφίσουμε τον πολίτη όταν χρειαστεί. Και δυστυχώς χρειάζεται ολοένα και περισσότερο.

Παρ’ όλα αυτά το τεράστιο αυτό θέμα δεν αντιμετωπίζεται με την ανάλογη αγωνία και ευθύνη από την πλευρά της Κυβέρνησης ως προς τους ρυθμούς ανάθεσης των έργων που είχαμε και παλαιότερα βέβαια και με τις απευθείας αναθέσεις, τα δικαστικά μπερδέματα των αναδόχων που προέκυπταν από την κατασκευή. Για παράδειγμα, μπορούμε να αναφέρουμε μια τωρινή συζήτηση που είχαμε και εδώ στη Βουλή για το Μαλιακός - Κλειδί. Η έναρξη παραχώρησης αυτού του δρόμου ήταν για το 2008. Όλοι γνωρίζουμε το ιστορικό -δεν είναι ανάγκη να το αναφέρω- που φτάνει μέχρι το 2024. Ή ακόμα χειρότερα με τη σύμβαση 717 που υπεγράφη το 2014 και υποτίθεται ότι θα ήταν έτοιμη το 2016. Καταλήξαμε με μη νόμιμες παρατάσεις της αρχικής σύμβασης και ενδιάμεσα μια συμπληρωματική σύμβαση του 2019 με πρόσθετη ζημιά για το ελληνικό δημόσιο γύρω στα 16 εκατομμύρια ευρώ. Φτάνουμε στη γνωστή ιστορία δίωξης είκοσι τριών προσώπων για απιστία στη διαχείριση κονδυλίων και βέβαια τα επαναλαμβανόμενα ατυχήματα στον σιδηρόδρομο με κορύφωση το έγκλημα των Τεμπών. Και γιατί είναι έγκλημα; Επειδή μας το δείχνει αυτό η ιστορική διαδρομή όλης της υπόθεσης. Απάτες, ψευδείς βεβαιώσεις και διαβεβαιώσεις, βέβαια, πολιτικές για την ασφάλεια, απραγματοποίητες υποσχέσεις, παράνομα οφέλη και στο τέλος θάνατος.

Το Ελεγκτικό Συνέδριο στην έκθεσή του στις σελίδες 49 έως 57 μας αναφέρει το ποσοστό υλοποίησης των εγκεκριμένων έργων ανά Υπουργείο που φτάνει μόλις το 18%. Είναι τραγικό το ποσοστό. Φανταστείτε πόσο χαμηλής προτεραιότητας είναι τα αντιπλημμυρικά έργα, για παράδειγμα, σε σχέση με άλλα που επίσης καθυστερούν και αφορούν τις μεταφορές και την ασφάλεια, που και αυτά καθυστερούν. Η έκθεση υπογραμμίζει τις αναβολές στην εκτέλεση του Προγράμματος Δημοσίων Επενδύσεων και του Εθνικού Σχεδίου Ανάκαμψης «Ελλάδα 2.0» -που δυστυχώς έχει γίνει και ανέκδοτο στα social-, σχέδιο το οποίο θα μπορούσε να χρηματοδοτήσει έργα υποδομών που θα περιλάμβαναν αντιπλημμυρικά έργα. Συγκεκριμένα κονδύλια για αντιπλημμυρικά έργα δεν υπάρχουν στο συγκεκριμένο σχέδιο νόμου για τον απολογισμό του οικονομικού έτους 2022, παρά τις αυξημένες ανάγκες. Σημαντικές πιστώσεις για τα έργα αυτά παρέμειναν αδιάθετες μέχρι το τέλος του οικονομικού έτους του 2022 και βέβαια ήρθαν νέες καταστροφές που θα μπορούσαν σε μεγάλο βαθμό να έχουν αποφευχθεί. Μας δείχνει η έκθεση, λοιπόν, πως η Κυβέρνηση αποτυγχάνει να υπηρετήσει με διαφάνεια και ακρίβεια τις οικονομικές υποχρεώσεις της χώρας. Αν θα μπορούσε να μπει ένας τίτλος στο σημερινό νομοσχέδιο είναι αυτό.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Χαρακτηριστικό παράδειγμα αδιαφάνειας αποτελούν βέβαια και τα απόρρητα κονδύλια του 2022 για λόγους εθνικού συμφέροντος, κονδύλια που αφορούν σεισμούς, πλημμύρες, πυρκαγιές, υγειονομικές κρίσεις κ.λπ.. Τελικά το ερώτημα είναι το εξής: Με όλα αυτά, είναι αθωράκιστη η χώρα; Φυσικά η απάντηση είναι:«Ναι, ακόμα είναι αθωράκιστη».

Επί τη ευκαιρία ας δούμε τη διαδρομή που αφορά την πολιτική προστασία, που μάλιστα ξεπέρασε κατά πολύ τον προϋπολογισμό του 2022, αλλά δεν ξέρουμε πού ακριβώς πήγαν τα χρήματα αυτά. Για να θυμηθούμε πόσο σημαντική πλέον είναι η πολιτική προστασία, να αναφέρουμε πως το διάστημα 2020 έως το 2022, που είχαμε και την πανδημία του COVID-19, ο μηχανισμός πολιτικής προστασίας της Ευρωπαϊκής Ένωσης ενεργοποιήθηκε διακόσιες εξήντα φορές. Το 2022 γίνεται κρίσιμη η προσαρμογή της πολιτικής προστασίας στην κλιματική κρίση και τα κράτη παροτρύνονται να επενδύσουν στην έρευνα και την καινοτομία -πράγμα που είναι επιστημονική φαντασία για εμάς-, να εξασφαλίσουν τη διαθεσιμότητα επαρκών ικανοτήτων σε εθνικό επίπεδο, κάτι που επίσης είναι ένα πράγμα το οποίο έχουμε έλλειψη -ούτε προς αυτήν την κατεύθυνση κινούμαστε μιας και δημιουργείται η ακαδημία πολιτικής προστασίας το 2022, περισσότερο για να οργανώσει και να εκπαιδεύσει τους εθελοντές, ενώ ταυτόχρονα οι πυροσβέστες δεν έχουν εξοπλισμό, τα ασθενοφόρα δεν έχουν εκπαιδευμένους οδηγούς κ.λπ. που ξέρουμε όλοι- και τέλος να στηρίξουν την ετοιμότητα του πληθυσμού. Εκεί τα έχουμε πάει πάρα πολύ καλά με το «112» και την κουλτούρα εκκένωσης του Πρωθυπουργού, μας έχουν πει πώς να αποφεύγουμε τον κίνδυνο. Πρώτες βοήθειες, όμως, δεν ξέρει κανείς. Τι κάνουμε σε περίπτωση πνιγμού, καρδιάς, εγκεφαλικού, φωτιάς επίσης δεν ξέρει κανείς. Το ΕΚΑΒ διοργανώνει κάποια σεμινάρια, προς τιμήν του. Η ακαδημία τι ακριβώς κάνει για τους πολίτες; Πώς ακριβώς τους εκπαιδεύει; Έχουμε και νόμο άμεσης αντιμετώπισης φυσικών καταστροφών, από τους ΟΤΑ Α΄ και Β΄ βαθμού, ο οποίος επίσης ψηφίστηκε το 2022. Παρ’ όλα αυτά είμαστε εντελώς απροετοίμαστοι και αυτό μάλλον γιατί ένα από τα προβλήματα είναι πως ψηφίζουμε νόμους, αλλά δεν τους εφαρμόζουμε, όπως ο ν.4989 για τον Εθνικό Μηχανισμό Εναέριας Έρευνας και Διάσωσης «Θεοφάνης Ερμής Θεοχαρόπουλος», που ψηφίστηκε το 2022, τροποποιήθηκε το 2023 και βέβαια με τη συνήθη πρακτικά δεν υλοποιήθηκε ποτέ. Και βέβαια αναρωτηθείτε πόσες υπηρεσίες στερούμαστε καθημερινά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Πέρα από την πρωτογενή εναέρια διακομιδή ασθενών και τραυματιών από όλη την επικράτεια, χάνουμε τις επιχειρήσεις -και τελειώνω, κύριε Πρόεδρε- αναζήτησης και διάσωσης, την έγκαιρη αποστολή ιατρικού προσωπικού, την έγκαιρη αποστολή εξοπλισμού και φαρμάκων, την παροχή άμεσης, αποτελεσματικής και συντονισμένης βοήθειας προς τους πληγέντες, που δυστυχώς έχουμε διαρκώς πληγέντες.

Αυτό που χρειάζεται άμεσα η χώρα, καθώς και η Κυβέρνηση διανύει τον έκτο χρόνο της και θα πρέπει να αξιοποιήσει την πείρα που θα έπρεπε να έχει στη διαχείριση πόρων και δαπανών, είναι πλήρης εφαρμογή λογιστικής μεταρρύθμισης και λογιστικής παρακολούθησης.

**ΠΡΟΕΔΡΕΥΩΝ (Γεώργιος Γεωργαντάς):** Και παρακαλώ, κυρία συνάδελφε.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ένα λεπτό, κύριε Πρόεδρε και τελειώνω.

**ΠΡΟΕΔΡΕΥΩΝ (Γεώργιος Γεωργαντάς):** Όχι «ένα λεπτό».

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Έτσι κι αλλιώς είναι πολύ μικρή η διαδικασία.

**ΠΡΟΕΔΡΕΥΩΝ (Γεώργιος Γεωργαντάς):** Μιλάτε οκτώ λεπτά και σαράντα πέντε δευτερόλεπτα. Επτά είναι τα λεπτά που δικαιούστε.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Βεβαίως, τελειώνω.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε την κουβέντα σας μόνο.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Υπάρχει απουσία απαραίτητων λογιστικών αρχείων και έτσι δεν υπάρχει σωστή αποτίμηση περιουσιακών στοιχείων. Αυτό αποκρύπτει την πραγματική δημοσιονομική εικόνα που είναι κρίσιμη για τη χρηματοδότηση και εφαρμογή των έργων.

Οι πολίτες, λοιπόν, δεν αισθάνονται -για να κλείσω, όπως λέει και ο κύριος Πρόεδρος- ασφαλείς, δεν αισθάνονται μέλη ενός ευρύτερου σχεδίου, αλλά αισθάνονται πως δεν εκπροσωπούνται ούτε ηθικά ούτε πρακτικά και όταν οι πολίτες είναι κάτι διαφορετικό από το πολιτικό σύστημα, τότε υπάρχει μόνο κατάρρευση.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει η Κοινοβουλευτική Εκπρόσωπος της Πλεύσης Ελευθερίας κ. Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Δεν ήμασταν μέλη της Βουλής όταν είχε κατατεθεί ο προϋπολογισμός του 2022, τον οποίο δεν θα υπερψηφίζαμε -εξ όσων αναγνώσαμε- για λόγους όπως οι κατωτέρω: Μόλις τον Ιανουάριο του 2023 στο 6,2% ο πληθωρισμός για τον μήνα αυτόν, ρεκόρ εικοσιπενταετίας, στο 238% του ΑΕΠ το δημόσιο χρέος, δεύτεροι στον κόσμο πίσω μόνο από την Ιαπωνία, είκοσι πέντε χιλιάδες νεκροί από κορωνοϊό, τριακοστοί τέταρτοι στον κόσμο και εικοστοί όγδοοι σε νεκρούς ανά εκατομμύριο. Κατά την κατάθεση βέβαια του σχεδίου του προϋπολογισμού στις 24 Νοεμβρίου του 2021 ο κ. Σκυλακάκης ενημέρωσε τον ελληνικό λαό ότι σχεδιάσαμε τον προϋπολογισμό του 2022 με την υπόθεση ότι η πανδημία θα φύγει από τις αρχές του 2022. Εκτός στόχου από τον τουρισμό και το 2022. Παρ’ όλο τον πληθωρισμό, τα έσοδα από ταξιδιωτικές υπηρεσίες το 2022 μέχρι και τον Αύγουστο έφτασαν τα 12,74 δισεκατομμύρια ευρώ έναντι 13,22 δισεκατομμυρίων ευρώ το αντίστοιχο διάστημα του 2019. Από στοιχεία της Τράπεζας της Ελλάδος μέχρι τον Σεπτέμβριο του 2022 οι ταξιδιωτικές εισπράξεις έφτασαν τα 15,6 δισεκατομμύρια ευρώ, ενώ το αντίστοιχο του 2019 ανέρχονταν σε 16,1 δισεκατομμύρια ευρώ, ήτοι 500 εκατομμύρια ή 3%. Ο πληθωρισμός του εννιαμήνου το 2022 ήταν στο 9,2%, δηλαδή πραγματική μείωση -12%.

«Σήμερα, οι πολίτες έχουν λιγότερα βάρη, πληρώνουν χαμηλότερους φόρους, πληρώνουν λιγότερο ΕΝΦΙΑ, πληρώνουν μειωμένες ασφαλιστικές εισφορές και παρά την πανδημία αυξάνεται έστω και οριακά ο κατώτατος μισθός και θα υπάρξει και νέα αύξηση του εντός του 2022». Δεν είναι ιντερλούδιο από επιθεώρηση στο Δελφινάριο. Είναι δήλωση του Πρωθυπουργού με ημερομηνία 9 Νοεμβρίου 2021. Είχε ήδη βεβαίως προηγηθεί ο κ. Σταϊκούρας, Υπουργός των Οικονομικών, στη συνεδρίαση της 13ης Οκτωβρίου του 2021: «Η Κυβέρνηση διαθέτει αποτελεσματικό σχέδιο», μας έλεγε. Στον απόηχο, δηλαδή, της πανδημίας αλλά και των πυρκαγιών που κατέκαιγαν τη χώρα ανενόχλητα, ο Υπουργός στις σχετικές συνεδριάσεις επί του προσχεδίου του προϋπολογισμού έτους 2022 μιλούσε για προϋπολογισμό συνέπειας και αξιοπιστίας, για τις επιδόσεις της ελληνικής οικονομίας που επιβεβαιώνει αναπτυξιακές προοπτικές και αποτελεσματικό σχέδιο της Κυβέρνησης. Μιλούσε για συμπερίληψη ακόμα με άσκηση οικονομικής πολιτικής που ανταποκρίνεται στις νέες προκλήσεις, ενσωματώνοντας περιβαλλοντική διάσταση με κοινωνική δικαιοσύνη σε συνδυασμό με οικονομική αποτελεσματικότητα.

Πράγματι, μετά την πανδημία έχουμε συναισθανθεί ότι η Κυβέρνηση της Νέας Δημοκρατίας προσπάθησε να πείσει ότι η πολιτική που ενστερνίζεται επιδιώκει τη μετάβαση σε μια νέα εποχή. Ήταν η εποχή της προετοιμασίας των συνθηκών για το πρόγραμμα «Ελλάδα 2.0» και Ταμείο Ανάκαμψης.

Στον απολογισμό του έτους 2022 διακρίνει κανείς το απαύγασμα αυτής της προσπάθειας μετάβασης με συγκεκριμένα εργαλεία και εκμετάλλευση συγκυρίας που εκ προοιμίου αναδεικνύουν το έλλειμμα ενσυναίσθησης του αντικατοπτρισμού των μέτρων στην πραγματική ζωή των πολιτών.

Τεχνολογικά και ψηφιακά μέσα για λίγους. Κλιματική αλλαγή και περιβαλλοντικές πρακτικές που δήθεν ασκούνται σε εξυπηρέτηση του δημοσίου συμφέροντος, αλλά στην πραγματικότητα ενισχύουν τις επενδύσεις μεγάλων επιχειρήσεων σε ανανεώσιμες πηγές ενέργειας, χωρίς σχέδιο αλλά με σκοπό την εξοικονόμηση κέρδους. Με πρόσχημα τις γεωπολιτικές εξελίξεις και τον πόλεμο στην Ουκρανία, τον απολογισμό έτους 2022 χαρακτηρίζει η υιοθεσία μέτρων για τη στρεβλή προώθηση της ανταγωνιστικότητας στην αγορά, με την υποστήριξη των τραπεζικών και χρηματοπιστωτικών ιδρυμάτων στον αντίποδα της μη λήψης μέτρων για την προστασία της πρώτης κατοικίας από πλειστηριασμούς και μέτρα αναγκαστικής εκτέλεσης.

Η ανάγκη της Κυβέρνησης να παρουσιάσει ανοδική πορεία για την κατάκτηση της επενδυτικής βαθμίδας που συνέβη αργότερα εν είδει πανήγυρις εξηγήθηκε από τον Υπουργό των Οικονομικών ως απότοκος της επαφής του στόχου αύξησης των επενδύσεων με εξαγωγές και ιδιωτικοποιήσεις, με πλεονάσματα πλαστά, με έλλειψη διαφάνειας και δικαιοσύνης, με αποδυνάμωση των εργαζομένων, με διαστρέβλωση της έννοιας της λογικής της οικονομίας, καθώς οποιοσδήποτε προγραμματισμός στοχεύει στην επίτευξη αριθμητικών και όχι ποιοτικών στόχων. Αυτό επιρρωνύεται εξάλλου και με τη διάθεση κατανομής των κονδυλίων του Ταμείου Ανάκαμψης σε συνδυασμό με την επίδραση αυτών στην κοινωνία. Το πώς επιδρά η οικονομική πολιτική του 2022 στο σήμερα δεν είναι κάτι που διαφαίνεται στις συμβάσεις ανάληψης έργων από το Ταμείο Ανάκαμψης, αλλά στον διαμορφούμενο υψηλό πληθωρισμό, στη διατροφή, στο κόστος ενέργειας, στο δικαίωμα στη στέγη, αλλά και στην ιδιοκτησία που σήμερα αμφισβητείται από το κράτος, με μοχλό πίεσης τις ασφυκτικές προθεσμίες λήξης της κτηματογράφησης, με το γεγονός της τιτλοποίησης δανείων που έχουν πωληθεί στους services στο πλαίσιο του προγράμματος «ΗΡΑΚΛΗΣ».

Στον απόηχο της υπόθαλψης των εγκληματικών πρακτικών των εταιρειών διαχείρισης κόκκινων δανείων, σήμερα βιώνουμε τις έννομες συνέπειες στην πράξη με τις εξώσεις ακόμα και ΑΜΕΑ, σε βάρος αδύναμων οικονομικά οφειλετών, που ανυπαίτια κατέστησαν υπερήμεροι και καλούνται να αποπληρώσουν μη οφειλόμενα χρέη από ληστρικές επιβολές τόκων στις αρχικές τους οφειλές.

Η Κυβέρνηση Μητσοτάκη πραγματοποιεί σχέδια που από νωρίς και πριν ακόμα το έτος 2022 είχαν σκοπό την εκποίηση των πηγών πλούτου της χώρας, συμπεριλαμβανομένου του ήλιου, της θάλασσας και του αέρα, με τους ξένους επενδυτές να βρίσκουν πρόσφορο έδαφος στην ανάπτυξη επί της εγχωρίων εδαφών Data Centers ώστε η Ελλάδα να καταστεί κόμβος μεταφοράς και αποθήκευσης δεδομένων. Αυτό που επιτεύχθηκε μετά βεβαιότητας είναι η αποθήκευση ελπίδας, αναζωογόνησης της μικρομεσαίας επιχειρηματικότητας, με την αντανάκλαση της στέρησης υγιούς δραστηριότητας σε πενιχρό ποσοστό του πληθυσμού, στη δυνατότητα εύρεσης εργασίας.

Το σχέδιο μεταρρύθμισης που είχε εξαγγελθεί με παχείς λόγους μεταφράστηκε από τον διάδοχο του κ. Σταϊκούρα, Υπουργό Εθνικής Οικονομίας και Οικονομικών, τον κ. Χατζηδάκη σε σύγκληση της εθνικής οικονομίας με τον ευρωπαϊκό μέσο όρο κατ’ όνομα και όχι κατ’ ουσία. Η δημοσιονομική πολιτική με επιδράσεις στον τομέα της δικαιοσύνης, της υγείας, της δημόσιας διοίκησης, στο περιβάλλον αναδεικνύεται σε μείζον θέμα προβληματισμού και ανησυχίας συνολικά, με τον απολογισμό του εν λόγω οικονομικού έτους να προδίδει πως τίποτα δεν διαχύθηκε στην κοινωνία με δίκαιο, απτό και ορατό τρόπο.

Η αύξηση της άκρας δεξιάς στο κατώφλι της λήψης αποφάσεων για το μέλλον των λαών της Ευρώπης, αλλά και του κόσμου ερείδεται σε σημείο αναφοράς στη φτωχοποίηση των λαών της Ευρώπης συνολικά. Οι δήθεν μειώσεις φόρων που πέτυχε η Κυβέρνηση εν έτει 2022 δεν έπεισαν τον μέσο πολίτη της δικής μας χώρας ότι μπορεί να επιβιώσει. Απλά οι εξαγγελίες του τότε Υπουργού κατά τη συζήτηση του προϋπολογισμού του έτους αυτού δημιούργησαν το πλαίσιο πλάνης εν τη βουλήσει προεκλογικά των εθνικών βουλευτικών εκλογών, του έτους 2023.

Η επανεκλογή της Κυβέρνησής σας το ίδιο έτος και η ακαριαία εντός έτους θεαματική πτώση του ποσοστού που έλαβε και την επανεκλογή της στις ευρωεκλογές, επιβεβαιώνει ότι οι πολίτες ουδέποτε πείστηκαν για την αλήθεια των προθέσεών σας. Και δυστυχώς, τα γεγονότα τους δικαίωσαν και συνεχίζουν να τους δικαιώνουν είτε μέσα από την επέλαση των φυσικών καταστροφών χωρίς εφαρμογή σχεδίου πρόληψης, με έλλειψη υποδομής και υποστελέχωση είτε στην παιδεία είτε στη δημόσια διοίκηση είτε σε νευραλγικούς τομείς, όπως της υγείας και του περιβάλλοντος, με την πρόσφατη απαράδεκτη και προσβλητική για το κράτος δικαίου μεταχείριση των εποχικών πυροσβεστών να πρωτοστατεί ως παράδειγμα έκφρασης της αλαζονείας, της αμετροέπειας, της υποκρισίας, της κακής νομοθέτησης, του ναρκισσισμού και της εξουσιολαγνείας.

Του λόγου το αληθές εξάλλου σε μετάφραση της πρόθεσης ψήφου από περισσότερες δημοσκοπήσεις τελευταία που έστω ότι ουδείς μπορεί να γνωρίζει την αξιοπιστία τους συνολικά εν τούτοις δημιουργούν ένα κλίμα που απαιτεί μια διαφορετική προσέγγιση των πεπραγμένων σας, μια αδιάφορη της σημερινής ενδοσκόπησης των θεωριών σας.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε και για τη συνέπεια στον χρόνο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεννέα μαθήτριες και μαθητές και τρεις συνοδοί εκπαιδευτικοί από το 8ο Δημοτικό Σχολείο Χαλκίδας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτών.

Τον λόγο τώρα έχει από τη Νέα Δημοκρατία ο κ. Κωτσός και αμέσως μετά ο Πρόεδρος της Κοινοβουλευτικής Ομάδας της Νίκης.

Παρακαλώ, κύριε Κωτσέ, έχετε τον λόγο.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, ξεκινώντας την τοποθέτησή μου θα ήθελα να σας γυρίσω πέντε χρόνια πίσω και να σας υπενθυμίσω ότι η συνέπεια της ελληνικής Κυβέρνησης και του οικονομικού επιτελείου -από το 2019 που αναλάβαμε τη διακυβέρνηση της χώρας- κατέστησαν τον προϋπολογισμό του 2024 ως τον πρώτο, μετά από δεκατρία έτη, που καταρτίστηκε με το αξιόχρεο της χώρας να έχει ανακτήσει την επενδυτική βαθμίδα. Και, φυσικά, είμαι βέβαιος πως αντιλαμβάνεστε όλοι ότι αυτό δεν έγινε τυχαία. Έγινε μέσα από επίπονη προσπάθεια, συνετή και συνεπή δημοσιονομική πολιτική.

Αν δείτε όλους τους δείκτες, μπορείτε να διαπιστώσετε ότι βρισκόμαστε σε πολύ καλύτερη θέση και πάμε πολύ καλύτερα από όλες τις χώρες της Ευρωζώνης. Θεωρώ ότι θα διατηρήσουμε αυτές τις θετικές εξελίξεις και τους θετικούς ρυθμούς ανάπτυξης και στα επόμενα χρόνια.

Η ελληνική οικονομία έχει αποδειχθεί ιδιαίτερα ανθεκτική, με ρεκόρ άμεσων ξένων επενδύσεων και μείωση της ανεργίας στα προ κρίσεως επίπεδα. Αυτά τα σημαντικά επιτεύγματα οφείλονται, φυσικά, στους κόπους, τις θυσίες και τις προσπάθειες του ελληνικού λαού, αλλά και στις σταθερές και συνετές όπως ανέφερα πιο πριν δημοσιονομικές πολιτικές που ακολούθησε και άσκησε η Κυβέρνηση του Κυριάκου Μητσοτάκη και της Νέας Δημοκρατίας.

Κυρίες και κύριοι συνάδελφοι, ως προς τη δημοσιονομική διαχείριση η Κυβέρνησή μας έχει προχωρήσει σε μία σειρά από τολμηρές μεταρρυθμίσεις, καθώς υιοθετήθηκαν σύγχρονα δημοσιονομικά εργαλεία. Και όλα αυτά σε μία περίοδο αλλεπάλληλων κρίσεων και προκλήσεων και στην οικονομία και στην ενέργεια.

Θυμίζω ότι με το ξεκίνημα της θητείας μας μια σειρά από κρίσεις, όπως η υγειονομική, όπως η κλιματική με πάρα πολλά προβλήματα και ιδιαίτερα στην πατρίδα μου τη Θεσσαλία από το 2020 με τον «Ιανό» χτυπήθηκε σημαντικά και με τον «Ντάνιελ» καταλυτικά, τη γεωπολιτική κρίση, την ενεργειακή κρίση που ήταν απότοκος αν θέλετε και της γεωπολιτικής κρίσης και παρ’ όλα αυτά κατορθώσαμε να δράσουμε και να ενεργήσουμε κατά τρόπο τέτοιο, ώστε να ανταποκριθούμε στις ανάγκες της κοινωνίας των Ελληνίδων και των Ελλήνων.

Ως εκ τούτου αφοσιωνόμαστε στον εξορθολογισμό των δαπανών μέσα από μεταρρυθμίσεις και υλοποιούμε επισκοπήσεις δαπανών και εσόδων για να καταφέρουμε να δημιουργήσουμε τον κατάλληλο δημοσιονομικό χώρο, με απώτερο σκοπό να διοχετευθούν πόροι προς την κοινωνία και την οικονομία.

Είναι κοινή παραδοχή ότι ο προϋπολογισμός του 2022 εκτελέστηκε, όπως ειπώθηκε πιο πριν, μέσα σε μία περίοδο και κρίσεων διεθνών αλλά και διεθνούς ρευστότητας, με τον πόλεμο -που μαίνεται ακόμη και τώρα- στην Ουκρανία να έχει ξεκινήσει εκείνη τη χρονιά, τον Φεβρουάριο, και φυσικά απότοκος αυτού του γεγονότος ήταν να κλονιστούν οι παγκόσμιες οικονομίες και φυσικά και η δική μας. Η σοβαρή και συνετή δημοσιονομική μας πολιτική είχε ως συνέπεια να έχουμε παραπάνω έσοδα και φυσικά, μέσα από τα πρόσθετα έσοδα που δημιουργήθηκαν, να έχουμε και τη δυνατότητα επιπλέον δαπανών.

Το 2022, λοιπόν, παρ’ όλες τις αντικειμενικές δυσκολίες, αλλά και την έξοδό μας από μια περίοδο πανδημίας πετύχαμε ρυθμό ανάπτυξης 5,7%, ενώ ο μέσος όρος ανάπτυξης στην Ευρωζώνη ήταν στο 3,4%.

Παρ’ όλη την πληθωριστική κρίση, τα καταφέραμε θεωρώ εξαιρετικά. Τα έκτακτα μέτρα για την αντιμετώπιση της ενεργειακής κρίσης, όπως η ενίσχυση στο ρεύμα, το Fuel Pass, το Market Pass, το Power Pass, οι επιδοτήσεις στο πετρέλαιο κίνησης για τα έτη 2022 και 2023 ανήλθαν σε 14,2 δισεκατομμύρια ευρώ. Επίσης, το 2022 επεκτείναμε τη μείωση των ασφαλιστικών εισφορών, ενώ παράλληλα μονιμοποιήθηκε και η κατάργηση της ειδικής εισφοράς αλληλεγγύης και στο δημόσιο και στους συνταξιούχους.

Μειώσαμε τον ΕΝΦΙΑ άλλο ένα 13%, με συνέπεια να φτάσει η συνολική μείωση του ΕΝΦΙΑ στο 34%, ενώ θα θυμίσω σε όλους όσοι διατείνονται ότι η Κυβέρνησή μας δεν μείωσε και άμεσους φόρους, ότι μειώσαμε τον ΦΠΑ σε πάρα πολλούς συντελεστές, κυρίως στην παραγωγή, λιπάσματα, ζωοτροφές, αγροτικά μηχανήματα, ενώ έχουμε μειώσει τον ΦΠΑ -περίπου πάνω από 400 εκατομμύρια κόστος- σε μια σειρά αγαθών. Αρχικά στις μεταφορές -χερσαίες, αεροπορικές, ακτοπλοϊκές-, επιπλέον σε γυμναστήρια, σχολές χορού και σε πολλά αγαθά δημόσιας υγείας. Όλα αυτά τα πετύχαμε χωρίς να αποκλίνουμε από τους δημοσιονομικούς μας στόχους και μάλιστα, καταφέραμε να έχουμε αντί για πρωτογενές έλλειμμα, όπως προϋπολογιζόταν στο 1,4%, μηδενικό, σύμφωνα και με την ΕΛΣΤΑΤ.

Ως προς τις επενδύσεις είναι αλήθεια ότι απέχουμε από το 22% που είναι ο μέσος όρος της Ευρωζώνης σε σχέση με το ΑΕΠ, αλλά έχουμε κάνει τολμηρά βήματα. Από το 11% έχουμε φτάσει στο 16% και η πρόβλεψή μας είναι ως το 2026 να φτάσουμε στο 18%.

Συνάδελφοι, το 2025 θα είναι μια χρονιά με υψηλότερη ανάπτυξη, με περισσότερες επενδύσεις και εξαγωγές, με χαμηλότερο χρέος, πληθωρισμό και ανεργία. Σε όλα τα μέτωπα η κατάσταση θα εξελιχθεί πολύ θετικότερα για τη χώρα μας. Όταν υπάρχουν περισσότερες επενδύσεις, εξαγωγές, σοβαρή δημοσιονομική πολιτική, που είναι το θεμέλιο για όλα αυτά, δεν μένει τίποτα άλλο παρά να στέλνουμε ένα θετικό μήνυμα στις αγορές και στους επενδυτές, και στο εσωτερικό και στο εξωτερικό, αλλά να δημιουργούμε και τις προϋποθέσεις για μια σειρά από θετικές εξελίξεις για τη χώρα μας.

Για όλους τους παραπάνω λόγους, σας καλώ να υπερψηφίσετε το συγκεκριμένο νομοσχέδιο που είναι η έγκριση του απολογισμού και του ισολογισμού του 2022.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, σας ευχαριστούμε και για τη συνέπεια στον χρόνο.

Τον λόγο έχει ο Πρόεδρος της Κοινοβουλευτικής Ομάδας Νίκη, κ. Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κυρίες και κύριοι Βουλευτές, αίφνης το τοπίο για την πατρίδα μας γίνεται δύσβατο, γεμάτο αγκάθια και στην οικονομία και στα εθνικά θέματα, μα πρωτίστως στον γεωπολιτικό της περίγυρο. Την όλη κατάσταση που επικρατεί στον κόσμο και στην Ελλάδα στα τέλη του 2024 μπορεί να περιγράψει μια φράση που είχε πει σε ένα τραγούδι ο Διονύσης Σαββόπουλος: «Πού βαδίζουμε, κύριοι». Πού βαδίζουμε στην οικονομία; Quo vadis; Τι συμβαίνει στον νέο κόσμο που ανατέλλει μετά από την επανεκλογή Τραμπ και το τέλος των ψευδαισθήσεων σας; Όλα εξελίσσονται μακριά από την αποτυχημένη στρατηγική που χάραξε η Κυβέρνηση όλα αυτά τα χρόνια.

Σήμερα καλούμαστε να κυρώσουμε τον απολογισμό του κράτους. Να βάλουμε υπογραφή ότι όλα είναι καλώς καμωμένα με την εκτέλεση του προϋπολογισμού. Είναι, όμως;

Προχθές διαβάσαμε στον Τύπο έκθεση του ΟΟΣΑ, η οποία κατατάσσει την Ελλάδα στις τρεις χειρότερες χώρες αναφορικά με το ύψος των μισθών. Κι εσείς μου κάνετε προπαγανδιστική εκστρατεία για τον μαθηματικό τύπο που θα διαμορφωθεί στο μέλλον ο κατώτατος μισθός. Έχετε καταδικάσει τον λαό μας σε φτώχεια, σε φρικτή φτώχεια, κι εσείς μιλάτε για μαθηματικούς τύπους και ρύπους.

Χθες, επίσης, στον Τύπο διαβάσαμε μια φοβερά ενδιαφέρουσα είδηση ότι από ένα λάθος, με πολλά μηδενικά που προστέθηκαν σε μια αποδοχή κληρονομιάς από τη ΔΟΥ Λαγκαδά, ο σχετικός φόρος υπολογίστηκε σε 10 δισεκατομμύρια ευρώ. Και αυτό το ποσό, παρακαλώ, προστέθηκε στα φορολογικά έσοδα της χρονιάς και με αυτό έκλεισε ο απολογισμός του 2023.

Μ’ αυτή τη μαγική εικόνα, η οποία δίνει το πάτημα σε εσάς τους ίδιους, αλλά και σε οίκους αξιολόγησης και σε φιλικά προς εσάς μέσα μαζικής ενημέρωσης, να καμαρώνετε για τα έσοδα του προϋπολογισμού. Όμως, το Ελεγκτικό Συνέδριο σάς ξεσκέπασε, αποκάλυψε το πονήρεμά σας και σας ανάγκασε να διορθώσετε, έστω και με καθυστέρηση, τα φουσκωμένα έσοδα.

Με αυτές τις αλχημείες συντάσσετε προϋπολογισμούς και κρίνετε απολογισμούς και ισολογισμούς; Δεν σας έχουμε καμμία εμπιστοσύνη. Είστε αναξιόπιστοι. Προσπαθείτε καιρό τώρα, ειδικά μετά από τις εκλογές, να μας πείσετε ότι είστε μια φιλολαϊκή Κυβέρνηση, αλλά οι τιμές του ηλεκτρικού ρεύματος αυτόν τον μήνα εκτοξεύτηκαν στο διπλάσιο. Ας στείλει -έτσι πράττει- ο κ. Μητσοτάκης μια επιστολή στη Γερμανίδα φίλη του κ. Φον ντερ Λάιεν να ζητήσει πάλι μείωση των τιμών. Ίσως και να σκιαχτούν και να τρομάξουν οι εταιρείες. Είναι κι αυτή μια στάσις. «Νιώθετε», που λέει ο ποιητής.

Ενώ το άλλο μεγαλεπήβολο κι αυτό σχέδιό σας για τα απογευματινά χειρουργεία που θα πληρώνουν οι ασφαλισμένοι, κατέρρευσε παταγωδώς. Πού να βρει ο κοσμάκης 2.000, 3.000 και 5.000 ευρώ να δώσει για να κάνει μια εγχείρηση. Αναγκαστήκατε να μαζέψετε το πρόγραμμα όπως-όπως και εξαγγείλατε τριάντα επτά χιλιάδες χειρουργεία με λεφτά του Ταμείου Ανάκαμψης. Έχετε την απαίτηση να σας πούμε τώρα και μπράβο από πάνω;

Όπως έχετε την απαίτηση να σας πούμε μπράβο και για τον οικογενειακό θεσμό, έναν θεσμό ο οποίος απέτυχε. Αν διαβάσετε τα Πρακτικά όταν το νομοθετούσατε πρόπερσι για πρώτη φορά, επί υπουργίας Πλεύρη, θα ντραπείτε γι’ αυτά που λέγατε.

Η ζοφερή εικόνα, κυρίες και κύριοι της Κυβέρνησης, συμπληρώνεται από την κατάσταση που διαμορφώνεται από τους λαθρομετανάστες. Σουρωτήρι κυριολεκτικώς έχουν γίνει τα θαλάσσια σύνορά μας στη Γαύδο. Κάθε μέρα μπαίνουν μιλιούνια κι εσείς καμαρώνετε ότι τα πάτε μια χαρά. Μια χαρά και δύο τρομάρες!

Εξίσου κακή τροπή έχει λάβει και η γεωπολιτική κατάσταση στη χώρα μας. Ποντάρατε όλα τα χαρτιά της χώρας στη νίκη της Ουκρανίας, τη σωστή πλευρά της ιστορίας, κατά πως λέγατε. Καλό είναι να μη μιλάτε για ιστορία. Εξάλλου, η ελληνική ιστορία είναι πολύ βαριά και δεν είναι για τους ώμους σας.

Εδώ έναν εθνικό ύμνο και μια έπαρση της σημαίας, της σημαίας μας, σας ζήτησε η Νίκη να γίνεται μια φορά τον μήνα στα δημοτικά σχολεία και το αρνηθήκατε.

Είστε όντως πάρα πολύ μεγάλοι πατριώτες. Στείλατε όπλα στην Ουκρανία και εξασθενήσατε την αμυντική ικανότητα της χώρας. Κάνατε εκστρατεία δημοσίων σχέσεων για τον Ζελένσκι, τη μαριονέτα της Δύσης, και ζητήσατε, παρακαλώ, την παραπομπή του Προέδρου της Ρωσίας Πούτιν στο Διεθνές Ποινικό Δικαστήριο.

Και τώρα, μετά την επικράτηση Τραμπ και τη διαφαινόμενη συνεννόησή του με τη Ρωσία, τι κάνουμε; Θα τα βρουν οι Αμερικανοί με τους Ρώσους και εμείς, χώρα ορθόδοξη, θα μείνουμε, κατά το κοινώς λεγόμενο, με τον μουτζούρη στο χέρι. Αυτά παθαίνεις, όταν σου υποδεικνύουν ποια είναι η σωστή πλευρά της ιστορίας. Ήδη, οι Αμερικανοί, όπως διαβάζουμε στον Τύπο σχεδιάζουν να προκηρύξουν εκλογές στην Ουκρανία -τόσο ανεξάρτητη χώρα είναι- ώστε να στείλουν τον Ζελένσκι στην ευχή του Θεού! Να τον ξηλώσουν, δηλαδή.

Ήδη εχθές ο Πούτιν άρχισε τα αντίποινα με τα οποία απαντά στις προσωπικές επιθέσεις που του έκανε ο Πρωθυπουργός της Ελλάδας. Ζήτησε να επιστρέψει η χώρα στη δραχμή, για να μην ταλαιπωρείται ο λαός μας. Θα τον διορθώσουμε. Αυτό που επείγει, είναι να φύγει από την εξουσία αυτή η Κυβέρνηση της πεντάρας, όχι να γυρίσουμε τώρα, σώνει και καλά, στη δραχμή. Αυτή είναι η μεγάλη προτεραιότητα και πρέπει να φύγει αυτή η Κυβέρνηση όχι μόνο γιατί έβαλε σε μεγάλο κίνδυνο τη χώρα με την πολιτική της στο ουκρανικό, αλλά γιατί σχεδιάζει ιεροκρυφίως τον μεγάλο και επώδυνο συμβιβασμό στο Αιγαίο. Θέλουν να κρυφτούν, αλλά η χαρά δεν τους αφήνει και συνωμοτούν δημοσίως. Για την Κυβέρνηση μιλάω.

Βγαίνουν στα κανάλια και μας λένε ότι το Αιγαίο δεν είναι ελληνική λίμνη. Μας προετοιμάζουν, προφανώς, γι’ αυτά που έρχονται. Μας κρύβουν τι συζητούν πίσω από τις κλειστές πόρτες και ψεύδονται διαρκώς. Τι εμπιστοσύνη μπορεί να έχουμε σε αυτούς τους ανθρώπους; Καμμία. Θα ακούσουμε τι έχουν να μας πουν, από σεβασμό στο αξίωμά τους, αλλά είμαστε πολύ καχύποπτοι.

Στην πρόσφατη συνάντηση Φιντάν - Γεραπετρίτη, ο Τούρκος Υπουργός μίλησε απροκάλυπτα για πιθανές συμφωνίες τον Ιανουάριο και για δίκαιο διαμοιρασμό στο Αιγαίο. Περί ποιων συμφωνιών πρόκειται; Η λέξη «διαμοιρασμός» σημαίνει μισά-μισά. Αυτό συμφωνήθηκε; Και γιατί ο κ. Γεραπετρίτης παρέμεινε αφωνότερος των ιχθύων και δεν απάντησε στον Τούρκο ΥΠΕΞ;

Θα σας λέμε ξανά και ξανά μια φράση η οποία ισχύει και για την προδοτική Συμφωνία των Πρεσπών. «Ό,τι κερδήθηκε με αίμα, δεν μπορεί να ξεπουληθεί με το μελάνι μιας υπογραφής». Είδατε τι έπαθε ο ΣΥΡΙΖΑ με την προδοσία των Πρεσπών. Θα έχετε χειρότερο τέλος, αν προχωρήσετε σε τέτοιες προδοτικές συμφωνίες και στο Αιγαίο.

Βλέπετε, κυρίες και κύριοι Βουλευτές, τι συμβαίνει στον τηλεοπτικό μας χάρτη στα δελτία ειδήσεων. Για να μη συζητάμε για το ρεύμα -το πανάκριβο ρεύμα- για να μη συζητάει για την ακρίβεια ο λαός, για να μη συζητάει για την λαθρομετανάστευση, για τη woke ατζέντα, για την αλλοίωση των βασικών μεγεθών του προϋπολογισμού, ταΐζουν κάθε μέρα τον λαό με άφθονο Κασσελάκη. «Πού έφαγε ο Κασσελάκης, ποια ανοησία είπε για τον Καμπανέλλη ο αγράμματος Κασσελάκης, τι έκρυψε από το πόθεν έσχες ο ατιμώρητος Κασσελάκης κ.λπ.». Ο δημόσιος βίος μας κατάντησε άρτος, θεάματα και Κασσελάκης.

Νομίζετε ότι δεν καταλαβαίνουμε ότι πίσω από αυτό το μεγάλο τσίρκο και τη σκηνοθεσία του, είστε εσείς; Απλώς, μάλλον δεν το καταλαβαίνετε ότι μέρος του τσίρκου είστε και εσείς. Με τόσες κωλοτούμπες που έχετε κάνει στον αέρα, μετά από τη νίκη του Τραμπ, και τους όρκους σας ότι εγκαταλείπετε την woke ατζέντα, μια χαρά θέση ακροβάτη μπορείτε να διεκδικήσετε σε αυτό το τσίρκο.

Τώρα θυμηθήκατε το έθνος, την οικογένεια, την πίστη. Ο λαός, όμως, δεν ξεχνά. Όσες κωλοτούμπες και να κάνετε, έμεινε βαθιά χαραγμένη στη μνήμη του η θλιβερή βραδιά που ψηφίζατε -και καμαρώνατε κιόλας- τον επαίσχυντο ψευτογάμο των ομοφυλοφίλων, τη βραδιά που λερώνατε την παράδοσή μας, τον ιερό θεσμό της οικογένειας, τη Ρωμιοσύνη. Αν θέλετε να δείξετε έμπρακτη μετάνοια, καταργήστε όλες τις παλαβομάρες της woke ατζέντα, όπως το δικαίωμα αλλαγής φύλου από την ηλικία των δεκαπέντε ετών. Σταματήστε την προπαγάνδα στην παιδεία -την πάλαι ποτέ εθνική μας παιδεία- που την καταντήσατε παιδομάζωμα.

Εμείς στη Νίκη θα είμαστε εδώ, παρόντες, για να θυμίζουμε στον λαό μας τα ανομήματά σας, να του θυμίζουμε του εμπερίστατου λαού μας, αυτό που γράφει κι ο ποιητής Ιωάννης Πολέμης στο ωραίο του ποίημα «Κρυφό Σχολειό»: «τι έχασε, τι έχει και τι του πρέπει».

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Πρόεδρε.

Τον λόγο τώρα έχει ο τελευταίος από τους ομιλητές, ο κ. Λοβέρδος Ιωάννης από τη Νέα Δημοκρατία και ακολουθεί ο κ. Τσακαλώτος.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε.

Με την ομιλία αυτή, ολοκληρώνουμε σιγά-σιγά τη συζήτηση σήμερα, για ένα σημαντικό νομοσχέδιο, μολονότι, δεν είχε το ενδιαφέρον των Βουλευτών.

Ο απολογισμός του κράτους για το έτος 2022, είναι αυτός που αποτυπώνει τη θετική πορεία της οικονομίας μας κατά τα τελευταία πέντε χρόνια που βρίσκεται στην εξουσία η Κυβέρνηση της Νέας Δημοκρατίας και του Κυριάκου Μητσοτάκη.

Κατ’ αρχάς, επειδή έτυχε να ακούσω προηγουμένως τον αγαπητό και αξιοσέβαστο Πρόεδρο της Νίκης κ. Νατσιό, μου έκανε εντύπωση μια αποστροφή που έκανε. Αναφέρθηκε σε μια δήλωση που είχε κάνει η Βουλευτής της Νέας Δημοκρατίας κ. Μπακογιάννη, ότι το Αιγαίο δεν είναι ελληνική λίμνη. Είναι ελληνική λίμνη το Αιγαίο, κύριε Νατσιέ; Δεν υπάρχουν διεθνή ύδατα στο Αιγαίο; Τα ρωσικά πλοία που περνάνε μέσα από το Αιγαίο παραβιάζουν τα κυριαρχικά δικαιώματα της Ελλάδας, παραβιάζουν την εθνική κυριαρχία της Ελλάδας; Η Ρωσία παραβιάζει την εθνική κυριαρχία της Ελλάδας;

Όταν λέμε ορισμένα πράγματα, να βουτάμε πριν τη γλώσσα μας στο μυαλό και να σκεφτόμαστε. Υπάρχουν διεθνή ύδατα, σύμφωνα με το Διεθνές Δίκαιο στο Αιγαίο. Άρα, δεν είναι κλειστή λίμνη. Άρα, δεν είναι λίμνη της Ελλάδας. Υπάρχουν χωρικά ύδατα της Τουρκίας. Η Τουρκία έχει χωρικά ύδατα στα παράλια της Μικράς Ασίας και η μόνη διαφορά που έχουμε εμείς με την Τουρκία, είναι η χάραξη της υφαλοκρηπίδας. Καμμία άλλη διαφωνία.

Επιτέλους, πρέπει να μάθουμε ορισμένα στοιχειώδη πράγματα. Δυστυχώς, στα εθνικά ζητήματα υπάρχει μεγάλη αυθαιρεσία και μεγάλη επιπολαιότητα και λέει ο καθένας ό,τι του κατέβει στο κεφάλι. Όπως το ίδιο λέμε και στα οικονομικά, γιατί, δυστυχώς, δεν έχουμε οικονομική παιδεία. Λένε κάποιοι «πηγαίνει καλά η οικονομία, τότε δώστε χρήματα στον κόσμο. Έχετε μεγάλο πρωτογενές πλεόνασμα, μοιράστε χρήμα».

Θέλω να πω, επειδή είμαι δημοσιογράφος από το 1985 και παρακολουθώ την οικονομική κατάσταση του τόπου απ’ όταν ήμουν δεκατεσσάρων χρονών -πριν γίνει η Μεταπολίτευση, θυμάμαι τον εαυτό μου να πολιτικοποιούμαι- το εξής:

Δεν υπήρξε περίοδος στην Ελλάδα που να μην υπάρχει -αυτό συμβαίνει σε όλες τις χώρες- απαίτηση για περισσότερα χρήματα στον κόσμο. Οι κυβερνήσεις, σε όλη αυτή την περίοδο της Μεταπολίτευσης, έκαναν αυτό το οποίο πίεζε ο ελληνικός λαός, «δώσε και σε μένα, μπάρμπα!». Η κατάστασή της ξέφυγε μετά το 1981. Επί όλων των κυβερνήσεων μιλάω, δεν μιλάω μόνο για τις κυβερνήσεις του Ανδρέα Παπανδρέου, για να είμαι ειλικρινής. Διορισμοί στο δημόσιο, αυξήσεις στις συντάξεις.

Και όταν ήρθε η ώρα να πάρουμε μερικές κρίσιμες αποφάσεις για το μέλλον του συστήματος, όλος ο κόσμος ήταν στα κάγκελα, όπως το 2001 που έγινε ο περίφημος νόμος Γιαννίτση, ο οποίος θα διέσωζε εκείνη την περίοδο το συνταξιοδοτικό, αλλά επειδή είχε περικοπές μέσα, δεν τις δέχτηκε ούτε το κυβερνόν τότε κόμμα, το ΠΑΣΟΚ, ούτε η Νέα Δημοκρατία ούτε κανένα κόμμα. Το 2001, εξαιτίας του νόμου Γιαννίτση, έγινε το μεγαλύτερο συλλαλητήριο στην ιστορία της Ελλάδας.

Βλέπετε είχαμε γαλουχηθεί στη νοοτροπία του «Τσοβόλα δώσ’ τα όλα». Και όταν ο Γιαννίτσης με την επιτροπή, που είχε φτιάξει, προειδοποιούσαν ότι σε δέκα χρόνια δεν θα μπορεί να χρηματοδοτηθεί το συνταξιοδοτικό, κανείς δεν έδινε σημασία. Από το 2001 που κατέρρευσε ο νόμος Γιαννίτση μέχρι το 2010 που η χώρα οδηγήθηκε στη χρεοκοπία, το κόστος για τον ελληνικό προϋπολογισμό ήταν 220 δισεκατομμύρια ευρώ για το συνταξιοδοτικό, όταν το συνολικό δημόσιο χρέος ήταν κάτι πάνω από 300.

Τα λέω αυτά για να καταλάβουμε πώς ο λαϊκισμός και η ευκολία με την οποία λέμε κουβέντες, ειδικά αν είμαστε στην Αντιπολίτευση, μπορεί να μας οδηγήσει σε λάθος επιλογές, σε λάθος συμπεριφορές και τελικά, στην ίδια την καταστροφή της χώρας. Γιατί ακόμη και σήμερα δεν έχουμε συνειδητοποιήσει -και τρομάζω όταν βλέπω ότι και Βουλευτές δεν το έχουν συνειδητοποιήσει- ότι η Ελλάδα πέρασε, επί μια δεκαπενταετία, από μια χρεοκοπία. Πτώχευσε η Ελλάδα. Εάν δεν υπήρχαν τα πακέτα αυτά που ερχόντουσαν με τα κακά μνημόνια χωρίς αμφιβολία από την Ευρωπαϊκή Ένωση, η Ελλάδα δεν θα είχε να πληρώσει όχι μισθούς και συντάξεις, αλλά δεν θα είχαμε να φάμε. Αυτό το έχουμε ξεχάσει.

Γι’ αυτό και το 2015 μετά από εκείνο το φοβερό και τρομερό, κατάπτυστο δημοψήφισμα που είχε οργανώσει η κυβέρνηση του ΣΥΡΙΖΑ, αναγκάστηκε να κάνει στροφή 180 μοιρών και να γυρίσει πίσω και να πει ότι δεν το αναγνωρίζω. Γιατί κατάλαβε τότε ακόμα και ο Αλέξης Τσίπρας την κατάρρευση της χώρας. Αυτά σαν να μην υπάρχουν, σαν να τα έχουμε ξεχάσει.

Λέμε εμείς ως Κυβέρνηση -και πράγματι καλά το λέμε- ότι η οικονομία πάει καλά, πάει καλύτερα. Σαφώς και πάει καλύτερα από ότι πήγαινε μέχρι το 2019. Και το αποδεικνύουν όλα τα στοιχεία. Δεν είναι δικά μας, είναι των διεθνών οίκων, είναι των διεθνών μέσων ενημέρωσης, είναι της ΕΛΣΤΑΤ, είναι της EUROSTAT. Όλα τα στοιχεία το δείχνουν. Υπάρχει ακρίβεια; Υπάρχει. Υπάρχει πρόβλημα σε πάρα πολλά νοικοκυριά χωρίς καμμία αμφιβολία. Δεν πάμε τέλεια, όμως. Δεν είναι μια χώρα η οποία ξύπνησε μετά από μια χρεοκοπία και βρίσκεται στον παράδεισο, όπου υπάρχει άφθονο χρήμα και μπορούμε να κάνουμε ό,τι μας αρέσει. Αντίθετα η κατάσταση, ειδικά τα τελευταία χρόνια μετά από την πανδημία, μετά από τον πόλεμο στην Ουκρανία, μετά και το μεσανατολικό, μετά από τις αναταράξεις που υπάρχουν σε ευρωπαϊκό και όχι μόνο επίπεδο και πολιτικό -είδατε κατέρρευσε η κυβέρνηση στη Γερμανία, δεν ξέρουμε τι θα συμβεί στη Γερμανία, δεν ξέρουμε τι θα συμβεί στη Γαλλία όταν φύγει ο Μακρόν- δείχνει μια μεγάλη αναστάτωση.

Και η Ελλάδα έχει ακόμη αχίλλειο πτέρνα και αυτή είναι το δημόσιο χρέος και το δημόσιο χρέος η Ελλάδα προσπαθεί να το αντιμετωπίσει. Και αυτό το εθνικό, δημόσιο χρέος είναι το μείζον πρόβλημα που υπάρχει στην Ελλάδα σήμερα. Γι’ αυτό και όταν λέμε πρωτογενές πλεόνασμα, φέρνουμε το πρωτογενές πλεόνασμα για να εξυπηρετήσουμε το δημόσιο χρέος, ώστε να μη χρειαστεί σε μια μεγάλη νέα παγκόσμια κρίση η Ελλάδα να βρεθεί σε δύσκολη θέση. Ας καταλάβουμε μερικές στοιχειώδεις οικονομικές έννοιες. Γιατί ειδικά σε αυτή την Αίθουσα και όταν μιλάμε από αυτό εδώ το Βήμα που έχει φιλοξενήσει από τον Ελευθέριο Βενιζέλο μέχρι τον Κωνσταντίνο Καραμανλή όλες τις μεγάλες φυσιογνωμίες της χώρας, πρέπει να είμαστε υπεύθυνοι και να μην λαϊκίζουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Έχει ζητήσει τον λόγο ο Πρόεδρος της Κοινοβουλευτικής Ομάδας της Νίκης.

Ορίστε, κύριε Πρόεδρε, έχετε τον λόγο για δύο λεπτά.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Θέλω να πω στον κ. Λοβέρδο, ο οποίος μέμφεται αυτά που είπα, να μου πει τι εννοούσε εν πρώτοις ο κ. Φιντάν και παρέμεινε, κύριε Λοβέρδε, άφωνος και απαθής ο κ. Γεραπετρίτης, όταν χρησιμοποιούσε πληθυντικό αριθμό και έλεγε για πιθανές συμφωνίες. Γράμματα ξέρετε, είστε δημοσιογράφος. Τι σημαίνει η λέξη «διαμοιρασμός»; Να μοιραστεί το Αιγαίο στη μέση. Το Αιγαίο, αγαπητέ μου, έχει χιλιάδες ελληνικά νησιά, εάν εφαρμοστεί το Διεθνές Δίκαιο για την ΑΟΖ, πλέον του 90% θα είναι ελληνική θάλασσα.

Και μη λέτε τι θα κάνετε. Μην επιδίδεστε σε ψευτολεονταρισμούς, γιατί μετά από τη νίκη του Τραμπ έχετε να κάνετε πολλές κυβιστήσεις, να μη χρησιμοποιήσω την άλλη λέξη. Ήδη προαναγγέλθηκε ή μάλλον φαίνεται από τις συζητήσεις που γίνονται -να χρησιμοποιήσω το ίδιο επίρρημα που είπα και πριν- ιεροκρυφίως ότι τα έχετε συμφωνήσει για το Αιγαίο και θέλετε να μοιράσετε την ελληνική θάλασσα. Προφανώς και εσείς είστε οπαδοί του δόγματος που ακούστηκε κάποτε από τον κ. Τσίπρα ότι το Αιγαίο δεν έχει σύνορα. Σας πληροφορώ ότι έχει σύνορα και είναι χαραγμένα με το αίμα των μεγάλων ναυμάχων του ΄21 του Κανάρη και του Μιαούλη, είναι χαραγμένα με το αίμα και τους αγώνες του Πολεμικού μας Ναυτικού κατά τους Βαλκανικούς Πολέμους του 1912-1913.

Αν με ρωτήσετε προσωπικά, ναι το Αιγαίο είναι ελληνική λίμνη. Εσείς μιλάτε για αβλαβή διέλευση. Αυτό προβλέπεται από τις διεθνείς συνθήκες.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο Κοινοβουλευτικός Εκπρόσωπος της Νέας Αριστεράς κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Δεν ξέρω κύριε Υπουργέ αν θυμάστε τι είχε πει ο Όσκαρ Ουάιλντ για τους γάμους. Είχε πει ότι αν ο πρώτος γάμος είναι ο θρίαμβος της φαντασίας πάνω στη νοημοσύνη, ο δεύτερος γάμος είναι ο θρίαμβος της ελπίδας πάνω στην εμπειρία.

Και το σκέφτηκα αυτό σε σχέση με τις αμερικανικές εκλογές που έχασε η Χάρις όπως είχε χάσει η Κλίντον. Και θα ήθελα να σας ρωτήσω αν έχετε άποψη στο γιατί έχασαν. Γιατί η Χάρις μαζί με τον Μπάιντεν είχαν πάνω-κάτω το ίδιο αφήγημα που έχετε εσείς, ότι η ανάπτυξη υπάρχει, ότι οι μισθοί πάνε καλά, ότι η ανεργία μειώνεται, ότι είναι το οικονομικό ζήτημα και παρ’ όλα αυτά έχασε. Και είναι και μια προειδοποίηση για σας -αν κοιτάτε και τις δημοσκοπήσεις- γιατί έχασε η Χάρις.

Κατά την άποψή μου έχασε και για βραχυπρόθεσμους και για μακροπρόθεσμους λόγους. Βραχυπρόθεσμα γιατί δεν έλεγξε τον πληθωρισμό και ο κόσμος αισθανόταν ότι δεν τα βγάζει πέρα, αλλά μακροπρόθεσμα γιατί έχει χάσει το νήμα της προόδου, δηλαδή έχει χάσει αυτή την ελπίδα ότι όσο και δύσκολα να είναι τα πράγματα τώρα, δεν θα είναι καλύτερα για τα παιδιά μας, που ήταν στο παρελθόν μια ελπίδα σε προηγούμενες υφέσεις, σε προηγούμενους μεγάλους πληθωρισμούς.

Λέγεται -το είπε και ο κ. Νατσιός, που έπρεπε να του πω ότι όταν αυτός λέει woke culture, εμείς αυτό που εννοούμε είναι η ευγένεια στον άλλον, δεν είναι τίποτα άλλο το woke culture, και τώρα θέλω να με παρακολουθήσετε εσείς, κύριε Κουκουλόπουλε- ότι έχασε η Χάρις γιατί έδωσε πολύ μεγάλη έμφαση στα δικαιώματα, στο woke culture και γι’ αυτό έχασε. Δεν έχασε γι’ αυτό. Ήταν επιλογή των δημοκρατικών. Από την εποχή τουλάχιστον του Κλίντον οι δημοκρατικοί έκαναν μια επιλογή. Αντί να βασίζονται σε αυτούς που απαξιωτικά αναφέρουν ως «παλιά εργατική τάξη», επέλεξαν τους πιο μορφωμένους, τους πιο εξειδικευμένους, τους πιο επαγγελματίες. Ήταν μια ταξική επιλογή, μια ταξική επιλογή να πάμε προς το κέντρο. Γι’ αυτό έχασε και έχασε την εργατική τάξη και κέρδισε ο Τραμπ.

Άρα, για τη σοσιαλδημοκρατία μπαίνει ένα μεγάλο ζήτημα, ποιες κοινωνικές αναφορές έχετε. Και όταν ακούω τον κ. Ανδρουλάκη που μιλάει για την αμφίπλευρη διεύρυνση, ανησυχώ. Ανησυχώ ότι όπως δεν έχει μάθει ο κ. Πετραλιάς και η Κυβέρνησή του τα μαθήματα από αυτές τις εκλογές, δεν το έχετε μάθει ούτε και εσείς τι είναι το μάθημα για την Κεντροαριστερά.

Λέγεται -και το λένε πολλοί- ότι όλες οι κυβερνήσεις χάνουν. Δηλαδή είτε είναι Κεντροαριστερά, είτε είναι Κεντροδεξιά ζορίζονται στις εκλογές. Ναι, αλλά γιατί; Γιατί προωθούν παρόμοιες πολιτικές, πολιτικές του κέντρου που δεν αλλάζουν ούτε αυτό που είπα, το βραχυπρόθεσμο, δηλαδή ο κόσμος να αισθανθεί ότι μπορεί να τα βγάλει πέρα, ούτε το μακροπρόθεσμο ότι έχει χαθεί αυτό το νήμα της προόδου και άρα μπορούμε να πάμε καλύτερα.

Ο προϋπολογισμός του 2022 ανταποκρίνεται σε μια χώρα που χρεοκόπησε, έχασε 25% του εισοδήματός της; Ήταν στο 90% του μέσου όρου της Ευρωπαϊκής Ένωσης όσον αφορά το κατά κεφαλήν εισόδημα και τώρα είναι 60%. Είναι προφανές ότι δεν το κάνει.

Τα στοιχεία του 2022 τα είπε η κ. Πέρκα, η εισηγήτριά μας, οπότε δεν είναι ανάγκη να τα ξαναπώ εγώ. Το 2022 έχει τα μόνιμα χαρακτηριστικά, δηλαδή έχει το χαρακτηριστικό ότι η ανισότητα αυξήθηκε αντί να μειωθεί και στον δείκτη Gini, αλλά και στη σχέση του τι έχουν στο χαμηλότερο 20% του εισοδήματος με το υψηλότερο 20%, έχει την ίδια απόκλιση στις επενδύσεις, δεν είχε ιδιαίτερη αύξηση στην υγεία και στην παιδεία -θα έρθω σε αυτό- οι επενδύσεις πάλι είχαν απόκλιση από τον στόχο, όχι όσο την προηγούμενη χρονιά, αλλά και στο 2022 είχαν απόκλιση.

Και έχουν απόκλιση σε μια χώρα που τώρα έχει το 14% στον ακαθάριστο σχηματισμό παγίου κεφαλαίου και ο Ντράγκι λέει ότι η Ευρώπη είναι στο 22% και πρέπει να πάει στο 27%. Η Ελλάδα είναι στο 14%, δηλαδή για να φτάσει στον στόχο του Ντράγκι πρέπει να διπλασιαστούν. Φαντάζομαι –δεν ξέρω αν ο κ. Πετραλιάς συμφωνεί σε αυτό- σε μια χώρα που είναι αδύναμη, σαν την Ελλάδα, θα περίμενε κανείς να έχει παραπάνω από τον μέσο όρο, όχι το μισό του στόχου του Ντράγκι.

Άρα είναι ένας προϋπολογισμός του 2022 με αυτά τα προβλήματα που έχει που μπορεί να αλλάξει αυτά τα δεδομένα; Κατά την άποψή μας, όχι. Και το αφήγημα χειροτερεύει. Αν με ρωτάγατε από όλες τις χώρες που ξέρω, Ηνωμένες Πολιτείες, Βρετανία, Ευρώπη ποια είναι η πιο νεοφιλελεύθερη κυβέρνηση, ποια έχει τη λιγότερη αναθεώρηση του νεοφιλελευθερισμού, είναι η δική σας, κύριε Πετραλιά. Διαβάστε τα κείμενα είτε των ρεπουμπλικάνων είτε των δημοκρατικών στις Ηνωμένες Πολιτείες και θα δείτε ότι κάνουν πολλά βήματα υπέρ του κράτους, υπέρ της αποπαγκοσμιοποίησης. Δηλαδή έχουν κάτι καταλάβει με τον δεξιό τρόπο, όχι αυτόν που θα συμφωνούσα εγώ και άλλες προοδευτικές δυνάμεις, αλλά το κάνουν. Εσείς δεν θέλετε.

Πώς φαίνεται αυτό; Φαίνεται με τη φορολογία. Δηλαδή το αφήγημα ακόμα είναι ότι όσο πάμε καλά θα μπορούμε να μειώσουμε τους φόρους. Ο αντίλογος δεν είναι ότι, αν έχεις δημοσιονομικό χώρο, δεν πρέπει να αλλάξεις και τη φορολογία, να ελαφρύνεις κάποιους, να επιβαρύνεις κάποιους, αλλά ο χώρος πρέπει να μοιραστεί ανάμεσα σε φορομειώσεις και δαπάνες. Εκτός αν θεωρείτε ότι τα νοσοκομεία και τα παιδιά δεν χρειάζονται χρήματα.

Να σας πω κάτι που νομίζω είναι κυρίαρχη διαφορά ανάμεσά μας στο πώς βλέπουμε τις δαπάνες του κράτους. Στην εποχή της λιτότητας η βασική στρατηγική είναι ότι μειώνουμε τους φόρους για να υπάρχουν επενδύσεις. Πάει αυτό το επιχείρημα, σας το έχω αναλύσει πάρα πολλές φορές. Στο σύγχρονο καπιταλισμό αυτό που έχει αλλάξει τα τελευταία είκοσι χρόνια είναι ότι τα κέρδη δεν μετατρέπονται σε παραγωγικές επενδύσεις, βασικό στοιχείο γιατί έχει αλλάξει ο καπιταλισμός τα τελευταία είκοσι - τριάντα χρόνια. Δεν ήταν έτσι τη δεκαετία του 1950, 1960 και 1970. Τότε το αφήγημα σας ότι, αν μειώσουμε τους φόρους και έχουν περισσότερα κέρδη οι επιχειρήσεις θα επενδύσουν, κάπως έστεκε. Τώρα δεν στέκει ούτε στην Ευρώπη ούτε στις Ηνωμένες Πολιτείες. Άρα το αφήγημα παραμένει το ίδιο. Και από τη μεριά των δαπανών, για να μη χρεοκοπήσουμε –πώς το είπε ο κ. Λοβέρδος πριν;- πρέπει να είμαστε φειδωλοί.

Έχετε σκεφτεί όμως το επιχείρημα που γίνεται όλο και πιο έντονο στην οικονομική βιβλιογραφία για τις ψεύτικες οικονομίες; Δηλαδή όταν δεν δαπανάς στην υγεία και περιορίζεις την αύξηση, τι κάνεις μακροπρόθεσμα; Σπρώχνεις δαπάνες περισσότερο. Αν δεν δαπανήσεις στην πρωτοβάθμια υγεία και στην πρόληψη στην υγεία, νομίζετε ότι σώζετε χρήματα και άρα μπορεί να πείτε ότι έχουμε μια χαρά σταθερή οικονομία; Όχι, γιατί ο κόσμος αρρωσταίνει περισσότερο, πηγαίνει στα νοσοκομεία και μετά αυξάνονται οι ανάγκες στις δαπάνες.

Όταν από το Ταμείο Ανάκαμψης δεν κάνετε τα αντιπλημμυρικά έργα, δεν ξοδεύετε τώρα, νομίζετε ότι αυτό δεν σημαίνει τίποτα για τους επόμενους προϋπολογισμούς; Σημαίνει ότι θα γίνουν οι καταστροφές και θα τις αποζημιώσετε εκ των υστέρων. Μήπως είναι καλύτερο να ξοδέψουμε τώρα, εκ των προτέρων, και άρα να βοηθήσουμε και τους μελλοντικούς προϋπολογισμούς, αντί να έχουμε αυτό, ότι πρέπει να είμαστε περιοριστικοί και μετά απλώς να πηγαίνουμε τις δαπάνες πιο πίσω;

Τελειώνω, κύριε Πρόεδρε, όπως άρχισα, με το εξής: Το δικό σας το αφήγημα είναι ότι έχουμε ανάπτυξη, αυτό είναι. Σας λέμε ότι αυτή η ανάπτυξη δεν μπορεί να αντιμετωπίσει με αυτό το παραγωγικό μοντέλο -δεν ανέπτυξα τα επιχειρήματα που έχουμε για το παραγωγικό μοντέλο- που δεν αλλάζει τη βασική δομή της οικονομίας. Άρα η δική σας η σταθερότητα ουσιαστικά είναι στασιμότητα. Και η στασιμότητα είναι που δημιουργεί την πολιτική ανασφάλεια, το πολιτικό πρόβλημα. Δηλαδή η στασιμότητα είναι που δημιουργεί το Τραμπ. Η στασιμότητα ήταν που δημιούργησε το Brexit. Η στασιμότητα είναι που δημιουργεί το AfD, γιατί έπεσε η γερμανική κυβέρνηση και θα γίνουν εκλογές τον Φλεβάρη, γιατί πήγε καλά η ακροδεξιά στην Ευρώπη.

Άρα πρέπει να γίνει μια συζήτηση στην ελληνική κοινωνία για το ποιο μοντέλο ανάπτυξης και ποια μακροοικονομική πολιτική -και εδώ μιλάμε για τη μακροοικονομική πολιτική- μπορεί να αντιμετωπίσει και το βραχυπρόθεσμο πρόβλημα, που ο κόσμος αισθάνεται ότι λόγω πληθωρισμού δεν τα βγάζει πέρα, αλλά και το μακροπρόθεσμο σχέδιο, που θα αντιμετωπίσει όλα αυτά που σας είπε όλη η Αντιπολίτευση, ότι έχουμε το χειρότερο κατά κεφαλήν εισόδημα στην Ευρώπη, σχεδόν το χειρότερο, ότι οι μισθοί δεν έχουν αυξηθεί, ότι η ανισότητα αυξάνεται. Αν δεν το αντιμετωπίσουμε αυτό, θα έχουμε πολιτική αστάθεια στο μέλλον.

Και ένα τελευταίο, επειδή, όπως ξέρετε, με καίει το θέμα της κλιματικής κρίσης και θεωρώ ότι, αν δεν το αντιμετωπίσουμε θα έχουμε τεράστιες εξελίξεις τα επόμενα χρόνια, αν δεν μειώσουμε τις ανισότητες, δεν θα πείσουμε τον κόσμο να κάνει κάτι για την πράσινη ανάπτυξη. Γιατί ο κόσμος θα θεωρεί ότι κάποιες ελίτ θέλουν να είναι πράσινες σε βάρος αυτών, ότι αυτοί θα πρέπει να πληρώσουν τη μετάβαση.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει ο κ. Μάντζος από το ΠΑΣΟΚ.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η συζήτηση για τα δημόσια οικονομικά δεν είναι μια διαχειριστική συζήτηση. Είναι μια βαθιά πολιτική συζήτηση και εμπεριέχει στοιχεία τα οποία δεν είναι αμιγώς δημοσιονομικά, μακροοικονομικά, αλλά και στοιχεία ιστορικά.

Διότι συζητάμε για την κατάσταση μιας οικονομίας που προσιδιάζει δυστυχώς σε μεταπολεμική οικονομία, μετά από τις τόσες πολλές κρίσεις, την δημοσιονομική, οικονομική, πολιτική, θεσμική και την πανδημική, υγειονομική αλλά και την ενεργειακή, την κρίση ακρίβειας, τις κρίσεις που ακόμα διαρκούν, αυτή τη μόνιμη κατάσταση των πολλαπλών και ανακυκλούμενων κρίσεων. Και η ιστορία σε αυτή ακριβώς την κομβική στιγμή για την πατρίδα μας έχει αξία κυρίως ως δίδαγμα.

Είπε ο ειδικός αγορητής μας, ο Πάρις Κουκουλόπουλος, ότι αυτή η συζήτηση ευνοεί τελικά την αλήθεια, ευνοεί και το ΠΑΣΟΚ πολιτικά, όχι ως δικαίωση. Το ΠΑΣΟΚ δεν είναι ένα κόμμα το οποίο έχει σύνδρομα ιστορικής δικαίωσης. Άλλωστε, είναι το μόνο κόμμα το οποίο είπε τελικώς την αλήθεια και για την πραγματική κατάσταση του κράτους, όταν ανέλαβε την εξουσία το 2009, και για τις δύσκολες και οδυνηρές αποφάσεις για το λαό μας, τον συλλογικό πόνο των πολιτών, για τις ευθύνες του πολιτικού συστήματος, ακόμα και τις δικές του και κυρίως για τις δικές του. Έκανε βαθιά αυτοκριτική σε βαθμό αυτομαστιγώματος αναλαμβάνοντας και όλο το πολιτικό και κοινωνικό κόστος. Είπε την αλήθεια και ας μην του αναγνωρίστηκε αυτό στον χρόνο που έπρεπε, όταν όλοι τότε με τη Νέα Δημοκρατία στην πρωτοπορία ανακυκλώναν τους εθνικούς μύθους.

Είναι το ΠΑΣΟΚ με την κυβέρνηση Παπανδρέου, που ήρθε κατά μέτωπο με την κρίση, με μια οικονομία ανοχύρωτη, με ένα κράτος το οποίο δεν κινδύνευε απλώς, είχε ήδη αλωθεί και η χώρα πτώχευσε ως αποτέλεσμα μιας καταστροφικής, απρονόητης, ασύνετης δημοσιονομικής πολιτικής από την κυβέρνηση Νέας Δημοκρατίας 2004-2009, το τρομακτικό δίδυμο έλλειμμα το δημοσιονομικό και το εμπορικό, ανταγωνιστικότητας.

Όλα αυτά δεν είναι αντικείμενο οικονομικής ή πολιτικής διαπάλης. Οφείλει όλο αυτό το συλλογικό τραύμα όχι στο υποσυνείδητο ή το ασυνείδητο αλλά στο συνειδητό του πολιτικού συστήματος να αποτελέσει τελικά αντικείμενο και πεδίο αυτογνωσίας, αυτοκριτικής, αυτοσυνείδησης και εν τέλει απόφασης συλλογικής ότι όλα αυτά δεν θα επαναληφθούν, ότι δεν θα επαναληφθεί η κατάσταση της εξαναγκασθείσας εσωτερικής υποτίμησης, δεν θα επαναληφθεί το καθεστώς της τυφλής λιτότητας που επιβλήθηκε από τους πιστωτές, από τα μνημόνια, χωρίς κανένα κοινωνικό ή αναπτυξιακό πρόσημο σε αυτές τις άδικες τελικά και αδιέξοδες πολιτικές, για να μη βρεθεί ξανά αυτός εδώ ο λαός στην κατάσταση των οδυνηρών θυσιών, η οικονομία αυτής εδώ της χώρας σε καθήλωση, η νέα γενιά αυτού του τόπου σε απόλυτο αδιέξοδο, οι παραγωγικές μας δυνάμεις καταδικασμένες στην ύφεση.

Γι’ αυτό και έχει πολύ μεγάλη αξία ή και αντίστροφα μεγαλύτερη απαξία το τι λέμε στον δημόσιο διάλογο δεκαπέντε χρόνια μετά τη μεγάλη κρίση, όταν, για παράδειγμα, ο σημερινός Υπουργός Υγείας διατελέσας Υπουργός Εργασίας και Υπουργός Αναπτύξεως, ο κ. Γεωργιάδης επιχαίρει από το έδρανο το υπουργικό προχθές για την αύξηση των τιμών των ακινήτων και λέει ότι αυτό είναι καλή εξέλιξη για την πατρίδα μας και όταν ταυτόχρονα λέει ότι οι οικονομικοί δείκτες των διεθνών οργανισμών δεν στέκουν και δεν λένε την αλήθεια, επειδή στο τριήμερο της 28ης Οκτωβρίου δεν έβρισκε κανείς να μείνει «ούτε σε κοτέτσι» και άρα οι Έλληνες έχουν «μαύρα λεφτά».

Αυτά θυμίζουν όσα έλεγαν οι άσπονδοι φίλοι από την Ευρώπη το 2010, ότι «οι Έλληνες έχουν “λίπος” και έχουν να κάψουν», «μη τους λυπάστε τους τεμπέληδες Έλληνες». Η αλήθεια είναι πολύ διαφορετική, γιατί ούτε τεμπέληδες είναι οι Έλληνες, που δουλεύουν πολύ περισσότερο από πολλούς Ευρωπαίους, για πολύ λιγότερα χρήματα από όλους τους Ευρωπαίους ή σχεδόν όλους, για να είμαστε δίκαιοι. Είμαστε δεύτεροι σε αγοραστική δύναμη πίσω από τους φίλους Βούλγαρους. Οι μισθοί σε πραγματική αγοραστική δύναμη υπολείπονται των προμνημονιακών ετών-αυτή είναι η αλήθεια- και το κόστος ζωής την ίδια ώρα υπερβαίνει τα ίδια αυτά χρόνια και επιμένει ως ένα πολυσχιδές κοινωνικό πρόβλημα. Και δεν είναι μόνο στα ακίνητα, στα οποία επιμένουμε ότι χρειάζεται μια στεγαστική πολιτική ολοκληρωμένη, δομημένη, που θα αξιοποιεί τους εθνικούς και τους ενωσιακούς πόρους για ένα σύστημα κοινωνικής κατοικίας στα ευρωπαϊκά πρότυπα που θα ρυθμίζει αποτελεσματικά τη βραχυχρόνια μίσθωση, που θα αναστέλλει, θα παγώνει, θα καταργεί τη golden visa, που από φάρμακο στην οικοδομική δραστηριότητα κάποτε έγινε φαρμάκι για την ελληνική οικονομία.

Η αλήθεια είναι ότι, πέρα από τα ακίνητα, ακόμα και ένα αμιγώς δημοσιονομικό μέγεθος, όπως είναι η φορολογία, έχει καθοριστική συμβολή στο κόστος ζωής. Η κλίμακα φορολόγησης των μισθωτών και των συνταξιούχων είναι πέρα ως πέρα άδικη. Δεν παρακολουθεί ούτε στοιχειωδώς την εξέλιξη του πληθωρισμού, τις πληθωριστικές πιέσεις, τον πληθωρισμό της ακρίβειας, τον πληθωρισμό των τροφίμων, αλλά και τον πληθωρισμό τον γενικό. Δεν έχει καμμία τιμαριθμική λογική και εξέλιξη.

Και μιλάει η Κυβέρνηση για μειώσεις φόρων τόσα χρόνια τώρα, αλλά δεν μας λέει για ποιους. Εκτός αν οι μειώσεις είναι τελικά αυτές που λέμε κι εμείς, οι μειώσεις του συμπληρωματικού ΕΝΦΙΑ για τις μεγάλες ακίνητες περιουσίες, που έγινε όντως το 2022 όπως είπε ο Πάρις Κουκουλόπουλος σωστά, ή οι φοροαπαλλαγές στις γονικές παροχές μεγάλων ακινήτων ιδιοκτησιών. Εκτός αν θεωρούμε εδώ όλοι ότι είναι λαϊκό, πράγματι, αίτημα, που έπρεπε να ικανοποιηθεί, το να μπορεί κανείς να μην πληρώνει φόρο, για να δώσει στα παιδιά του ή να δωρίσει περιουσία 800.000 ευρώ.

Και την ίδια ώρα, σύμφωνα με τα στατιστικά της Ευρωπαϊκής Επιτροπής για το 2022, που είναι το έτος βάσης της σημερινής συζήτησης, είχαμε την εικοστή δεύτερη χαμηλότερη φορολογία επιχειρήσεων ως ποσοστό του ΑΕΠ ανάμεσα στις είκοσι επτά χώρες της Ευρωπαϊκής Ένωσης, το δεύτερο χαμηλότερο συντελεστή φορολογίας μερισμάτων στην Ευρωπαϊκή Ένωση και την προνομιακή φορολόγηση stock options και bonus.

Βέβαια, ήρθε ο Υπουργός Οικονομικών να μας πει ότι «εντάξει, υπάρχει, όμως, και η φοροαποφυγή και η φοροδιαφυγή, που επιτέλους την πιάνουμε, και ο περιορισμός της θα επιστρέψει σημαντικά έσοδα τα επόμενα χρόνια και θα μας επιτρέψει να μειώσουμε τους άμεσους φόρους». Και μάλιστα, πάλι ακούμε για μείωση άμεσων φόρων μελλοντικά, την ώρα που οι έμμεσοι φόροι καλά κρατούν. Τι έχει γίνει τόσα χρόνια για τη μείωση της φοροαποφυγής και της φοροδιαφυγής, για τον εντοπισμό της μαύρης συναλλαγής στη ρίζα της; Τίποτα ή έστω τίποτα στην ώρα του. Διότι ακόμη και η χρήση του πλαστικού χρήματος ήρθε ως αποτέλεσμα του κορωνοϊού όχι της κυβερνητικής πολιτικής. Και μία κυβερνητική πολιτική που έπρεπε να έχει εφαρμοστεί, η διασύνδεση των POS με τις ταμειακές μηχανές, καθυστέρησε αφάνταστα πολύ.

Επίσης, οι έλεγχοι εξακολούθησαν επί πολλά χρόνια να είναι αναιμικοί στην αγορά. Οι δε μεγάλοι πρωταγωνιστές της οικονομίας και της παραοικονομίας, οι μεγάλες μαύρες αδήλωτες συναλλαγές περνούν κάτω από την «απόχη» που έβαλε μέσα στα «νερά» της φοροδιαφυγής δήθεν το Υπουργείο Οικονομικών, μια μικρή «απόχη» για τα μικρά «ψάρια». Περνούν από κάτω οι «καρχαρίες» της φοροαποφυγής και λένε και ευχαριστώ στο τεκμήριο, γιατί τους επιτρέπει να κάνουν αυτοπεραίωση, να τελειώσουν τους λογαριασμούς τους με τη φορολογική διοίκηση και να την αφήσουν ανενόχλητη να ψάξει τα μικρά «ψαράκια». Αυτό συμβαίνει στη φορολογική διοίκηση σήμερα.

Τι περιμένει η Κυβέρνηση και η πολιτεία μας και κατ’ επέκταση όλοι εμείς να πετύχουμε μέσα από αυτό το αναχρονιστικό, αναποτελεσματικό, αντισυνταγματικό τεκμήριο για τους ελεύθερους επαγγελματίες και τις μικρομεσαίες επιχειρήσεις; Συνολικά, η φορολογία -το έχουμε πει πολλές φορές, δεν χρησιμοποιείται με μια δίκαιη πολιτική φιλοσοφία- δεν είναι, όπως λέμε εμείς, μέσο για την κυκλοφορία του πλούτου, την αναδιανομή, τη χρηματοδότηση ενός σύγχρονου κοινωνικού κράτους που θα διασφαλίζει τα βασικά κοινωνικά αγαθά, την εργασία, την υγεία, την κοινωνική ασφάλιση, τη συνοχή. Αυτό είναι φορολογική δικαιοσύνη, όπως την εννοούμε εμείς.

Η Νέα Δημοκρατία επιμένει να ανέχεται την υπεραπόδοση των έμμεσων φόρων. Επενδύει στην υπεραπόδοση των έμμεσων φόρων όχι μόνο με δημοσιονομικό αλλά και με πολιτικό χαρακτήρα και περιεχόμενο. Δεν είναι πως αισχροκερδεί οικονομικά το κράτος έναντι των πολιτών μόνο, όπως λέγαμε στην αρχή της κρίσης ακρίβειας. Είναι και μέσο άσκησης «κοινωνικής» -εντός πολλών εισαγωγικών- πολιτικής.

Φοροαπαλλαγές για ενδοομιλικές και ενδοεπιχειρηματικές συναλλαγές μεγάλης ακίνητης περιουσίας και ανοχή στη φοροδιαφυγή στο επίπεδο των άμεσων εσόδων. Και στα έμμεσα έσοδα, στους έμμεσους φόρους ανοχή στην υπεραπόδοση. Ενώ, δηλαδή, η Κυβέρνηση γνωρίζει ότι υπάρχουν αδήλωτες συναλλαγές και αδήλωτος πλούτος που μπορεί να φορολογήσει, να διευρύνει με υγιείς όρους, αποδοτικούς όρους τη φορολογική βάση, δεν το πράττει και ανέχεται, επενδύει, περιμένει, προσδοκά την υπεραπόδοση των έμμεσων φόρων.

Έτσι φυσικά πλήττονται οι αδύναμοι και οι ισχυροί μένουν ανέγγιχτοι. Οι φόροι υπεραποδίδουν και έρχεται να επιστρέψει η Κυβέρνηση υπό τύπον δήθεν φιλολαϊκής -φιλόπτωχης λέμε εμείς- πολιτικής, vouchers, κουπόνια, πενιχρά επιδόματα. Η κοινωνική πολιτική των pass ως μόνιμο μέσο, η κανονικότητα των pass, που έχει ως εναρκτήριο έτος το 2022. Γιατί αυτό το μέτρο χρησιμοποιήθηκε κατά κόρον και στην πραγματική οικονομία, στην ακρίβεια, εκεί όπου δεν αντιμετωπίζεται η ακρίβεια, γιατί η Κυβέρνηση δεν βλέπει κατάματα την πραγματική αιτία, που είναι η αισχροκέρδεια.

Υπήρχε το σενάριο της εισαγόμενης ακρίβειας, της αμιγώς εισαγόμενης, το οποίο κατέπεσε, διότι πολύ απλά η χώρα μας έχει ενδημικά, συστημικά προβλήματα, ολιγοπώλια που διαμορφώνουν συνθήκες νόθευσης ανταγωνισμού, δεσπόζουσες θέσεις, εναρμονισμένες πρακτικές, αισχροκέρδεια στην αλυσίδα διανομής, έλλειψη επαρκών ελέγχων. Και η μάχη της ακρίβειας δείχνει ήδη χαμένη από το 2021 έως σήμερα. Ανεβαίνουν οι τιμές. Η ΕΛΣΤΑΤ ανακοίνωσε σύγκριση του Γενικού Δείκτη Τιμών Καταναλωτή Οκτωβρίου ’24 με την αντίστοιχη τιμή του Οκτωβρίου του ’23: αύξηση 2,4%. Δεν αρκεί η επικοινωνία, οι επιστολές του Πρωθυπουργού πριν τις ευρωπαϊκές εκλογές στην κ. Φον ντερ Λάιεν. Δεν αρκεί, γιατί ξεχνιέται η επικοινωνία. Τα μέτρα μένουν, οι μεταρρυθμίσεις.

Εμείς προτείναμε κάτι πολύ απλό, που δεν έχει δημοσιονομικό κόστος, την Ανεξάρτητη Αρχή Καταναλωτή, να ενισχυθεί το καταναλωτικό κίνημα με μια ρύθμιση στην αγορά πραγματική, πλάι στην Επιτροπή Ανταγωνισμού. Ελεύθερος ανταγωνισμός η Επιτροπή Ανταγωνισμού, αθέμιτες πρακτικές και αθέμιτο ανταγωνισμό η Αρχή Καταναλωτή μαζί με τις καταναλωτικές ενώσεις. Εντατικοποίηση των ελέγχων. Η ΔΙ.Μ.Ε.Α., η Επιτροπή Ανταγωνισμού να λειτουργούν, όχι ξεδοντιασμένες, αλλά ενισχυμένες με προσωπικό και αρμοδιότητες, να επιβάλλουν έγκαιρα και να εισπράττουν ακόμη πιο έγκαιρα πρόστιμα τα οποία θα είναι αναλογικά προς την παράβαση. Δεν θα χαϊδεύουν, αλλά θα κοστίζουν σε όσους αισχροκερδούν.

Κύριε Πρόεδρε, θα αναλώσω και τη δευτερολογία μου.

**ΠΡΟΕΔΡΕΥΩΝ (Γεώργιος Γεωργαντάς):** Σας παρακαλώ. Αυτό με τη δευτερολογία δεν θέλω να το ακούσω από κανέναν άλλο Κοινοβουλευτικό Εκπρόσωπο. Ποτέ δεν προστίθεται η δευτερολογία στην πρωτολογία, είναι ξεχωριστές παρεμβάσεις.

Παρακαλώ, ολοκληρώστε τη σκέψη σας.

**ΔΗΜΗΤΡΙΟΣ ΜΑΝΤΖΟΣ:** Την ανοχή σας τότε για δύο σκέψεις.

**ΠΡΟΕΔΡΕΥΩΝ (Γεώργιος Γεωργαντάς):** Την ανοχή μου την έχετε για λίγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Για την ενέργεια τα είπε πολύ καθαρά ο Πάρις Κουκουλόπουλος, ότι η ενεργειακή ολιγαρχία που έχει διαμορφωθεί κοστίζει στους πολίτες. Και το 2020 δεν είναι ένα αθώο έτος, ένα έτος το οποίο δεν έχει συμμετοχή σε αυτό. Το έτος 2022 και ο Αύγουστος εκείνου του έτους είναι ακριβώς το «σημείο μηδέν» όπου κλειδώνει ο ενεργειακός χώρος, αποκλείονται οι ενεργειακές κοινότητες, τα συνεργατικά σχήματα, η αυτοπαραγωγή. Και αυτή ακριβώς η επιλογή της Κυβέρνησης να δώσει τον ελάχιστο τότε ενεργειακό χώρο στους μεγάλους παίκτες της αγοράς έπνιξε την αγορά, δημιούργησε οριστικές συνθήκες ενεργειακής ολιγαρχίας και ακύρωσε οποιαδήποτε έννοια ενεργειακής δημοκρατίας.

Και φυσικά οι δαπάνες υγείας και παιδείας, για τις οποίες μιλήσαμε επί μακρόν χθες, οι απευθείας αναθέσεις για τις οποίες το Ελεγκτικό Συνέδριο μας μιλά για παραβίαση αρχών καθολικότητας, ειλικρίνειας και ακρίβειας. Το Ελεγκτικό Συνέδριο μας μιλάει για παρακάμψεις των απορρίψεων συμβάσεων που ακολουθούν τον πρότυπο κανόνα της απευθείας ανάθεσης. Και φυσικά όλα αυτά σε ένα μείγμα δημοσιονομικής και αναπτυξιακής πολιτικής που δεν βγάζει πουθενά, διότι πολύ απλά το αναπτυξιακό μοντέλο δεν είναι βιώσιμο, δεν δημιουργεί ανθεκτική ανάπτυξη και νέες θέσεις εργασίας καλά αμειβόμενες, διότι στηρίζονται απλώς στον τουρισμό. Όπως είπε ο Πάρις Κουκουλόπουλος, ό,τι πιάνει ο τουρισμός επιβιώνει, ό,τι δεν το αγγίζει καταρρέει και εγκαταλείπεται. Εξαγορά επιχειρήσεων από δανεικά ελληνικών τραπεζών και φυσικά μόνο real estate projects. Αυτή είναι η ανάπτυξη.

Κλείνω, κύριε Πρόεδρε, όπως ξεκίνησα και ευχαριστώ πολύ για την ανοχή. Η οικονομία δεν είναι ένα απλό πεδίο πολιτικής. Οι προτεραιότητες, οι επιλογές και η πολιτική φιλοσοφία φαίνονται μέσα από την οικονομική πολιτική των κυβερνήσεων και γι’ αυτό ακριβώς συζητήσεις σαν τη σημερινή δεν είναι τεχνοκρατικές, αλλά είναι οικονομικές, διότι είναι η ώρα αυτή που τώρα σε αυτή εδώ την Αίθουσα αποτιμάται σε επίπεδο πολιτικό το αποτύπωμα και το αποτέλεσμα της δημοσιονομικής διαχείρισης και της αναπτυξιακής πολιτικής: Τι αναπτυξιακό μοντέλο θέλουμε, πώς το δομούμε, αν το συγκεντρώνουμε στην πρωτεύουσα, αν το αποκεντρώνουμε στις περιφέρειες, αν στηρίζουμε τον πρωτογενή τομέα, αν δίνουμε απάντηση στο δημογραφικό επιτρέποντας στους συμπολίτες μας να μείνουν και να επιμείνουν να δημιουργούν στους τόπους καταγωγής τους εκεί που ζουν. Και αν από την άλλη θέλουμε να έχουμε μία φορολογική δικαιοσύνη που θα χρηματοδοτεί ένα αποδοτικό κοινωνικό κράτος. Όλα αυτά αξιολογούμε σήμερα και με αυτή ακριβώς την αξιολόγηση, όπως εξηγήσαμε, με αυτή την πολιτική και όχι απλώς διαχειριστική αξιολόγηση και προσέγγιση, καταψηφίζουμε τον ισολογισμό και απολογισμό του 2022.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, για να έχουν την εικόνα όλοι όσοι πρέπει να είναι στην Αίθουσα, γιατί, όπως ξέρετε, η συγκεκριμένη συνεδρίαση καταλήγει με ψηφοφορία, έχω τον κ. Κόντη, ο οποίος έχει ζητήσει τον λόγο, ο κ. Χήτας, η κ. Ευθυμίου και βεβαίως ο Υπουργός.

Παρακαλώ τον κ. Κόντη να έρθει στο Βήμα και παρακαλώ όλους τους συναδέλφους ως προς τον χρόνο της ομιλίας τους να είναι στα όρια που πρέπει, για να μπορέσει να γίνει από τους συναδέλφους η αξιολόγηση του χρόνου κατά τον οποίο πρέπει να βρίσκονται μέσα στην Αίθουσα.

Τον λόγο έχει ο κ. Κόντης.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, αναφερόμενη στον απολογισμό και ισολογισμό του 2022 και η Κυβέρνηση είπε ότι πέσαμε έξω στις δαπάνες γιατί κυρίως υπήρξε η παρέμβαση στην Ουκρανία της Ρωσίας, ότι υπήρξαν αστάθμητοι παράγοντες που προκλήθηκαν στην ενέργεια κ.λπ.. Εγώ δεν θα σταθώ πολύ στο ότι μία κυβέρνηση πρέπει να προβλέπει ιδίως σε αυτές τις γεωπολιτικές συνθήκες που διαφαίνονταν από το 2015, μετά την πρώτη εισβολή στην Κριμαία της Ρωσίας. Συνήθως όλες οι χώρες αντιλαμβάνονται ότι δεν πρόκειται να υπάρξει μια σταθερότητα σε μια τέτοια περιοχή, η οποία από το ’15 έως το ’22 βρισκόταν σε συνεχή διαμάχη των πληθυσμών οι οποίοι υπήρχαν εκεί, με δολοφονίες εκατέρωθεν και με εμπρησμούς και οτιδήποτε άλλο.

Θα σταθώ και θα πω ότι σαν κυβέρνηση και γενικά όλες τις κυβερνήσεις στην Ελλάδα τα τελευταία χρόνια έχουν αναγάγει σαν ένα μέσο πρόσθεσης χρημάτων στον προϋπολογισμό τους αρχικά τους έμμεσους φόρους σε έναν τεράστιο βαθμό αναλογικά με την αμεσότητα που θα έπρεπε να υπήρχε από τους φόρους. Δηλαδή δεν παράγουμε σαν χώρα, δεν πουλάμε, δεν εξάγουμε, για να μαζεύουμε φόρους, ανάλογα με τους φόρους που μαζεύουμε από την αύξηση των προϊόντων, των παροχών και των υπηρεσιών.

Μιλάμε για συνεχώς αυξανόμενο ΑΕΠ, αλλά μην ξεχνάμε ότι το ΑΕΠ αυξάνεται με δύο τρόπους. Πρώτον, όταν ανεβαίνει η παραγωγή αγαθών, υπηρεσιών και προϊόντων. Δεύτερον, όταν ανεβαίνει η τιμή πώλησης αυτών των αγαθών, προϊόντων και υπηρεσιών. Σε εμάς συμβαίνει το δεύτερο. Βεβαίως, και όταν αγοράζει ένας πολίτης ένα δεδομένο προϊόν φαγητού 2 ευρώ σήμερα και του χρόνου το αγοράζει 4, λογικό είναι να συμβεί αυτό. Εκεί θα πρέπει να στρέψουμε την προσοχή μας και όχι να αρχίζουμε μία επιδοματική πολιτική, η οποία από το ’22 και μετά -ειδικά το ’22- εμφανίστηκε σε τεράστιο βαθμό. Δηλαδή μέχρι και οι πολίτες υπνωτίστηκαν και νόμιζαν ότι θα ζουν έτσι, θα τους δίνουν 50 ευρώ για εδώ, 100 για τη βενζίνη, 50 ευρώ για το σουπερμάρκετ. Δεν υπάρχει πολιτική οικονομία στον κόσμο που να ζει έτσι. Ακόμα και η Κούβα, που κάποτε ζούσε με κουπόνια, προσπαθεί να παράγει. Και εμείς πηγαίναμε στην Κούβα με πλοία και δίνανε κουπόνια. Τουλάχιστον είχαν μια αντιστοίχιση στην καθημερινότητά τους. Εδώ δεν υπάρχει.

Και θεωρήσαμε επί δύο χρόνια ότι πρέπει να επιδοτούμε τους πολίτες με κουπόνια; Γιατί δεν επενδύσαμε αυτά τα χρήματα της «κουπονοθεραπείας», κύριε Υφυπουργέ, σε προσπάθειες αύξησης της οικονομίας, σε προσπάθειες επένδυσης; Κρατικές προσπάθειες επένδυσης. Το κράτος είχε αποποιηθεί οποιαδήποτε έννοια κρατικής προσπάθειας επένδυσης και θεωρεί ότι όλα πλέον πρέπει να τα κάνουν οι ιδιώτες, περάσαμε στο άλλο άκρο. Καλή είναι η ιδιωτική συμμετοχή. Και εμείς είμαστε υπέρ και της ιδιωτικής συμμετοχής, στα βασικά όμως θέματα της δημόσιας ζωής πρέπει να υπάρχει ισχυρή παρουσία του κράτους. Παιδεία, υγεία, κοινωνικό κράτος, πρέπει να υπάρχει ισχυρή παρουσία του κράτους. Δεν μπορούμε να τα ιδιωτικοποιήσουμε όλα και να περιμένουμε από τους ιδιώτες να επενδύσουν.

Εχθές είπε ο Υπουργός κ. Γεωργιάδης ότι στην υγεία πάμε καλά, χτίζουμε τρία νοσοκομεία τα οποία και τα τρία είναι προσφορά του Ιδρύματος «Νιάρχου». Θα περιμένουμε τα διάφορα ιδρύματα, το Ίδρυμα «Νιάρχου», το Ίδρυμα «Ωνάση»; Καλή είναι η προσφορά τους και για εμάς όλους πρέπει αυτοί που αποκομίζουν χρήματα να δίνουν και στο ελληνικό κράτος. Έτσι έκαναν οι μεγάλοι ευεργέτες της χώρας. Ο Ζάππας, όλοι αυτοί βοήθησαν στην αναστήλωση του ελληνικού κράτους, αλλά δεν μπορούμε να τα περιμένουμε όλα από εκεί.

Ποια είναι η αναλογία κατασκευής νοσοκομείου, κύριε Υφυπουργέ, αυτή τη στιγμή, νέα με τα παλαιά; Τρία προς μηδέν; Ιδιωτική πρωτοβουλία και ιδρύματα με κανένα από το κράτος; Δεν θα έπρεπε να είναι τουλάχιστον τρία προς έξι; Έξι να κατασκευάζει το κράτος, τρία η ιδιωτική πρωτοβουλία να δίδει.

Εμείς εδώ επαναπαυόμαστε στο αν ο Ανδρέας Δρακόπουλος, που είναι και παιδικός μου φίλος, θα μας δώσει λεφτά να χτίσουμε νοσοκομεία. Δεν είναι έτσι. Θα πρέπει να κοιτάξουμε τον κόσμο αλλιώς. Δεν μπορούμε να περιμένουμε στον αυτόματο για να δούμε τι θα γίνει και στο τι θα μας πει η Ευρωπαϊκή Ένωση.

Έχουμε επιδοθεί σε μία σταυροφορία, έχουμε γίνει «Δον Κιχώτες» της κλιματικής αλλαγής. Θα αρχίσει σιγά-σιγά κι αυτή να ξεφτίζει, όπως ξέφτισαν και τα εμβόλια, κακά τα ψέματα. Γιατί βλέπω πολύ κόσμο εμβολιασμένο, που ήταν υπέρμαχοι, να φοβούνται να πάνε να κάνουν εμβόλιο βλέποντας τι συμβαίνει δίπλα τους. Έτσι σήμερα αρχίζει να ξεφτίζει και η απάτη της κλιματικής αλλαγής. Γιατί μπορεί να αλλάζει λίγο ο καιρός, αλλά μιλήστε και με εμάς που έχουμε ζήσει το κλίμα στις θάλασσες κ.λπ., για το πώς αλλάζει. Θα πνίγονταν όλα τα πλοία σήμερα στον κόσμο αν είχε αλλάξει έτσι όπως το λέτε. Ίσα – ίσα, έχει καλυτερεύσει. Η τροπόσφαιρα, για όσους δεν γνωρίζουν, είναι η υψηλή πλέον στα παράκτια. Αλλά έχει να κάνει με ειδικά ρεύματα, όπως είναι το ρεύμα Rubi της Βαρκελώνης και της Βαλένθια. Μάλιστα, την πλημμύρα της Βαλένθια μας την παρουσίασαν, κύριε Υφυπουργέ, σαν τη μεγάλη απόδειξη της κλιματικής αλλαγής.

Να σας πω κάτι; Διακόσιες εβδομήντα επτά μεγαλύτερες πλημμύρες έχουν γίνει στην Ισπανία, σε Βαλένθια και Βαρκελώνη, από το 1900 έως το 2011. Η μεγάλη του 1962 είχε οκτακόσιους πενήντα νεκρούς. Τότε δεν υπήρχε κλιματική αλλαγή; Οκτακόσιοι πενήντα άνθρωποι πέθαναν στην πλημμύρα του Rubi στην Καταλονία, στη Βαρκελώνη. Μέσα στη Βαρκελώνη! Συνεπώς, δεν είναι σημερινά φαινόμενα όλα αυτά. Αυτά γίνονται εδώ και εκατοντάδες χρόνια.

Να σας πω κάτι; Τα τελευταία εκατό πενήντα χρόνια βεβαιωμένα έχει ανέβει κατά έναν βαθμό η μέση θερμοκρασία του πλανήτη. Μόλις έναν βαθμό! «Μα, έχει ζέστες το καλοκαίρι». Μα, πάντα είχε. Μεγαλώσαμε με ζέστες και μεγαλώσαμε και με πάγο και με χιόνια. Εγώ θυμάμαι μικρός ότι είχαμε χιονοθύελλες και χιόνια επί τρεις μήνες τον χειμώνα. Εξαφανίστηκαν αυτά από την κλιματική αλλαγή; Όχι! Έγιναν πιο ήπιοι οι χειμώνες. Δεν σημαίνει ότι θα πεθάνουμε.

Εμείς λοιπόν πιάσαμε να κάνουμε πράσινη όλη την Ευρώπη. Όλα τα χρήματα μας όμως επενδύονται…

Είδα Υπουργείο με Υπουργείο τις δαπάνες. Το Υπουργείο Κλιματικής Αλλαγής έχει τη μερίδα του λέοντος, ένα δισεκατομμύριο και κάτι. Το Υπουργείο Κλιματικής Αλλαγής! Για να κάνει τι; Για να επενδύσει σε τι; Για να βοηθήσουμε τις ΑΠΕ, τις επενδύσεις στις ανεμογεννήτριες; Για να κλείσουμε τους λιγνίτες; Για να δημιουργήσουμε ενέργεια πιο ακριβή, πιο δαπανηρή;

Αντίθετα, κύριε Υφυπουργέ, η Γραμματεία Αποδήμου Ελληνισμού, που θα έπρεπε να είναι Υπουργείο, και άλλα Υπουργεία, έχουν πενιχρά έξοδα. Βλέπουμε οικονομικές ενισχύσεις και επιχορηγήσεις 6.000 ευρώ σε πολιτιστικούς φορείς του εξωτερικού από την Ελλάδα. Η Ελλάδα επένδυσε σε πολιτιστικούς φορείς της χώρας μας ή σε προσπάθεια πολιτιστικής παρουσίας της χώρας μας στο εξωτερικό 6.000 ευρώ. 6.000 ευρώ! Μιλάμε για πολιτισμό από τη μία και δεν μας ενδιαφέρει καθόλου ο πολιτισμός από την άλλη. 6.000 ευρώ! Ένα ταξίδι στο εξωτερικό, στη νότια Αμερική,για να πάει ένας γραμματέας του Υπουργείου, θα κοστίσει 2.000 ευρώ.

Για οικονομικές ενισχύσεις και επιχορηγήσεις σε ελληνικές κοινότητες του εξωτερικού και οργανώσεις αποδήμων 69.750 ευρώ! Δεν είναι μέρος της ανάγκης ύπαρξης του Ελληνισμού οι απόδημοι Έλληνες; 69.000 ευρώ οικονομική ενίσχυση για τους απόδημους Έλληνες το 2022! Και ένα δισεκατομμύριο και κάτι η πράσινη κλιματική επένδυση και η κλιματική αλλαγή!

Θα δούμε όμως τώρα ότι σιγά - σιγά θα ξεφτίσει αυτή η ιστορία, γιατί αυτοί που στήριζαν την κλιματική αλλαγή, αυτοί οι «τσάροι» της Αμερικής, που επηρέαζαν και την Ευρώπη, πάνε στην άκρη τώρα και έρχεται άνεμος αλλαγής, που πνέει τελείως τα αντίθετα. Και κάθε «κατεργάρης θα πάει στον πάγκο του» και άνθρωποι θα δικαστούν και θα καταδικαστούν για τα ψέματα που είπαν σε κόσμο, τόσο για τα εμβόλια τότε όσο και για την κλιματική αλλαγή και για όλα όσα επιφέρουν στον πλανήτη και τον φτωχοποιούν.

Αν ήθελαν να επενδύσουν τα χρήματα της κλιματικής αλλαγής, ας πήγαιναν κάτω στην Αφρική να φτιάξουν υδραγωγεία στα φτωχά παιδιά που δεν έχουν, να φτιάξουν νοσοκομεία, να φτιάξουν όλα αυτά, να ζουν και να μην αισθάνονται την ανάγκη να έρθουν εδώ. Γιατί, ναι, το καταλαβαίνω ότι οι Αφρικανοί, ειδικά σε πολλές χώρες, δεν μπορούν να επιζήσουν και θα βρουν δίοδο να έρθουν προς την Ευρώπη. Ας τα φτιάξουν για να τους κρατήσουν εκεί, όχι να μας λένε ιστορίες και μπαρούφες.

Εδώ αγοράζουμε υποτίθεται ρύπους και δίνουμε χρήματα σε χώρες της Αφρικής για να τους πηγαίνουμε σκουπίδια, ενεργειακά κ.λπ.. Είναι αυτός τρόπος επιβίωσης του πλανήτη και μιλάμε για κλιματική αλλαγή, μιλάμε για προσπάθεια ανάπτυξης;

Εν πάση περιπτώσει, δεν είναι μόνο η Ευρώπη που αισθάνεται την ανάγκη να υπάρχει ανάπτυξη. Όλος ο πλανήτης πρέπει να αναπτυχθεί. Οι φτωχοί πληθυσμοί πρέπει να αναπτυχθούν.

Η Ελλάδα λοιπόν συμμετέχει στην κλιματική αλλαγή δίνοντας τεράστια ποσά και συμμετέχει και στον πόλεμο της Ουκρανίας φυσικά, γιατί και εκεί δίνουμε κάποια χρήματα. Δεν είμαστε αμέτοχοι. Είναι ένας πόλεμος στον οποίο δεν ξέρουμε αν θα υπάρξει νικητής. Αν βγουν οι Αμερικάνοι από εκεί, η Ευρώπη θα πολεμά από μόνη της; Θα πολεμάει η Φον ντερ Λάιεν και όλοι αυτοί οι, υποτίθεται, κυρίαρχοι, οι οποίοι είναι και άσχετοι. Αν πέσει μια τουφέκια δίπλα τους, θα τρέξουν να βρουν καταφύγιο να κρυφτούν όλοι αυτοί οι «χαρτογιακάδες» της Ευρωπαϊκής Ένωσης. Θα τρέχουν να βρουν καταφύγιο να κρυφτούν. Δεν έχουν ακούσει τουφεκιά δίπλα τους ποτέ. Και χρηματοδοτούν έναν πόλεμο εκεί, χωρίς να ξέρουμε την έκβαση. «Πάρτε δισεκατομμύρια για να πολεμάνε και να σκοτώνονται άνθρωποι».

Τι να πούμε για τον ισολογισμό, κατά τα άλλα;

Σε ορισμένα Υπουργεία έχουμε τεράστιες δαπάνες. Η Γενική Γραμματεία Δημόσιας Διπλωματίας και Αποδήμου Ελληνισμού, ας πούμε, έχει 4.300.000. Να κάτι τι, όμως; Να δώσει 60.000 στον απόδημο Ελληνισμό; Για να ενισχύσουμε τι στον απόδημο Ελληνισμό με 60.000; Απλά είναι μισθοί υπαλλήλων εδώ. Οι υπάλληλοι αυτοί ασχολούνται με τους Έλληνες απόδημους; Εγώ δεν καταφέρομαι εναντίον ανώτατων, ανώτερων υπαλλήλων. Τι γίνεται; Πού είναι ο απόδημος; Και εγώ σαν πρώην απόδημος μιλάω. Πού είναι η Ελλάδα δίπλα τους; Απλά μισθοί και έξοδα εδώ πέρα;

Για γραφεία Υπουργού, Αναπληρωτών κ.λπ., κάποια εκατομμύρια. Αυτός είναι ο ισολογισμός μας. Πείτε μου, ας πούμε, πού ενδιαφέρει τον Έλληνα πολίτη αυτό. Πουθενά.

Η κατάσταση λοιπόν θα πρέπει να τεθεί υπό σοβαρό πρίσμα, να καταλάβουμε τι θέλουμε να κάνουμε, να πιστέψουμε εάν πραγματικά θέλουμε να κάνουμε κάτι και όχι να κυνηγάμε χίμαιρες, πράσινες και ψηφιακές χίμαιρες. Αυτά κυνηγάμε τρία χρόνια, την «πράσινη σημαία» και την «ψηφιακή σημαία», ψηφιακές ταυτότητες κ.λπ.. Μα, δεν θα ζουν οι άνθρωποι με ψηφιακά...

Μπλόκαρε σήμερα -λέει- το τηλεσύστημα κάπου, γιατί υπήρχε θέμα στο ίντερνετ. Μπλόκαρε στα τρένα, γιατί είχε θέμα. Ο ΔΕΔΔΗΕ είχε θέμα ηλεκτρονικό. Παλιά που δεν τα είχα αυτά, δεν μπλόκαρε τίποτα. Κλέβουν τον κόσμο στις τράπεζες με διάφορα «fishing» -κι εγώ πήρα ένα e-mail προχθές από την Εθνική και ήταν ακριβώς ίδιο. Και αν δεν ήμουν υποψιασμένος, θα το πάταγα- και τους παίρνουν τα λεφτά. Παλιά πήγαινε η γιαγιά με το μπλοκάκι, κύριε Υπουργέ, και την υπογραφή της και δεν της έπαιρνε κανείς ευρώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, παρακαλώ ολοκληρώστε.

**ΙΩΑΝΝΗΣ ΚΟΝΤΗΣ:** Κύριε Πρόεδρε, ένα λεπτό…

**ΠΡΟΕΔΡΕΥΩΝ (Γεώργιος Γεωργαντάς):** Έκανα έκκληση πριν σε όλους, γιατί υπάρχει η ψηφοφορία μετά.

Ολοκληρώστε την κουβέντα σας.

**ΙΩΑΝΝΗΣ ΚΟΝΤΗΣ:** Πρέπεινα προσγειωθούμε στην πραγματικότητα, να αφήσουμε τις πράσινες ενέργειες, αυτό το ενάμιση δισεκατομμύριο που δώσαμε πέρσι για την κλιματική αλλαγή. Δεν ξέρω πόσο θα είναι φέτος, δεν έχω ρίξει στον φετινό προϋπολογισμό ακόμη ιδιαίτερο βάρος. Θα είναι σίγουρα το τριπλάσιο.

Αυτά θα πήγαιναν κάπου αλλού για τους Έλληνες και όχι για τα για τις ιδέες των Ευρωπαίων «χαρτογιακάδων», που μόλις ακούσουν -ξαναλέω- την τουφεκιά στην Ουκρανία, εκεί που συνεχίζουν τον πόλεμο, θα τρέχουν να μπουν σε σπηλιές.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Για να γνωρίζουν οι συνάδελφοι που είναι στην Αίθουσα, αλλά και οι συνάδελφοι που βρίσκονται στις επιτροπές, οι οποίες συνεδριάζουν και οι οποίες θέλουν κάποιο χρόνο για να διακόψουν και να έρθουν οι συνάδελφοι για την ψηφοφορία, που θα γίνει δια εγέρσεως στο τέλος, η ψηφοφορία θα γίνει στις 13.30΄ ακριβώς.

Τον λόγο τώρα τον έχει η κ. Ευθυμίου, η Κοινοβουλευτική Εκπρόσωπος της Νέας Δημοκρατίας.

**ΑΝΝΑ ΕΥΘΥΜΙΟΥ:** Κύριε Πρόεδρε, ευχαριστώ.

Κύριε Υπουργέ, κυρίες και κύριοι συνάδελφοι, σε ό,τι αφορά την τοποθέτηση του κ. Νατσιού, έχω την αίσθηση ότι πραγματικά διαμορφώνει την αντιπολιτευτική του γραμμή μέσα από τα πρωτοσέλιδα εφημερίδων. Προφανώς, γιατί η Νίκη στερείται των δικών της προτάσεων επί της καθημερινότητας των συμπολιτών μας. Αυτό από τη μία. Από την άλλη βέβαια, επιδίδεται στο γνωστό κρεσέντο λαϊκισμού, αλλά σε ένα πάρα πολύ επικίνδυνο θέμα, σε μια επικίνδυνη ζώνη, τα εθνικά μας ζητήματα.

Ξεκαθαρίζουμε λοιπόν για ακόμα μία φορά ότι η μοναδική διαφορά μας είναι ο καθορισμός της ΑΟΖ και της υφαλοκρηπίδας.

Προφανώς το ότι κάνουμε διάλογο δεν σημαίνει υποχώρηση. Σημαίνει διεκδίκηση. Άλλωστε έγινε και ενημέρωση από τον κ. Γεραπετρίτη στην αρμόδια Επιτροπή Εξωτερικών και Άμυνας. Ο ίδιος είπε ότι θα ενημερώσει και τους πολιτικούς Αρχηγούς, άρα ας μην προτρέχουμε.

Είναι ξεκάθαρο ότι αυτή τη στιγμή η θέση της Ελλάδας είναι πιο ισχυρή από ποτέ. Διαπραγματεύεται επί ίσοις όροις, αν όχι από θέση ισχύος. Αυτό οφείλεται και στην οικονομική κατάσταση της χώρας μας, αλλά σαφώς και στην ενίσχυση των Ενόπλων Δυνάμεων την τελευταία πενταετία.

Επειδή ακούστηκαν πράγματα από διάφορους εισηγητές και χθες και σήμερα, αλλά και από τον κ. Νατσιό για την έκθεση του ΟΟΣΑ για την ευζωία, νομίζω ότι γίνεται μία δημιουργική στατιστική εδώ, διότι τι έκανε η Αντιπολίτευση; Απομόνωσε τον δείκτη που συγκρίνει εισοδήματα μόνο της περιόδου 2019-2022, δηλαδή μέχρι την περίοδο του COVID και την ενεργειακή κρίση. Μα, από το 2019 όλοι γνωρίζουμε ότι περάσαμε μέσα από μια πολύ δύσκολη, δυσχερή δεκαετή οικονομική κρίση, αλλά δεν ανακαλύψαμε κάτι από αυτό. Απλά προσπαθεί η Αντιπολίτευση, κάνοντας «κοπτοραπτική», να μηδενίσει κάθε προσπάθεια που γίνεται.

Ας μην ξεχνάμε ότι το 2019 ο κατώτατος μισθός ήταν 650 ευρώ. Σήμερα είναι 830 ευρώ και φιλοδοξούμε, είναι δέσμευσή μας πολιτική, προγραμματική μας θέση να φτάσει τα 950 ευρώ το 2027. Εξάλλου, την κατάσταση της οικονομίας μας την αναγνωρίζουν και οι διεθνείς οργανισμοί και τα εγκυρότερα διεθνή μέσα ενημέρωσης. Μάλιστα, αποδεικνύεται και από την αύξηση των επενδύσεων κατά 53% την περίοδο 2019-2023, από τον διπλασιασμό περίπου των εξαγωγών ως ποσοστό του ΑΕΠ, αλλά και από τη δημιουργία 500.000 νέων θέσεων εργασίας.

Επίσης, τα νεότερα στοιχεία -γιατί πλέον βρισκόμαστε στο 2024- δείχνουν ότι το διάστημα μεταξύ 2019-2024 η Ελλάδα σημειώνει μια από τις μεγαλύτερες αυξήσεις εισοδημάτων μεταξύ των χωρών του ΟΟΣΑ.

Κύριε Μάντζο, πραγματικά χάρηκα που μιλήσατε για το παρελθόν του ΠΑΣΟΚ. Καλύτερα να μη μιλάτε για το παρόν, γιατί όταν επιχειρείτε πολιτικά να κάνετε πολιτικές πράξεις, σήμερα την απάντηση σάς την έδωσε το πρωτοσέλιδο από το «ΤΟ ΠΟΝΤΙΚΙ» το οποίο σας κάνει μια σύσταση, σας δίνει μια συμβουλή. Λέει: «Γίναμε Αξιωματική Αντιπολίτευση χωρίς να κάνουμε τίποτα και κλεινόμαστε στα γραφεία μας και περιμένουμε μπας και γίνουμε κυβέρνηση». Αυτό σας συμβουλεύει «ΤΟ ΠΟΝΤΙΚΙ» και ειλικρινά νομίζω ότι είναι μια καλή σύσταση.

Εμείς δεν θεωρούμε ότι θα γίνετε κυβέρνηση, αλλά η ελπίδα πεθαίνει τελευταία για εσάς, όχι για εμάς. Όμως, λέτε «όχι» σε όλα. Όταν επιχειρείτε να ενεργήσετε, λέτε «όχι» σε όλα, «όχι» στην επιτάχυνση των προσλήψεων, «όχι» στον ορισμό νέου Συνηγόρου του Πολίτη, «όχι» στην ανάπτυξη της ανακύκλωσης, «όχι» στις σταθερές αυξήσεις του κατώτατου μισθού, «όχι» στις νέες βελτιώσεις του δικαστικού χάρτη που ακόμα και ο ΣΥΡΙΖΑ είπε «ναι», «όχι» στα δωρεάν απογευματινά χειρουργεία. Μάλιστα, από την κεκτημένη ταχύτητα εμφανίζετε και μια διγλωσσία, οπότε νομίζω ότι είναι καλή η σύσταση από «ΤΟ ΠΟΝΤΙΚΙ» σήμερα και μάλλον σας κόβει τη φόρα.

Τώρα, στο τι γίνεται με τη φοροαποφυγή και τη φοροδιαφυγή και με τη σύνδεση των POS με τις ταμειακές μηχανές, θα σας θυμίσω ότι αυτός ήταν νόμος του ΠΑΣΟΚ από το 2011. Απλά είναι κάτι που προφανώς έγινε με καθυστέρηση, το παραδεχόμαστε αυτό, αλλά το κάναμε πράξη. Εμείς το κάναμε πράξη με κόστος. Προφανώς έχει πολιτικό κόστος, το υλοποιούμε όμως και μάλιστα αναμένουμε με βάση τα στοιχεία του προϋπολογισμού του 2025 τα έσοδα από φόρους να ανέλθουν στο ύψος των 6,3 δισεκατομμυρίων ευρώ, αυξημένα κατά 5,2% έναντι του στόχου του προϋπολογισμού του ’24. Αυτό οφείλεται σε πάρα πολύ σημαντικό βαθμό στη μείωση της φοροδιαφυγής, αλλά και στην αύξηση των ηλεκτρονικών συναλλαγών η οποία έγινε επί δικής μας διακυβέρνησης.

Επειδή αμφισβητούνται στοιχεία της ελληνικής οικονομίας, εγώ θα σας μιλήσω για μακροοικονομικά στοιχεία του προϋπολογισμού του 2025, τα οποία είναι ο ρυθμός ανάπτυξης 2,3%, επενδύσεις 8,4%, εξαγωγές 4%, κι άλλη μείωση δημοσίου χρέους 149,1%, πρωτογενές πλεόνασμα 2,5%, πληθωρισμός 2,1%, ανεργία 9,7%. Αυτά είναι μακροοικονομικά μεγέθη της οικονομίας που πραγματικά μας δηλώνουν ότι πατάμε σε στέρεες βάσεις και πως μπορούμε ό,τι περισσεύει να το δίνουμε πάλι στην κοινωνία ανταποδοτικά.

Πραγματικά η κύρωση του απολογισμού του Κράτους και η κύρωση του ισολογισμού και των λοιπών χρηματοοικονομικών καταστάσεων για το οικονομικό έτος 2022 έχει βαρύνουσα σημασία στον δημοσιονομικό και πολιτικό κύκλο. Πρέπει, όμως, να λάβουμε υπ’ όψιν το γεγονός ότι ο προϋπολογισμός του 2022 εκτελέστηκε μέσα σε ένα περιβάλλον πλήρους αβεβαιότητας, όταν ξέσπασε η κρίση στην Ουκρανία, όταν ξέσπασε η ενεργειακή κρίση και αναπόφευκτα δεν μπορούσε να υπολογίσει κανείς τα έσοδα και τις δαπάνες. Είχαμε περισσότερα έσοδα το 2022 και παραπάνω δαπάνες. Γιατί είχαμε περισσότερα έσοδα; Διότι πραγματικά μέσα από τον μηχανισμό παρακράτησης κερδών στη χονδρική ενέργειας, αλλά και άλλους πόρους για την ενίσχυση των συμπολιτών μας, αυξήσαμε τα έσοδα και τα δώσαμε πίσω στους συμπολίτες μας για την στήριξη κάθε νοικοκυριού και επιχειρήσεων εξαιτίας της ενεργειακής χρήσης σε ένα ποσό που το 2022 και το 2023 φτάνει στο ύψος των 14,2 εκατομμυρίων ευρώ. Μέσα σε αυτό το δυσχερές περιβάλλον καταφέραμε να έχουμε ρυθμό ανάπτυξης 5,7%, μεγαλύτερο από τις προβλέψεις του προϋπολογισμού που ήταν 4,5%, αλλά και από τον μέσο όρο ανάπτυξης της Ευρωζώνης που ήταν 3,4%.

Δώσαμε λοιπόν πολλές ενισχύσεις με έκτακτα μέτρα, αλλά και μόνιμα μέτρα, όπως αυτό της επέκτασης της μείωσης των ασφαλιστικών εισφορών που μονιμοποιήθηκε, αυτό της κατάργησης της ειδικής εισφοράς αλληλεγγύης που μονιμοποιήσαμε, περαιτέρω μείωση του ΕΝΦΙΑ και μείωση του ΦΠΑ σε αγαθά, σε μονάδες παραγωγής και σε υπηρεσίες.

Καταλήγοντας πάνω στην έκθεση του Γενικού Λογιστηρίου του Κράτους, επειδή η Αντιπολίτευση στηρίχθηκε στις επισημάνσεις της που και ο ίδιος ο Υπουργός είπε ότι προφανώς θα τις λάβουμε υπ’ όψιν, γιατί είναι και μακροχρόνια συστημικά ζητήματα, εγώ θα ήθελα να αναδείξω τρία στοιχεία που δεν αναδείχτηκαν προφανώς από την Αντιπολίτευση, αλλά είναι σημαντικά.

Το πρώτο είναι ότι τις σημαντικότερες υπερβάσεις τις έχουμε στις κοινωνικές παροχές, δηλαδή μεταβιβάσεις σε ό,τι αφορά τη χορήγηση νοσοκομείων, ΟΤΑ, e-ΕΦΚΑ, ΕΟΠΥΥ, ΟΟΣΑ, ΟΑΕΔ.

Το δεύτερο στοιχείο είναι ότι οι πληρωμές για τα δάνεια μηχανισμού στήριξης υπερέβησαν την αρχική πρόβλεψη του προϋπολογισμού κατά ποσοστό 154,60%, γιατί ολοσχερώς εξοφλήθηκε το δάνειο του Διεθνούς Νομισματικού Ταμείου και πρόωρα εξοφλήθηκαν δόσεις των διμερών δανείων του πρώτου προγράμματος. Αυτό η ίδια η πρόεδρος του Ελεγκτικού Συνεδρίου θεωρεί ότι είναι κάτι πάρα πολύ σημαντικό.

Το τρίτο στοιχείο και καταλήγω: Τα κύρια χαρακτηριστικά του δημόσιου χρέους είναι ότι το μεσοσταθμικό κόστος εξυπηρέτησης του χρέους το έτος 2022 σε ταμειακή βάση ανήλθε σε 1,54% και η μεσοσταθμική του διάρκεια σε 17,54 έτη. Τα στοιχεία αυτά είναι εμφανώς καλύτερα και εμφανώς πιο βελτιωμένα σε σχέση με το προηγούμενο έτος.

Έτσι, λοιπόν, στηρίζουμε τον απολογισμό και τον ισολογισμό για το έτος 2022.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και τρεις συνοδοί εκπαιδευτικοί από το 6ο Δημοτικό Σχολείο Λιβαδειάς.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η Πρόεδρος της Κοινοβουλευτικής Ομάδας της Πλεύσης Ελευθερίας κ. Κωνσταντοπούλου και η συνεδρίαση θα κλείσει με την τοποθέτηση του Υφυπουργού κ. Πετραλιά.

Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καλωσορίζουμε τα παιδιά από τη Λειβαδιά. Είχαμε τη Δευτέρα την επίκαιρη ερώτησή μου για τις αποζημιώσεις για το Δίστομο, τις αποζημιώσεις που πρέπει να καταβάλει η Γερμανία για τις θηριωδίες των ναζί και για το ολοκαύτωμα του Διστόμου και είναι πάρα πολύ σημαντικό να ξέρετε ότι είμαστε εδώ για εσάς κάποιοι που δεν παραιτούμαστε από τις αξιώσεις της Ελλάδας.

Κυρίες και κύριοι, η σημερινή συζήτηση αφορά τον απολογισμό και τον ισολογισμό του έτους 2022 και για εμάς, όπως και για το Σύνταγμα και για τον Κανονισμό της Βουλής αυτή είναι μια συζήτηση κορυφαίας σημασίας, διότι είναι η συζήτηση στην οποία ελέγχεται η Κυβέρνηση και μάλιστα η ίδια Κυβέρνηση που κυβερνά…

Κύριε Βεσυρόπουλε, ακούω σχεδόν τι σας λέει ο συνομιλητής σας στο τηλέφωνο. Δεν ακούω μόνο εσάς. Ακούω και την απάντηση. Και μου είστε συμπαθής, το ξέρετε.

**ΠΡΟΕΔΡΕΥΩΝ (Γεώργιος Γεωργαντάς):** Συνεχίστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ελέγχεται λοιπόν, στη διαδικασία του απολογισμού η Κυβέρνηση για το αν έκανε αυτά που είπε ότι θα κάνει, για το εάν εκτέλεσε εκείνα που υποσχέθηκε ότι θα διενεργήσει, αν ήταν τελικά συνεπής. Είναι μια κορυφαία διαδικασία.

Εμείς θεωρούμε ότι θα έπρεπε και στη Βουλή να γίνεται απολογισμός και το προτείναμε τον Ιούλιο όταν συμπλήρωσε ένα χρόνο η Βουλή. Δεν έχει γίνει. Εμείς, η Πλεύση Ελευθερίας, κάνουμε απολογισμό των πράξεών μας. Και έχουμε να επιδείξουμε πολλά. Λογοδοτούμε στους πολίτες για αυτά τα οποία κάνουμε, όχι με λόγια, με πράξεις. Και θεωρούμε ότι αυτή η αμφίδρομη σχέση με τους πολίτες και με την κοινωνία είναι η βάση για να μπορέσει επιτέλους να υπάρξει ουσιαστική δημοκρατία. Γιατί δημοκρατία χωρίς λογοδοσία δεν νοείται.

Είναι βέβαια χαρακτηριστικό ότι είναι απών και πάλι ο Υπουργός Οικονομικών, απών και ο Αναπληρωτής Υπουργός. Στείλανε εσάς πάλι, κύριε Πετραλιά. Σας έλαχε ο κλήρος ως Υφυπουργός να υποστηρίξετε ολόκληρη την Κυβέρνηση, την τωρινή και την προηγούμενη, για τα πεπραγμένα του 2022.

Το 2022 δεν είναι ένα τυχαίο έτος. Είναι το έτος στο οποίο αποκαλύπτεται ότι δαπανάτε τα κονδύλια της ΕΥΠ για να παρακολουθείτε εαυτούς και αλλήλους. Ένας Πρωθυπουργός, δηλαδή, απασχολεί τον κρατικό μηχανισμό και αμείβει υπαλλήλους της ΕΥΠ για να παρακολουθούν τους Υπουργούς του, εκ των οποίων ο κ. Χατζηδάκης, που δεν εμφανίζεται παρά ελάχιστα πλέον. Επίσης, να παρακολουθούν τον Αρχηγό του Στρατού, να παρακολουθούν Ευρωβουλευτή της Αντιπολίτευσης και υποψήφιο αρχηγό, τον σημερινό Αρχηγό του ΠΑΣΟΚ, να παρακολουθούν δημοσιογράφους, πρόσωπα ενδιαφέροντος, κοινωνικούς φορείς, ακτιβιστές, πολίτες.

Το 2022 είναι, επίσης, η χρονιά πριν το έγκλημα των Τεμπών και άρα έχει ιδιαίτερο ενδιαφέρον πως απολογίζονται οι δαπάνες και οι πράξεις σας στον τομέα των υποδομών και των μεταφορών. Διότι χάθηκαν πενήντα επτά άνθρωποι. Αφαιρέθηκαν πενήντα επτά ζωές.

Παραιτήθηκε ο Υπουργός Μεταφορών κ. Καραμανλής, αλλά μετά εδώ όρθιοι στη Βουλή χειροκροτούσαν για να τον καλύψετε. Και τώρα στο επίπεδο της Ευρωπαϊκής Ένωσης κοιτάτε πώς θα ελέγξετε το πεδίο των μεταφορών, βάζοντας Πρόεδρο της Επιτροπής Μεταφορών την κ. Βόζεμπεργκ -στέλεχός σας- Πρόεδρο της Επιτροπής του Ευρωκοινοβουλίου για τις Μεταφορές και Επίτροπο Μεταφορών τον κ. Τζιτζικώστα, στέλεχός σας.

Εμείς δεν θα σταματήσουμε να υπογραμμίζουμε ότι αυτό αποτελεί αναβάθμιση και εξάπλωση των πρακτικών συγκάλυψης σε ευρωπαϊκό επίπεδο. Και χθες η Ευρωβουλευτής μας Μαρία Ζαχαρία στο Ευρωκοινοβούλιο, στην ολομέλεια που συνεδρίασε εκτάκτως στις Βρυξέλλες, έθεσε το θέμα ενώπιον όλων των Ευρωβουλευτών. Ζητάμε να σταματήσει η συγκάλυψη και ζητάμε να μην ψηφιστεί νεοδημοκράτης, στέλεχος του κόμματός σας που έχει συμφέρον από τη συγκάλυψη του εγκλήματος των Τεμπών, Επίτροπος Μεταφορών. Είναι μείζον θέμα και φυσικά δεν τελειώνουμε ούτε σήμερα ούτε αύριο ούτε μέχρι να υπάρξει πλήρης απόδοση αλήθειας και δικαιοσύνης.

Έχει, λοιπόν, το 2022 ιδιαίτερο ενδιαφέρον εξ ου και η βροντερή απουσία σας και σε κυβερνητικό και σε κοινοβουλευτικό επίπεδο. Έχει ιδιαίτερο, επίσης, ενδιαφέρον, γιατί το 2022 είναι επίσης η χρονιά πριν από τις τρομακτικές καταστροφές στη Θεσσαλία. Είναι η χρονιά που δαπανούσατε υποτίθεται μετά τον «Ιανό» κονδύλια για αντιπλημμυρικές υποδομές. Είναι η χρονιά μετά την οποία ο κ. Μητσοτάκης εμφανίστηκε στη Λάρισα, έχοντας τον κ. Αγοραστό δίπλα του, στις 25 Φεβρουαρίου του 2023, τρεις μέρες πριν το έγκλημα των Τεμπών και καυχήθηκε ό,τι δώσατε αμέσως προηγουμένως 1 δισεκατομμύριο ευρώ για αντιπλημμυρικά έργα στη Θεσσαλία, για να τον διαψεύσει η σκληρή πραγματικότητα και η τρομακτική εγκατάλειψη των κατοίκων της Θεσσαλίας που βίωσαν την καταστροφή και την πλήρη ανυπαρξία αντιπλημμυρικών έργων, ότι δηλαδή δώσατε τα λεφτά χωρίς να γίνουν έργα. Και προφανώς βολέψατε, ικανοποιήσατε «ημετέρους» και τις δικές σας τσέπες κατά το δόγμα του «πάμε και όπου βγει» και «πάμε και όσα φάμε». Ακόμα περιμένουμε τα αντιπλημμυρικά έργα.

Νομίζω ότι πρέπει να καταλάβουν οι πολίτες τι σημαίνει η διοίκησή σας, τι σημαίνει κακοδιοίκηση και κακοδιαχείριση. Γι’ αυτό θέλω να διαβάσω τα συμπεράσματα του Ελεγκτικού Συνεδρίου. Τι βρήκε το Ελεγκτικό Συνέδριο, το ένα από τα τρία ανώτατα δικαστήρια της χώρας, εξετάζοντας τα πεπραγμένα σας το 2022. Ακούστε το. «Κατά τα λοιπά, από τον διενεργηθέντα έλεγχο επί της ορθότητας και αξιοπιστίας του απολογισμού του οικονομικού έτους 2022 και της νομιμότητας και κανονικότητας των υποκείμενων σε αυτόν πράξεων, προέκυψαν ευρήματα τα σημαντικότερα των οποίων συνοψίζονται στα εξής».

Ακούστε τώρα και απορώ πως δεν ντρέπεστε. Και απορώ γιατί δεν έρχεται ο Πρωθυπουργός να πει «ζητώ συγγνώμη για την κακοδιαχείριση». Ακούστε τα ευρήματα: «Α. Αποκλίσεις μεταξύ των στοιχείων που εμφανίζονται στα διάφορα πληροφοριακά συστήματα της κεντρικής διοίκησης κυρίως ΟΠΣΔΠ και Taxisnet κατά το κλείσιμο του έτους 31-12-2022, οι όποιες αποκλίσεις…», κύριε Πετραλιά, «…κατέστησαν αναγκαία τη διενέργεια διορθωτικών εγγραφών και την κατάρτιση των τελικών πινάκων του απολογισμού εσόδων, το πρώτον με την από 17-10-2023 έκθεση του Υπουργού Εθνικής Οικονομίας και Οικονομικών. Δηλαδή, σε χρόνο μεταγενέστερο της υποβολής των φερόμενων ως οριστικών στοιχείων εσόδων στο Ελεγκτικό Συνέδριο, η οποία έλαβε χώρα στις 30-6-2023».

Δηλαδή, υποβάλατε τελικά στοιχεία στο Ελεγκτικό Συνέδριο για να ελεγχθείτε 30 Ιουνίου του 2023, πέντε μέρες μετά τις εκλογές του 2023 και τον Οκτώβριο του 2023 υποβάλατε νέα έκθεση με νέα στοιχεία, άλλα από τα υποτιθέμενα τελικά. Τόσο καλή διαχείριση!

«Δεύτερον, παράβαση των αρχών της καθολικότητας και της ειλικρίνειας και ακρίβειας που διέπουν την κατάρτιση του προϋπολογισμού λόγω μη συμπερίληψης ορισμένων εσόδων και εξόδων σε αυτόν, σε συνδυασμό με την επανειλημμένη υποεκτίμηση των προβλέψεων του προϋπολογισμού ως προς το ύψος κάποιων επιμέρους εξόδων που έχουν πάγιο και επαναλαμβανόμενο χαρακτήρα», λαθροχειρίες δηλαδή και λαθροεγγραφές επανειλημμένες ακόμη και ως προς τα πάγια.

«Τρίτον, πλημμελής χρήση των πιστώσεων του αποθεματικού για τη χρηματοδότηση δαπανών φορέων της κεντρικής διοίκησης που δεν είναι συμβατές με τον κατά νόμο προορισμό του, καθώς και υψηλά αδιάθετα υπόλοιπα προερχόμενα από το αποθεματικό σε ορισμένους από τους φορείς που ενισχύθηκαν κατά τη λήξη της χρήσης, λαθροδιαχείριση δηλαδή.

«Τέταρτον, αύξηση των απλήρωτων και ληξιπρόθεσμων υποχρεώσεων της κεντρικής διοίκησης σε σχέση με το προηγούμενο έτος, 2021, καθώς και πλημμελής τήρηση από ορισμένους φορείς του μητρώου δεσμεύσεων στο οποίο δεν καταγράφονται ορθά τα πραγματικά υπόλοιπα των απλήρωτων και ληξιπρόθεσμων υποχρεώσεων, με συνέπεια οι αποσταλείσες στο Γενικό Λογιστήριο του κράτους δημοσιονομικές αναφορές να μην είναι ακριβείς».

«Πέμπτον, ύπαρξη αδρανών ή με ελάχιστες κινήσεις λογαριασμών διαχείρισης αξιών και υλικού ορισμένων ΔΟΥ κυρίως εντύπων παραβόλων, πρακτική που εγκυμονεί κινδύνους απώλειας, φθοράς κ.λπ., αντικειμένων των διαχειρίσεων αυτών».

«Έκτον, σοβαρές αδυναμίες στα συστήματα εκκαθάρισης και πληρωμής της μισθοδοσίας στην κεντρική διοίκηση, εσφαλμένες καταχωρίσεις, αναριθμητισμοί, αυτόνομη ενημέρωση των βάσεων δεδομένων οι οποίες δεν επικοινωνούν μεταξύ τους, απουσία δικλείδων αποτροπής δημοσιονομικών κινδύνων ιδιαίτερα στις μικρότερες και περιφερειακές υπηρεσίες εκκαθάρισης, απουσία τακτικών περιοδικών ελέγχων στις βάσεις δεδομένων, μη πραγματοποίηση δειγματοληπτικών ελέγχων ακρίβειας και στοιχείων της μισθοδοσίας».

«Έβδομον, η οργάνωση, στελέχωση και λειτουργία των μονάδων εσωτερικού ελέγχου των Υπουργείων η οποία εκτιμάται ότι θα συμβάλει ουσιωδώς στην εγκαθίδρυση της δημοσιονομικής νομιμότητας και την αποτροπή σοβαρών δημοσιονομικών κινδύνων δεν είναι επί του παρόντος επαρκής σε τέτοιο βαθμό ώστε να μπορεί να χαρακτηριστεί ως αποτελεσματική, μη πιστοποίηση επάρκειας κ.λπ.».

«Όγδοον, ο σχεδιασμός των δράσεων που θα αναλάμβαναν τα Υπουργεία εντός της περιόδου αναφοράς για να εξοικονομήσουν δαπάνες και να αυξήσουν τα έσοδά τους αποδείχθηκε αναποτελεσματικός, καθώς είτε δεν αναλήφθηκαν εν τοις πράγμασι οι σχετικές δράσεις είτε όπου αναλήφθηκαν δεν επιτεύχθηκαν οι στόχοι που τέθηκαν».

Είναι κόλαφος! Είναι κόλαφος η έκθεση του Ελεγκτικού Συνεδρίου για εσάς και βεβαίως αν επισκοπήσει και τα κρίσιμα Υπουργεία, το Υπουργείο Υποδομών και Μεταφορών, το Υπουργείο Κλιματικής Κρίσης και Πολιτικής Προστασίας, βλέπει και εκεί σοβαρότατα προβλήματα. Κανένας υπάλληλος δεν διαθέτει πιστοποίηση επάρκειας σε κανένα από τα δύο Υπουργεία. Δεν έχει εγκριθεί εσωτερικός κανονισμός λειτουργίας και εγχειρίδιο εσωτερικού ελέγχου. Υπάρχει απουσία ελεγκτικής δραστηριότητας στο Υπουργείο Υποδομών και Μεταφορών. Δεν έχουν αναπτυχθεί ελεγκτικοί μηχανισμοί. Αυτή είναι η κατάσταση, κύριοι.

Τι ψηφίζετε; Εσείς που εγκρίνετε, τι ακριβώς εγκρίνετε; Εγκρίνετε αυτές τις πρακτικές της αδιαφάνειας, της διαφθοράς, της μη καθαρότητας, της μη ειλικρίνειας; Σας λέει «παράβαση». Το Ελεγκτικό Συνέδριο μιλάει για παράβαση των αρχών της καθολικότητας και της ειλικρίνειας. Σας λέει, δηλαδή, ψεύτες, απατεώνες, ανειλικρινείς και τελικώς υπογραμμίζει αυτό το οποίο και εμείς λέμε. Όταν χρωστάς 500 εκατομμύρια ευρώ, πώς είναι δυνατόν να περιμένει κανείς ότι θα κάνεις καλή διαχείριση των δημοσίων οικονομικών;

Η Πλεύση Ελευθερίας έχει τη διαφάνεια πάρα πολύ ψηλά στη διακήρυξή της και την ιεραρχεί ως μία από τις έξι βασικές μας αρχές. Πιστεύουμε ότι θα έπρεπε να εφαρμοστούν και οι προτάσεις νόμου που έχουμε καταθέσει για την επαναφορά του δέκατου τρίτου και δέκατου τέταρτου μισθού. Προκύπτει από τον απολογισμό ότι μπορούσατε να το έχετε κάνει. Θα έπρεπε να έχετε εξετάσει τις δέκα προτάσεις που σας έχουμε καταθέσει για το φορολογικό και τον ΦΠΑ και αφορούν ελαφρύνσεις ευάλωτων ομάδων, ελαφρύνσεις και καταργήσεις του συντελεστή ΦΠΑ σε ακριτικές περιοχές, στα Δωδεκάνησα, στον Έβρο, σε πληγείσες περιοχές. Αφορούν απαλλαγή των αγροτών από τον ειδικό φόρο κατανάλωσης πετρελαίου.

Δέκα προτάσεις σάς έχουμε καταθέσει εδώ και δύο μήνες. Κοντεύουμε έναν χρόνο από την πρόταση νόμου που καταθέσαμε για τον δέκατο τρίτο και δέκατο τέταρτο μισθό και τώρα την υιοθετούν όλες οι ενώσεις των δημοσίων υπαλλήλων την πρόταση αυτή ως βασικό αίτημά τους. Σας καταθέσαμε δέκα προτάσεις για την πολιτική προστασία, δέκα προτάσεις για την υγεία. Σας καταθέτουμε δέκα αρχικά για να τις εξετάζετε.

Εσάς, δυστυχώς, -αυτό προκύπτει από τον απολογισμό- η μέριμνά σας είναι πώς θα κοροϊδεύετε με το αμπαλάζ του επιτελικού κράτους και με έναν Πρωθυπουργό που έρχεται κάθε φορά να αναγγείλει μεταρρυθμίσεις κάνοντας είτε τον γιατρό είτε τον μηχανικό.

Εμείς από την άλλη, επειδή δεν παριστάνουμε κάτι που δεν είμαστε, είμαστε εδώ για τους πολίτες, είμαστε εδώ για να είμαστε η φωνή των πολιτών και πρώτα απ’ όλα των νέων παιδιών, αυτών που έχετε χρεώσει με 40.000 ευρώ χρέος με το που γεννιούνται, αυτών που τα χρησιμοποιήσατε ως τεκμήρια φορολόγησης. Είμαστε εδώ για να πούμε «όχι» και στον απολογισμό και στον ισολογισμό του 2022 και για να σας εγγυηθούμε ότι εμείς θα είμαστε εδώ και όταν εσείς πια δεν θα είστε -και δεν εννοώ με τη φυσική σας παρουσία, ήδη απουσιάζετε με τρόπο ηχηρό- αλλά δεν θα είστε ούτε στα Έδρανα αυτά που θα γεμίσουν από πραγματικούς Βουλευτές που θα υπερασπίζονται το κοινωνικό συμφέρον και θα υπηρετούν τη διαφάνεια, λογοδοσία, τη δημοκρατία.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Πρόεδρε.

Τον λόγο τώρα έχει -και κλείνει με την τοποθέτησή του η συνεδρίαση- ο Υφυπουργός Εθνικής Οικονομίας και Οικονομικών κ. Πετραλιάς.

Παρακαλώ, κύριε Υφυπουργέ.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε. Θα είμαι σύντομος, γιατί πρέπει να προχωρήσει η ψηφοφορία.

Θα ήθελα ξεκινώντας να ευχαριστήσω το Ελεγκτικό Συνέδριο για την έκθεση και τις σημαντικές παρατηρήσεις του, που πρέπει να αναφέρω ότι έχουμε μια εξαιρετική συνεργασία.

Επίσης, αυτό που ανέφερε μόλις η Πρόεδρος για την έκθεση ότι είναι κόλαφος, παρακαλούμε να διαβάσει τις εκθέσεις όλων των προηγούμενων ετών και της κυβέρνησης ΣΥΡΙΖΑ και θα διαπιστώσει ότι αυτή η έκθεση είναι πολύ-πολύ καλύτερη και δείχνει τις βελτιώσεις σε όλα τα σημεία.

Υπάρχουν ακόμα σημεία που πρέπει να βελτιώσουμε, όπως για παράδειγμα τα στρατιωτικά νοσοκομεία, για την αρχή της καθολικότητας, που τώρα δηλώνονται ως στρατιωτικές μονάδες και μετράται εξωλογιστικά η δαπάνη και θα έρθει νόμος γι’ αυτό. Όπως για παράδειγμα τις διεπαφές στο Taxisnet, που όντως υπήρχε μια διαφορά 62 εκατομμυρίων, που διορθώθηκε με το χέρι -να το πω έτσι-, γιατί ερχόντουσαν πιο μετά τα έσοδα, οι επιστροφές φόρων, κ.λπ.. Διορθώθηκαν οι διεπαφές στο Taxisnet.

Όπως για παράδειγμα, όσον αφορά το αποθεματικό, ναι, δεν μπορούσαμε να προβλέψουμε μια κρίση, δηλαδή ότι θα μπει η Ρωσία στην Ουκρανία και θα χρειαστούμε 14 δισεκατομμύρια μέτρα και ότι θα πρέπει να επιχορηγούμε τα νοσοκομεία μας και τα σχολεία μας για πετρέλαιο και ρεύμα. Ναι, θα χρησιμοποιήσουμε το αποθεματικό για να επιχορηγήσουμε τα νοσοκομεία και τα σχολεία, όταν δεν έχουν προβλεφθεί οι γεωπολιτικές εξελίξεις.

Όσον αφορά τις βάσεις δεδομένων, ναι, υπάρχουν προβλήματα και αυτά πρέπει να βελτιώσουμε. Γι’ αυτό ερχόμαστε να αλλάξουμε το ΟΠΣΔΠ, όπως λέγεται, το Πληροφοριακό Σύστημα Δημοσιονομικής Διαχείρισης με τον Gov ERP που είναι η μεγάλη μεταρρύθμιση που έρχεται το 2026.

Αυτή είναι η ουσία λοιπόν, των θεμάτων που θίγει και το ελεγκτικό και η ουσία του απολογισμού.

Αλλά τι συνέβη το 2022; Καταφέραμε, λοιπόν, μέσα σ’ αυτή τη διεθνή απρόβλεπτη, πρωτοφανή ενεργειακή κρίση να βρούμε τους τρόπους και τα εργαλεία να στηρίξουμε τις οικογένειες και τα νοικοκυριά διοχετεύοντας 14 δισεκατομμύρια εκ των οποίων τα 9,6 ήταν για ρεύμα και φυσικό αέριο. Και πώς το καταφέραμε αυτό; Την ίδια στιγμή καταφέραμε να φέρουμε ισοσκελισμένο αποτέλεσμα, πρωτογενές, μηδέν. Πώς έγινε αυτό; Φτιάξαμε ένα πρότυπο μηχανισμό παρακράτησης των κερδών στο χρηματιστήριο ενέργειας που δεν το εφάρμοσε καμμία άλλη χώρα -πρώτοι το φτιάξαμε εμείς- και καταφέραμε και παρακρατήσαμε συνολικά μέσω αυτού του μηχανισμού 4,7 δισεκατομμύρια, άλλα 2,9 δισεκατομμύρια από τα CO2, από τα δικαιώματα εκπομπών ρύπων, άλλα 340 άλλος φόρος παραγωγών στα κέρδη την περίοδο πριν φτιάξουμε τον νέο μηχανισμό και άλλα 140 το τέλος παραγωγών φυσικού αερίου. Εξοικονομήσαμε δηλαδή 8,5 δισεκατομμύρια και τα διαθέσαμε στη στήριξη των πολιτών και στις μειώσεις των λογαριασμών ρεύματος.

Επιπλέον αυτών, αναφέρθηκαν και προηγουμένως, τα διάφορα Market Pass, Fuel Pass, ενισχύσεις σε ευάλωτα νοικοκυριά, επιδοτήσεις στο δίκτυο για το πετρέλαιο, ενισχύσεις των κτηνοτρόφων, των γεωργών, μια σειρά μέτρων συνολικά 14 δισεκατομμυρίων.

Με αυτή τη στήριξη κατάφερε η ελληνική οικονομία να πετύχει πραγματικό ρυθμό ανάπτυξης -αφαιρώντας την επίδραση του πληθωρισμού- 5,7 το 2022 έναντι 4,5 που ήταν η πρόβλεψη του προϋπολογισμού. Άρα ο πραγματικός ρυθμός ανάπτυξης παρ’ όλο τον πληθωρισμό των 9,6 ποσοστιαίων μονάδων ήταν υψηλότερος και έναντι 3,4 μονάδων που ήταν η Ευρωζώνη. Άρα ήμασταν πολύ περισσότερο, σχεδόν διπλάσιο, από την Ευρωζώνη και πολύ περισσότερο από ό,τι προέβλεπε ο προϋπολογισμός, ο οποίος δεν είχε προβλέψει την ενεργειακή κρίση Προσέξτε, 5,7 από 4,5 παρ’ όλη την ενεργειακή κρίση. Πραγματικός ρυθμός ανάπτυξης.

Αυτό προφανώς δεν έγινε τυχαία. Δεν θέλω να μακρηγορήσω, σε δύο σημεία θα σταθώ.

Ανέφερε ο κ. Τσακαλώτος για τις επενδύσεις ότι απέχουμε από το 22% που είναι ο μέσος όρος της Ευρωζώνης. Σωστά, απέχουμε. Αλλά το 2019 ήταν στο 11% του ΑΕΠ, 20,3 δισεκατομμύρια και σήμερα, το 2024, είναι 16% του ΑΕΠ. Το 2025 προβλέπεται 17% και αν δείτε το μεσοπρόθεσμο 1% αύξηση ως ποσοστό του ΑΕΠ τον χρόνο.

Σήμερα λοιπόν οι επενδύσεις είναι 37,3 δισεκατομμύρια έναντι 20,3 δισεκατομμύρια το 2019, δηλαδή 84% υψηλότερες. Και αυτό προφανώς δεν έγινε τυχαία. Έγινε γιατί ακολουθούμε μια πολιτική με την οποία μειώνουμε τους φόρους. Ναι, μειώσαμε τον φόρο των επιχειρήσεων από το 28% στο 22%. Ναι, μειώσαμε τον φόρο μερισμάτων στο 5% που το επικρίνετε. Αλλά εδώ λέτε να αυξηθούν οι επενδύσεις. Πώς θα αυξηθούν οι επενδύσεις; Αυξάνοντας τους φόρους σε επιχειρήσεις; Μειώνοντας τους φόρους στις επιχειρήσεις αυξάνονται οι επενδύσεις. Και αυτό γίνεται αυτή τη στιγμή.

Νέο νομοσχέδιο τώρα με τις αποσβέσεις, για έρευνα και ανάπτυξη. Μειώνουμε τις ασφαλιστικές εισφορές στο νομοσχέδιο που είναι τώρα μέσα και φτάνουμε τις 5,5 μονάδες. Πώς θα αυξηθούν οι επενδύσεις; Λέμε να έχουμε καλύτερες θέσεις εργασίας, καλύτερα πληρωμένες. Πώς δημιουργούνται καλύτερες θέσεις εργασίας; Ναι, μπορούμε και εμείς να επέμβουμε στον κατώτατο μισθό με τις τριετίες, αλλά μόνο αν έρθουν επενδύσεις θα έρθουν καλύτερες θέσεις εργασίας. Και για να έρθουν επενδύσεις πρέπει να δώσεις κίνητρα και μέσω του προγράμματος δημοσίων επενδύσεων, του αναπτυξιακού, όλων των εργαλείων που έχουμε και μεταρρυθμίσεις και μείωση φόρων που να διευκολύνουν την επενδυτική δραστηριότητα. Δεν υπάρχει άλλος δρόμος για καλύτερες αμοιβές.

Αυτός ο δρόμος μας οδήγησε και το 2022 αυξήθηκαν οι επενδύσεις, αυξήθηκαν, λοιπόν, και τα αποτελέσματα του κρατικού προϋπολογισμού και καταφέραμε παρ’ όλα αυτή την κρίση να έχουμε και μείωση του χρέους 20 ποσοστιαίες μονάδες το 2022, από το 197 στο 177. Εκείνη τη χρονιά, επειδή ακριβώς είχαμε αυτά τα αποτελέσματα καταφέραμε μετά από δεκατρείς αξιολογήσεις ενισχυμένης εποπτείας να πάρουμε το πράσινο φως και επιτέλους να βγει η χώρα μας από την ενισχυμένη εποπτεία το 2022. Και επειδή βγήκε η χώρα μας από την ενισχυμένη εποπτεία το 2022 και μειώθηκε το χρέος, καταφέραμε το 2023 να πάρουμε την επενδυτική βαθμίδα.

Αυτή είναι, λοιπόν, η πραγματικότητα.

Θα κλείσω, με το δημοσίευμα στο οποίο αναφέρθηκε ο κ. Νατσιός όσον αφορά το ότι εμφανίζονται αυξημένα έσοδα από βεβαίωση υποβολής δήλωσης κληρονομιάς που έγινε τον Οκτώβριο του 2023 και διορθώθηκε και αντιλογίστηκε τον Φεβρουάριο του 2024, που αναφέρει κάποια αποσπάσματα από τη διαδήλωση του ελεγκτικού του απολογισμού του επόμενου έτους, του 2023.

Να εξηγήσουμε, λοιπόν, τι συνέβη και τι αποτέλεσμα έχει αυτό.

Πρώτον, τον Οκτώβριο του 2023 βεβαιώθηκε σε μια ΔΟΥ ένα ποσό 10 δισεκατομμυρίων από έναν φορολογούμενο συμβολαιογράφο που έκανε τη δήλωση κληρονομιάς και βεβαιώθηκε το ποσό που δήλωσε. Το εντόπισε, λοιπόν, η ΔΟΥ και ενημέρωσε τον φορολογούμενο ότι πρέπει να κάνει τροποποιητική δήλωση ότι είναι προφανώς λάθος. Ο φορολογούμενος, λοιπόν, έκανε την τροποποιητική δήλωση τον Φεβρουάριο του 2024, τρεις μήνες μετά. Προσπαθούσαν, επικοινωνούσαν μαζί του και την έκανε μετά. Τι κάναμε λοιπόν; Το Γενικό Λογιστήριο εντόπισε αυτό το θέμα και το ανέφερε τον Ιούνιο του 2025 στην έκθεσή του προς το ελεγκτικό και το ελεγκτικό είπε προφανώς δικαιούστε να μην τον συμπεριλάβετε στις χρηματοοικονομικές καταστάσεις. Τον βγάλαμε, λοιπόν, από τις χρηματοοικονομικές καταστάσεις του 2023 ως απαίτηση που θα κατατεθούν -δεν έχουν κατατεθεί ακόμα αυτές- τώρα στις 20 Νοεμβρίου μαζί με τον προϋπολογισμό. Προφανώς, λοιπόν, και εντοπίσαμε σαν Γενικό Λογιστήριο -και πρέπει να το αναφέρω αυτό στα στελέχη γιατί κάνουν ελέγχους διαφορών πάντα όταν βλέπουν μεταβολές- το πρόβλημα και διορθώθηκε. Αυτό είναι το μεγάλο δημοσίευμα.

Τώρα προφανώς το ότι αυτό θα σημαίνει υψηλότερο αποτέλεσμα για το 2023 είναι αστείο και συγγνώμη που το αναφέρω. Τα αποτελέσματα βγαίνουν βάσει των εισπράξεων, όχι βάσει των βεβαιώσεων που δεν εισπράττονται, των ανείσπρακτων βεβαιώσεων. Έχουμε 100 δισεκατομμύρια ανείσπρακτες βεβαιώσεις, έτσι; Βάσει των εισπράξεων. Αυτό είναι ένα ποσό που βεβαιώθηκε, διαγράφηκε, δεν εισπράχθηκε, ποτέ δεν επηρέασε. Αντί για 2% πρωτογενές, θα είχαμε 7% πρωτογενές αν ήταν έτσι. Επομένως, προφανώς, ήταν ένα λάθος από έναν πολίτη το οποίο διορθώθηκε.

Και, τέλος, θέλω να κλείσω με μια παρατήρηση που έθεσε η Ελληνική Λύση για το μητρώο παγίων της κεντρικής κυβέρνησης που το έχουμε συζητήσει και στην επιτροπή και το συζητάμε κάθε φορά. Το Μάρτιο του 2024 είχαμε για πρώτη φορά την έκδοση της εγκυκλίου προς τους φορείς για την κατάρτιση του μητρώου παγίων, προκειμένου τα στοιχεία να πάνε στο Gov ERP. Έχουν συσταθεί ομάδες εργασίας αυτή τη στιγμή από όλα τα Υπουργεία με πάνω από διακόσια πενήντα μέλη και τους φορείς γενικής κυβέρνησης, προκειμένου να γίνει αρχική απογραφή των περιουσιακών στοιχείων της κεντρικής διοίκησης. Έχουν γίνει δεκάδες συναντήσεις με όλους τους φορείς και σε μηνιαία βάση αποστέλλονται πλέον αναφορές για την πρόοδο καταγραφής των περιουσιακών στοιχείων με στόχο εντός του 2026 με την ενεργοποίηση του Gov ERP να έχουμε για πρώτη φορά μητρώο παγίων στη χώρα μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κύριε Υπουργέ.

Ο Βουλευτής κ. Χάρης Θεοχάρης ζητεί άδεια ολιγοήμερης απουσίας στο εξωτερικό από τις 18 έως τις 20 Νοεμβρίου.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς η Βουλή ενέκρινε τη ζητηθείσα άδεια.

Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος» σαράντα πέντε μαθήτριες και μαθητές και τρεις συνοδοί εκπαιδευτικοί από το 2ο Γυμνάσιο Λιβαδειάς.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κηρύσσεται περαιωμένη η συζήτηση επί των σχεδίων νόμου του Υπουργείου Εθνικής Οικονομίας και Οικονομικών: «Κύρωση του Απολογισμού του Κράτους, οικονομικού έτους 2022» και «Κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς 1-1-2022 έως 31-12-2022» και προχωρούμε στην ψήφισή τους ξεχωριστά.

Ερωτάται το Σώμα: Γίνεται δεκτό το σχέδιο νόμου του Υπουργείου Εθνικής Οικονομίας και Οικονομικών: «Κύρωση του Απολογισμού του Κράτους, οικονομικού έτους 2022»;

Οι αποδεχόμενοι το σχέδιο νόμου παρακαλώ να εγερθούν.

(Εγείρονται οι αποδεχόμενοι το σχέδιο νόμου)

Προφανώς ηγέρθησαν οι περισσότεροι.

Συνεπώς το σχέδιο νόμου του Υπουργείου Εθνικής Οικονομίας και Οικονομικών: «Κύρωση του Απολογισμού του Κράτους, οικονομικού έτους 2022» έγινε δεκτό σε μόνη συζήτηση κατά πλειοψηφία και έχει ως εξής:

(Να καταχωριστεί το κείμενο του νομοσχεδίου, σελ.188α)

 **ΠΡΟΕΔΡΕΥΩΝ (Γεώργιος Γεωργαντάς):** Ερωτάται το Σώμα: Γίνεται δεκτό το σχέδιο νόμου του Υπουργείου Εθνικής Οικονομίας και Οικονομικών: «Κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς 1-1-2022 έως 31-12-2022»;

Οι αποδεχόμενοι το σχέδιο νόμου παρακαλώ να εγερθούν.

(Εγείρονται οι αποδεχόμενοι το σχέδιο νόμου)

Προφανώς ηγέρθησαν οι περισσότεροι.

Συνεπώς το σχέδιο νόμου του Υπουργείου Εθνικής Οικονομίας και Οικονομικών: «Κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς 1-1-2022 έως 31-12-2022» έγινε δεκτό σε μόνη συζήτηση κατά πλειοψηφία και έχει ως εξής:

(Να καταχωριστεί το κείμενο του νομοσχεδίου, σελ. 189α)

 **ΠΡΟΕΔΡΕΥΩΝ (Γεώργιος Γεωργαντάς):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς τη συζήτηση και ψήφιση του απολογισμού και του ισολογισμού και των λοιπών χρηματοοικονομικών καταστάσεων της κεντρικής διοίκησης, περιόδου αναφοράς από 1-1-2022 έως 31-12-2022.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 13.42΄ λύεται η συνεδρίαση για αύριο, ημέρα Παρασκευή 15 Νοεμβρίου 2024 και ώρα 9.00΄, με αντικείμενο εργασιών του Σώματος: α) αναφορά στην επέτειο της 17ης Νοεμβρίου για την εξέγερση του Πολυτεχνείου και τήρηση ενός λεπτού σιγής στη μνήμη των Αγωνιστών και των Θυμάτων της εξεγέρσεως του Πολυτεχνείου και της Δημοκρατίας και β) κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**